CELEX: 32016D1385
Language: el
Date: 2014-10-01 00:00:00
Title: Απόφαση (ΕΕ) 2016/1385 της Επιτροπής, της 1ης Οκτωβρίου 2014, σχετικά με την κρατική ενίσχυση SA.27408 [C 24/10 (πρώην NN 37/10, πρώην CP 19/09)] που έχει χορηγηθεί από τις αρχές της Καστίλλης — Λα Μάντσα για την ανάπτυξη της επίγειας ψηφιακής τηλεόρασης σε απομακρυσμένες και λιγότερο αστικοποιημένες περιοχές της Καστίλλης — Λα Μάντσα [κοινοποιηθείσα υπό τον αριθμό C(2014) 6846] (Κείμενο που παρουσιάζει ενδιαφέρον για τον ΕΟΧ)

17.8.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 222/52
               
            ΑΠΌΦΑΣΗ (ΕΕ) 2016/1385 ΤΗΣ ΕΠΙΤΡΟΠΉΣ
      της 1ης Οκτωβρίου 2014
      σχετικά με την κρατική ενίσχυση SA.27408 [C 24/10 (πρώην NN 37/10, πρώην CP 19/09)] που έχει χορηγηθεί από τις αρχές της Καστίλλης — Λα Μάντσα για την ανάπτυξη της επίγειας ψηφιακής τηλεόρασης σε απομακρυσμένες και λιγότερο αστικοποιημένες περιοχές της Καστίλλης — Λα Μάντσα
      
         
            [κοινοποιηθείσα υπό τον αριθμό C(2014) 6846]
         
      
      (Το κείμενο στην ισπανική γλώσσα είναι το μόνο αυθεντικό)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2,
      Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
      Αφού κάλεσε τα ενδιαφερόμενα μέρη να υποβάλουν τις παρατηρήσεις τους, σύμφωνα με τις προαναφερθείσες διατάξεις, και έχοντας υπόψη τις εν λόγω παρατηρήσεις,
      Εκτιμώντας τα ακόλουθα:
      1.   ΔΙΑΔΙΚΑΣΙΑ
      
      
                  (1)
               
               
                  Στις 14 Ιανουαρίου 2009 η Επιτροπή έλαβε καταγγελία από τη Radiodifusión Digital SL (εφεξής «Radiodifusión») και στις 18 Μαΐου 2009 έλαβε άλλη μια καταγγελία από την SES Astra SA (εφεξής «Astra»). Οι δύο αυτές καταγγελίες αφορούν καθεστώς κρατικής ενίσχυσης το οποίο είχαν εγκρίνει οι ισπανικές αρχές στο πλαίσιο της μετάβασης από την αναλογική στην ψηφιακή τηλεόραση σε απομακρυσμένες και λιγότερο αστικοποιημένες περιοχές της Ισπανίας. Το επίμαχο καθεστώς έχει την προέλευσή του στον νόμο 10/2005, της 14ης Ιουνίου 2005, περί επειγόντων μέτρων για την προώθηση της επίγειας ψηφιακής τηλεόρασης, την απελευθέρωση της καλωδιακής τηλεόρασης και την προώθηση της πολυφωνίας (1). Άλλες νομοθετικές πράξεις που έχουν θεσπιστεί σε σχέση με τη μετάβαση στην επίγεια ψηφιακή τηλεόραση είναι, μεταξύ άλλων, οι εξής: το βασιλικό διάταγμα 944/2005, της 29ης Ιουλίου, για την έγκριση του Εθνικού Τεχνικού Προγράμματος επίγειας ψηφιακής τηλεόρασης (εφεξής «Εθνικό Τεχνικό Πρόγραμμα») (2)· το βασιλικό διάταγμα 945/2005, της 29ης Ιουλίου, για την έγκριση του γενικού κανονισμού παροχής της υπηρεσίας της επίγειας ψηφιακής τηλεόρασης· το διάταγμα ITC/2476/2005 της 29ης Ιουλίου, για την έγκριση του τεχνικού κανονισμού και του κανονισμού παροχής της υπηρεσίας επίγειας ψηφιακής τηλεόρασης· και το βασιλικό διάταγμα 920/2006, της 28ης Ιουλίου, για την έγκριση του γενικού κανονισμού για την παροχή της υπηρεσίας ραδιοτηλεοπτικής μετάδοσης μέσω καλωδίου.
               
            
                  (2)
               
               
                  Τα μέτρα αυτά αφορούν το σύνολο της επικράτειας της Ισπανίας. Παρ' όλα αυτά, η Επιτροπή κίνησε δύο χωριστές διαδικασίες, μία για την Ισπανία με εξαίρεση την περιφέρεια της Καστίλλης-Λα Μάντσα και μια άλλη ειδικά για την Καστίλλη-Λα Μάντσα. Παρά το γεγονός ότι το μέτρο ενίσχυσης είναι το ίδιο και στις δύο περιπτώσεις και θέτει τα ίδια προβλήματα, η Καστίλλη-Λα Μάντσα παρουσιάζει ορισμένα ειδικά θέματα τα οποία έχουν μικρή (ή καθόλου) σημασία για το γενικό θέμα. Συγκεκριμένα, η καταγγελία της Radiodifusión αναφέρεται μόνο στο ζήτημα της Καστίλλης-Λα Μάντσα, δεδομένου ότι η περιφερειακή κυβέρνηση της Καστίλλης-Λα Μάντσα εφαρμόζεται το καθεστώς ενισχύσεων με διαφορετικό τρόπο σε σύγκριση με τη μέθοδο που ακολουθήθηκε στις άλλες περιφέρειες και, στην περίπτωση της Καστίλλης-Λα Μάντσα, χρειάστηκε να διενεργηθεί λεπτομερής αξιολόγηση μιας οικονομικής μελέτης.
               
            
                  (3)
               
               
                  Και στις δύο περιπτώσεις, η Επιτροπή κίνησε την επίσημη διαδικασία έρευνας στις 29 Σεπτεμβρίου 2010, υποστηρίζοντας ότι το καθεστώς ενισχύσεων συνιστά διάκριση μεταξύ διαχειριστών πλατφόρμας. Η επίσημη απόφαση κίνησης της διαδικασίας (εφεξής «απόφαση κίνησης της διαδικασίας») δημοσιεύθηκε στις 11 Δεκεμβρίου 2010 στην Επίσημη Εφημερίδα της Ευρωπαϊκής Ένωσης
                      (3). Υποβλήθηκαν παρατηρήσεις από τρεις ενδιαφερομένους: την Radiodifusión, στις 11 Ιανουαρίου 2011, την Abertis και την SES Astra SA (εφεξής: «Astra»), στις 4 Φεβρουαρίου 2011.
               
            
                  (4)
               
               
                  Στις 19 Ιανουαρίου και στις 9 Φεβρουαρίου 2011, οι παρατηρήσεις διαβιβάστηκαν στην Ισπανία, και της δόθηκε η ευκαιρία να υποβάλει τις παρατηρήσεις της επί του θέματος. Στις 18 Φεβρουαρίου 2011 και στις 8 Μαρτίου 2011, η Μόνιμη Αντιπροσωπεία του Βασιλείου της Ισπανίας υπέβαλε τις παρατηρήσεις της Περιφερειακής κυβέρνησης της Καστίλλης-Λα Μάντσα (Junta de Comunidades de Castilla-La Mancha, εφεξής «η JCCM») επί των παρατηρήσεων των τρίτων μερών. Στις 27 Μαΐου 2011 και στις 9 Αυγούστου 2012, η Επιτροπή απηύθυνε αιτήσεις παροχής πληροφοριών στην Ισπανία, στις οποίες αυτή (η JCCM) απάντησε στις 10 Ιουνίου 2011 και στις 10 Σεπτεμβρίου 2012, αντίστοιχα. Στις 20 Αυγούστου 2011, η Επιτροπή απηύθυνε αίτηση παροχής πληροφοριών στην Radiodifusión, η οποία απάντησε στις 29 Σεπτεμβρίου 2011. Στις 14 Οκτωβρίου 2011, 15 Νοεμβρίου 2011 και 6 Δεκεμβρίου 2012, η JCCM υπέβαλε συμπληρωματικές πληροφορίες με δική της πρωτοβουλία. Επιπλέον, στις 18 Μαΐου 2011, η Επιτροπή πραγματοποίησε συνάντηση με τις ισπανικές αρχές και την JCCM.
               
            
                  (5)
               
               
                  Στις 15 Μαΐου 2013, η JCCM υπέβαλε πληροφορίες σχετικά με την προκήρυξη δημόσιου διαγωνισμού με σκοπό την υποστήριξη για τη λειτουργία και τη συντήρηση· στις 20 Δεκεμβρίου 2013 υπέβαλε πληροφορίες σχετικά με τις διαδικασίες επιβολής κυρώσεων που βρίσκονταν σε εξέλιξη στην Ισπανία κατά της Radiodifusión και της μητρικής της εταιρεία, καθώς και παρατηρήσεις σχετικά με τις εν εξελίξει συζητήσεις μεταξύ της Επιτροπής και των ισπανικών αρχών για το ζήτημα της κρατικής ενίσχυσης SA.28599. Στις 6 Ιουνίου 2014, η JCCM υπέβαλε παρατηρήσεις για να αποδείξει ότι οι ενέργειές της ήταν συνεπείς με την «αρχή του ιδιώτη επενδυτή στην οικονομία της αγοράς» και ότι τηρούσε τους κανόνες δημοσίων συμβάσεων της ΕΕ. Επιπλέον, πραγματοποιήθηκαν αρκετές ανταλλαγές πορισμάτων ερευνών μεταξύ της Επιτροπής και της JCCM.
               
            
                  (6)
               
               
                  Στις 20 Ιουνίου 2013, η Επιτροπή εξέδωσε τελική αρνητική απόφαση σχετικά με την κρατική ενίσχυση SA.28599 για την ανάπτυξη της επίγειας ψηφιακής τηλεόρασης σε απομακρυσμένες και λιγότερο αστικοποιημένες περιοχές (εκτός της Καστίλλης-Λα Μάντσα) (4).
               
            2.   ΠΕΡΙΓΡΑΦΗ ΤΟΥ ΜΕΤΡΟΥ
      
      2.1.   ΠΛΑΙΣΙΟ
      2.1.1.   Οι καταγγέλλοντες
      
      
                  (7)
               
               
                  Η Radiodifusión είναι τοπικός διαχειριστής τηλεπικοινωνιών και της πλατφόρμας επίγειας τηλεόρασης, η οποία καταχωρήθηκε στο Μητρώο Διαχειριστών της Επιτροπής Αγοράς Τηλεπικοινωνιών (Comisión del Mercado de las Telecomunicaciones, εφεξής «CMT») για τη διαχείριση δημόσιου δικτύου τηλεπικοινωνιών και για την παροχή υπηρεσιών ηλεκτρονικών επικοινωνιών, και συγκεκριμένα της παροχής υπηρεσιών ραδιοφωνικών και τηλεοπτικών εκπομπών.
               
            
                  (8)
               
               
                  Η Radiodifusión κατήγγειλε ότι τα καθεστώτα χρηματοδότησης στην Καστίλλη-Λα Μάντσα προορίζονταν για τους διαχειριστές πλατφόρμας που ήδη διέθεταν δίκτυο με εθνική κάλυψη. Αυτό απέκλειε όλα τα εναλλακτικά δίκτυα (δηλαδή, τους τοπικούς φορείς εκμετάλλευσης δικτύου). Σύμφωνα με τη Radiodifusión, το επίμαχο καθεστώς παρεμποδίζει τον πραγματικό ανταγωνισμό σε τοπικό επίπεδο και τον δυνητικό ανταγωνισμό σε περιφερειακό και εθνικό επίπεδο.
               
            
                  (9)
               
               
                  Η Radiodifusión ισχυρίστηκε επίσης ότι το μεγαλύτερο μέρος των κεφαλαίων που έχουν επενδυθεί από την περιφέρεια της Καστίλλης-Λα Μάντσα δεν είχε χρησιμοποιηθεί για τη βελτίωση υφιστάμενων κέντρων αναλογικής μετάδοσης, αλλά για την κατασκευή άλλων, νέων. Η Radiodifusión υποστήριξε τον ισχυρισμό αυτό συγκρίνοντας τον κατάλογο των δήμων που έλαβαν χρηματοδότηση με τον κατάλογο των δήμων που διέθεταν κέντρο αναλογικής μετάδοσης. Το 80 % περίπου των δικαιούχων δήμων δεν διέθετε κέντρο αναλογικής μετάδοσης πριν από την εφαρμογή του καθεστώτος. Η Radiodifusión υπογράμμισε επίσης ότι η απλή ψηφιοποίηση του επίγειου δικτύου δεν θα απαιτούσε μαζική κατασκευή πρόσθετων κέντρων. Ως εκ τούτου, το ύψος της χρηματοδότησης που διατέθηκε για τη βελτίωσή του ήταν δυσανάλογα υψηλό.
               
            
                  (10)
               
               
                  Από τα παραπάνω, η Radiodifusión συνήγαγε το συμπέρασμα ότι ο πραγματικός σκοπός των επιδοτήσεων δεν ήταν η απλή ψηφιοποίηση των υφιστάμενων δικτύων, αλλά μάλλον η κατασκευή καλύτερου και ευρύτερου δικτύου που θα επέτρεπε στους κατεστημένους φορείς (κυρίως την Telecom CLM και την Abertis) να ανταγωνίζονται πιο ενεργά στην αγορά τοπικών υπηρεσιών ραδιοτηλεοπτικής μετάδοσης και κινητής τηλεόρασης. Υπό αυτές τις συνθήκες, η Radiodifusión θεώρησε αδικαιολόγητο το γεγονός ότι δεν είχε ακολουθηθεί ανοικτή και διαφανής διαδικασία για τη χορήγηση των επιδοτήσεων, δεδομένου ότι οποιοσδήποτε φορέας εκμετάλλευσης δικτύου θα μπορούσε να έχει κατασκευάσει νέα κέντρα. Ως εκ τούτου, η Radiodifusión επισημαίνει επίσης την ύπαρξη στρέβλωσης της αγοράς των διαχειριστών δικτύων.
               
            
                  (11)
               
               
                  Ο δεύτερος καταγγέλλων είναι ο διαχειριστής της δορυφορικής πλατφόρμας SES Astra. Ιδρυθείσα το 1985, η εταιρεία ήταν ο πρώτος ιδιωτικός δορυφορικός διαχειριστής στην Ευρώπη. Η Astra προσφέρει ένα ευρύ χαρτοφυλάκιο λύσεων ραδιοτηλεοπτικής μετάδοσης και ευρυζωνικότητας για πελάτες εντός και εκτός Ευρώπης. Εκπέμπει τηλεοπτικά και ραδιοφωνικά προγράμματα απευθείας σε εκατ. νοικοκυριά και παρέχει πρόσβαση στο Διαδίκτυο και υπηρεσίες δικτύου σε δημόσιους και ιδιωτικούς χρήστες.
               
            
                  (12)
               
               
                  Η Astra υποστηρίζει ότι το μέτρο παραβιάζει την αρχή της τεχνολογικής ουδετερότητας αφού στηρίζει την επίγεια μετάδοση ως τον μόνο τρόπο ψηφιοποίησης. Για να αποδείξει ότι η δορυφορική πλατφόρμα θα ήταν πραγματικά μια εναλλακτική λύση, η Astra αναφέρεται ιδιαίτερα στην περίπτωση της Αυτόνομης Περιφέρειας της Καντάβριας. Τον Ιανουάριο του 2008, μέσω ενός διαγωνισμού για την επέκταση της κάλυψης της ψηφιακής τηλεόρασης στο σύνολο της Καντάβριας, η περιφερειακή κυβέρνηση της Καντάβριας είχε επιλέξει την Astra για την παροχή ελεύθερων καναλιών μέσω της πλατφόρμας της. Ωστόσο, τον Νοέμβριο του 2008 αυτή η σύμβαση ακυρώθηκε από την περιφερειακή κυβέρνηση. Σύμφωνα με την ASTRA, οι αρχές ακύρωσαν τη σύμβαση μόνον όταν πληροφορήθηκαν ότι η κεντρική κυβέρνηση θα χρηματοδοτούσε τη βελτίωση του επίγειου αναλογικού δικτύου. Πράγματι, σε μια επιστολή των αρχών της Καντάβριας της 7ης Νοεμβρίου 2008 εξηγείτο ότι η καταγγελία της σύμβασης οφειλόταν στο γεγονός ότι στο μεταξύ η κεντρική κυβέρνηση είχε λάβει αποφάσεις σχετικά με την επέκταση της κάλυψης της ψηφιακής τηλεόρασης σε όλη την ισπανική επικράτεια (5). Ως εκ τούτου, σύμφωνα με τον καταγγέλλοντα, η υπόθεση της Καντάβριας αποδεικνύει αφενός ότι η Astra θα μπορούσε να ανταγωνιστεί σε αυτήν την αγορά και αφετέρου ότι οι αποφάσεις της κεντρικής κυβέρνησης κατέστησαν αδύνατο αυτόν τον ανταγωνισμό.
               
            2.1.2.   Ο κλάδος
      
      
                  (13)
               
               
                  Η υπόθεση αφορά το κλάδο της ραδιοτηλεοπτικής μετάδοσης, στον οποίο δραστηριοποιούνται πολλοί διαχειριστές σε διάφορα επίπεδα της αλυσίδας των προϊόντων και υπηρεσιών ραδιοτηλεοπτικής μετάδοσης.
               
            
                  (14)
               
               
                  Οι ραδιοτηλεοπτικοί φορείς είναι οι πάροχοι περιεχομένου τηλεοπτικών σταθμών οι οποίοι αγοράζουν ή παράγουν δικό τους τηλεοπτικό περιεχόμενο και το ομαδοποιούν σε κανάλια. Στη συνέχεια, αυτά τα κανάλια μεταδίδονται στο κοινό μέσω διαφόρων πλατφορμών (π.χ. μέσω δορυφόρου, επίγειας ψηφιακής τηλεόρασης (DTT), καλωδιακής τηλεόρασης, τηλεόρασης μέσω Διαδικτύου). Στην Ισπανία, ο νομοθέτης θεώρησε ότι οι υπηρεσίες ραδιοτηλεοπτικής μετάδοσης αποτελούν δημόσια υπηρεσία και γι' αυτόν το λόγο τις παρέχουν τόσο ραδιοτηλεοπτικοί φορείς που ανήκουν στο κράτος (RTVE), όσο και ιδιωτικοί ραδιοτηλεοπτικοί φορείς που λειτουργούν με άδεια του κράτους (6). Τα αποκαλούμενα ελεύθερα κανάλια προσφέρονται δωρεάν στους τηλεθεατές. Για να επωφεληθεί πραγματικά ο πληθυσμός από αυτήν τη δημόσια υπηρεσία, η νομοθεσία προβλέπει υποχρεώσεις ελάχιστης κάλυψης, για την αποστολή που ανατέθηκε τόσο στον δημόσιο οργανισμό ραδιοτηλεοπτικής μετάδοσης όσο και στους ιδιωτικούς διαχειριστές με άδεια. Κατά συνέπεια, οι δημόσιοι ραδιοτηλεοπτικοί φορείς είναι υποχρεωμένοι να καλύπτουν τουλάχιστον το 98 % του ισπανικού πληθυσμού, ενώ οι ιδιωτικοί διαχειριστές θα πρέπει να καλύπτουν τουλάχιστον το 96 % του πληθυσμού. Στην Ισπανία, οι εθνικοί ραδιοτηλεοπτικοί φορείς δεν διαθέτουν εθνικό δίκτυο ραδιοτηλεοπτικής μετάδοσης και γι' αυτόν το λόγο συνάπτουν συμβάσεις με διαχειριστές πλατφόρμας για να εκπέμπουν το περιεχόμενό τους και να εκπληρώνουν τις υποχρεώσεις κάλυψής τους.
               
            
                  (15)
               
               
                  Οι προμηθευτές τηλεπικοινωνιακού εξοπλισμού είναι κατασκευαστές ή εγκαταστάτες των υποδομών ή του εξοπλισμού που είναι απαραίτητα για την κατασκευή των διαφόρων πλατφορμών.
               
            
                  (16)
               
               
                  Οι διαχειριστές πλατφόρμας (ή διαχειριστές δικτύου) είναι ιδιωτικοί ή δημόσιοι φορείς που εκμεταλλεύονται την υποδομή που είναι απαραίτητη για να μεταφέρεται και να μεταδίδεται το σήμα των ραδιοτηλεοπτικών καναλιών. Στο ξεκίνημα της τηλεόρασης, η μόνη πλατφόρμα που υπήρχε ήταν η αναλογική επίγεια. Καθώς εξελισσόταν η τεχνολογία, περισσότερες πλατφόρμες έφθαναν στην αγορά, και συγκεκριμένα: η δορυφορική πλατφόρμα, η καλωδιακή πλατφόρμα και, πιο πρόσφατα, η τηλεόραση μέσω Διαδικτύου (7), η οποία εκμεταλλεύεται την ευρυζωνική σύνδεση για να μεταδίδει τηλεοπτικό σήμα.
               
            
                  (17)
               
               
                  Στην επίγεια ραδιοτηλεοπτική μετάδοση, το τηλεοπτικό σήμα εκπέμπεται από ένα τηλεοπτικό στούντιο σε ένα κέντρο εκπομπής (κεφαλή) που συνήθως ανήκει σε έναν διαχειριστή δικτύου, ο οποίος ασχολείται επίσης με τη λειτουργία. Στη συνέχεια, το σήμα μεταφέρεται και διανέμεται από ένα κέντρο εκπομπής (κεφαλή) στα κέντρα ραδιοτηλεοπτικής μετάδοσης τα οποία εκμεταλλεύεται ένας διαχειριστής δικτύου (π.χ. έναν πύργο), μεταφορά η οποία μερικές φορές γίνεται μέσω δορυφόρου. Τέλος, το σήμα διανέμεται από τα κέντρα ραδιοτηλεοπτικής μετάδοσης στα νοικοκυριά. Για να ψηφιοποιηθεί το αναλογικό επίγειο δίκτυο, είναι απαραίτητο να αντικατασταθούν οι πομποί επιτόπου. Ωστόσο, επειδή το ψηφιακό σήμα έχει εμβέλεια μικρότερη από το αναλογικό και ως εκ τούτου η νέα τεχνολογία απαιτεί πιο λεπτό και εκτενές δίκτυο, η επέκταση της κάλυψης σε ορισμένες περιπτώσεις απαιτεί επίσης την κατασκευή νέων κέντρων εκπομπής. Ο θεατής πρέπει να διαθέτει αποκωδικοποιητή, ο οποίος μπορεί να είναι ήδη ενσωματωμένος στη συσκευή της τηλεόρασης.
               
            
                  (18)
               
               
                  Στη δορυφορική ραδιοτηλεοπτική μετάδοση, το σήμα αποστέλλεται σε ένα κέντρο εκπομπής (κεφαλή) για να μεταφερθεί στη συνέχεια σε δορυφόρο που το διανέμει στα νοικοκυριά. Εναλλακτικά, το σήμα θα μπορούσε να σταλεί απευθείας από ένα τηλεοπτικό στούντιο στον δορυφόρο, αν το στούντιο διαθέτει τον κατάλληλο εξοπλισμό. Ο τηλεθεατής πρέπει να είναι εξοπλισμένος με δορυφορική κεραία και αποκωδικοποιητή. Για να επεκταθεί η δορυφορική κάλυψη μιας περιοχής, είναι απαραίτητο ο παραπάνω επίγειος εξοπλισμός να εγκατασταθεί στην κατοικία του πελάτη. Από την άποψη της γεωγραφικής κάλυψης, η δορυφορική πλατφόρμα θα μπορούσε να καλύψει σχεδόν το 100 % της ισπανικής επικράτειας, ενώ η επίγεια πλατφόρμα καλύπτει περίπου το 98 %.
               
            2.1.3.   Ιστορικό
      
      
                  (19)
               
               
                  Το υπό εξέταση μέτρο πρέπει να αναλυθεί στο πλαίσιο της ψηφιοποίησης της ραδιοτηλεοπτικής μετάδοσης την οποία έχουν πραγματοποιήσει ή πραγματοποιούν οι επίγειες, δορυφορικές και καλωδιακές πλατφόρμες. Σε σύγκριση με την αναλογική ραδιοτηλεοπτική μετάδοση, η ψηφιοποιημένη διαθέτει μεγαλύτερη χωρητικότητα μετάδοσης χάρη στην πιο αποτελεσματική χρήση του φάσματος ραδιοσυχνοτήτων. Αυτό είναι ιδιαίτερα σημαντικό για την επίγεια μετάδοση, στην οποία το φάσμα συχνοτήτων που είναι διαθέσιμο είναι περιορισμένο και, ως εκ τούτου, αυτή ανταγωνίζεται με το κινητό δίκτυο τηλεπικοινωνιών για την περιορισμένη ευρεία ζώνη που είναι διαθέσιμη. Αντίθετα, η δορυφορική μετάδοση έχει το πλεονέκτημα ότι λειτουργεί σε εντελώς διαφορετική ζώνη συχνοτήτων, στην οποία δεν υπάρχει έλλειψη συχνοτήτων.
               
            
                  (20)
               
               
                  Η μετάβαση από την αναλογική στην ψηφιακή τηλεόραση απελευθερώνει μια μεγάλη ποσότητα ραδιοφάσματος υψηλής ποιότητας σε αυτό που είναι γνωστό ως «ψηφιακό μέρισμα», το οποίο θα είναι ελεύθερο για την ανάπτυξη υπηρεσιών ηλεκτρονικών επικοινωνιών. Αυτό το ψηφιακό μέρισμα, ιδίως η συχνότητα των 790-862 MHz («ζώνη των 800 MHz»), μπορεί να δώσει ώθηση στον τομέα των ηλεκτρονικών επικοινωνιών, να προκαλέσει μεγάλο αντίκτυπο στην ανταγωνιστικότητα και στην ανάπτυξη και να προσφέρει ένα ευρύ φάσμα κοινωνικών και πολιτιστικών οφελών (8).
               
            
                  (21)
               
               
                  Το «ψηφιακό μέρισμα» θα μπορούσε να επιτευχθεί είτε μέσω της μετάβασης από μια επίγεια πλατφόρμα σε άλλη διαφορετική, είτε με πέρασμα από την αναλογική στην ψηφιακή επίγεια ραδιοτηλεοπτική μετάδοση. Θα μπορούσε επίσης να εξεταστεί μεικτή λύση που να συνδυάζει διαφορετικές πλατφόρμες (9).
               
            
                  (22)
               
               
                  Ωστόσο, στην περίπτωση της επίγειας ραδιοτηλεοπτικής μετάδοσης, η έλλειψη συχνοτήτων εξακολουθεί να προκαλεί προβλήματα, ακόμη και μετά την ψηφιοποίηση. Λίγο μετά την ολοκλήρωση της μετάβασης από αναλογική σε ψηφιακή τηλεόραση τον Απρίλιο του 2010, η ισπανική κυβέρνηση χρειάστηκε να μετεγκαταστήσει τους ραδιοτηλεοπτικούς φορείς της ζώνης των 800 MHz σε κατώτερη ζώνη συχνοτήτων (10). Η μετεγκατάσταση των ψηφιακών πολλαπλών που έχουν εκχωρηθεί στους ραδιοτηλεοπτικούς φορείς προκάλεσε πρόσθετες δαπάνες και νέες κρατικές ενισχύσεις, τις οποίες η Επιτροπή αναλύει αυτή τη στιγμή στο πλαίσιο της επίσημης έρευνας (11).
               
            
                  (23)
               
               
                  Όσον αφορά τη ραδιοτηλεοπτική μετάδοση, η επίγεια ψηφιακή μετάδοση θα παραμείνει σημαντική πλατφόρμα στο προβλέψιμο μέλλον αλλά είναι πιθανό η ευρυζωνική τεχνολογία, όπως τα δίκτυα νέας γενιάς («NGA», από τα αρχικά τους στα Αγγλικά) να καταστεί μια σημαντική εναλλακτική δυνατότητα ως κυρίαρχη τεχνολογία μετάδοσης. Ωστόσο, προς το παρόν στην Ισπανία η γεωγραφική κάλυψη των εν λόγω δικτύων NGA δεν είναι καθολική.
               
            
                  (24)
               
               
                  Σήμερα στην Ισπανία υπάρχουν τέσσερις πλατφόρμες εκπομπών: DTT — ψηφιακή επίγεια τεχνολογία (DVB-T), δορυφορική (DVB-S), καλωδιακή (DVB-C) και τηλεόραση μέσω Διαδικτύου. Η DTT είναι η κύρια πλατφόρμα για τα ελεύθερα δημόσια και ιδιωτικά ισπανικά κανάλια (12). Ο κύριος διαχειριστής του επίγειου δικτύου είναι η Abertis, η οποία ελέγχει επίσης τον διαχειριστή του δορυφόρου Hispasat. Υπάρχει επίσης μια σειρά από τοπικούς διαχειριστές τηλεπικοινωνιών που μεταδίδουν τα σήματα DTT και συνήθως είναι διασυνδεδεμένοι με το εθνικό δίκτυο της Abertis. Στην Καστίλλη-Λα Μάντσα, κύριος διαχειριστής του επίγειου δικτύου είναι η Telecom CLM (13). Όσον αφορά τα κανάλια συνδρομητικής τηλεόρασης, μεταδίδονται συνήθως μέσω δορυφόρου, καλωδίου και του Διαδικτύου. Η Astra και η Hispasat είναι οι κύριοι διαχειριστές δορυφόρων.
               
            
                  (25)
               
               
                  Με σκοπό τη μετάβαση από την αναλογική στην ψηφιακή τηλεόραση, την περίοδο 2005-2008 η Ισπανία θέσπισε σειρά μέτρων που επηρέαζαν το επίγειο δίκτυο, όπως περιγράφεται στην ενότητα 2.2. Οι ισπανικές αρχές διαιρούν την επικράτεια σε τρεις διαφορετικές ζώνες:
                  
                              i.
                           
                           
                              Περιοχή Ι — στην οποία περιλαμβάνεται η συντριπτική πλειοψηφία του ισπανικού πληθυσμού και στην οποία τα έξοδα μετατροπής επιβάρυναν τους ραδιοτηλεοπτικούς φορείς — 96 % της επικράτειας για τους ιδιωτικούς ραδιοτηλεοπτικούς φορείς και 98 % για τους δημόσιους. Δεδομένου ότι οι ραδιοτηλεοπτικοί φορείς ανέλαβαν το κόστος της μετατροπής, στην περιοχή Ι δεν χορηγήθηκαν ενισχύσεις.
                           
                        
                              ii.
                           
                           
                              Περιοχή II — πρόκειται για τις λιγότερο αστικοποιημένες και απομακρυσμένες περιοχές που καλύπτουν το 2,5 % του πληθυσμού ο οποίος κατά το παρελθόν ελάμβανε τα δημόσια και ιδιωτικά κανάλια μέσω της αναλογικής επίγειας τηλεόρασης. Ωστόσο, επειδή η μετάβαση στην ψηφιακή τεχνολογία απαιτεί τη βελτίωση των κέντρων εκπομπής και την κατασκευή νέων, κατέστη απαραίτητη η υλοποίηση εκτεταμένων επενδύσεων στο επίγειο δίκτυο. Οι ιδιωτικοί ραδιοτηλεοπτικοί φορείς δεν είχαν αρκετό εμπορικό συμφέρον για να παρέχουν την υπηρεσία στην περιοχή II και αρνήθηκαν να καλύψουν το κόστος της ψηφιοποίησης. Ως εκ τούτου, οι ισπανικές αρχές καθιέρωσαν το καθεστώς δημόσιων ενισχύσεων που αποτελούν αντικείμενο έρευνας για τη βελτίωση των υφιστάμενων κέντρων μετάδοσης και την κατασκευή νέων, ψηφιακών. Αυτή η διαδικασία ήταν γνωστή ως «επέκταση της κάλυψης της DTT» (δηλαδή επέκταση της κάλυψης της DTT πέραν της υποχρεωτικής για τους εμπορικούς ραδιοτηλεοπτικούς φορείς).
                           
                        
                              iii.
                           
                           
                              Περιοχή III — στην οποία, λόγω της τοπογραφίας, δεν είναι δυνατόν να παρέχονται τηλεοπτικές υπηρεσίες μέσω της επίγειας πλατφόρμας και γι' αυτόν το λόγο παρέχονται μέσω δορυφόρου. Η Hispasat έχει αναλάβει την εκπομπή τηλεοπτικών σημάτων ελεύθερα στην περιοχή III. Το γεγονός ότι η τηλεοπτική υπηρεσία παρέχεται μέσω δορυφόρου συνεπάγεται κόστος για τους καταναλωτές, οι οποίοι υποχρεούνται να αγοράσουν δορυφορικές κεραίες και αποκωδικοποιητές.
                           
                        
            2.2.   ΠΕΡΙΓΡΑΦΗ ΤΗΣ ΕΝΙΣΧΥΣΗΣ
      2.2.1.   Γενικό μέτρο
      
      
                  (26)
               
               
                  Το εξεταζόμενο καθεστώς βασίζεται σε ένα πολύπλοκο σύστημα νομικών διατάξεων το οποίο έχει καθιερωθεί από τις κεντρικές αρχές της Ισπανίας από το 2005. Με βάση αυτές τις διατάξεις, η κρατική ενίσχυση για την ανάπτυξη της DTT στην περιοχή ΙΙ χορηγήθηκε κατά την περίοδο 2008-2009 από τις αυτόνομες περιφέρειες και τους δήμους. Οι δήμοι διένειμαν στους δικαιούχους κονδύλια προερχόμενα από τον κεντρικό προϋπολογισμό και τους αντίστοιχους προϋπολογισμούς. Επιπλέον, από το 2009, οι αυτόνομες περιφέρειες χορηγούν συνεχώς ενίσχυση για τη συντήρηση και εκμετάλλευση των δικτύων στην περιοχή II.
               
            
                  (27)
               
               
                  Η ρύθμιση της μετάβασης στην τεχνολογία ψηφιακής τηλεόρασης άρχισε με τη θέσπιση του νόμου 10/2005 στις 14 Ιουνίου 2005. Σε αυτήν αναφερόταν η ανάγκη να προωθηθεί η μετάβαση από την αναλογική στην επίγεια ψηφιακή τεχνολογία και η κυβέρνηση υποχρεωνόταν να λάβει τα κατάλληλα μέτρα για να την πραγματοποιήσει.
               
            
                  (28)
               
               
                  Βάσει αυτής της εντολής, μέσω του Βασιλικού Διατάγματος 944/2005, το Υπουργικό Συμβούλιο ενέκρινε το Εθνικό Τεχνικό Πρόγραμμα, το οποίο όριζε την 3η Απριλίου 2010 ως ημερομηνία κατάργησης της αναλογικής μετάβασης (14).
               
            
                  (29)
               
               
                  Όσον αφορά τις ζώνες ΙΙ και ΙΙΙ, η δωδέκατη πρόσθετη διάταξη του Εθνικού Τεχνικού Προγράμματος ήδη προέβλεπε τη δυνατότητα να επεκτείνουν οι τοπικές και περιφερειακές αρχές την κάλυψη μεταξύ του 96 % και του 100 % του πληθυσμού. Σε αυτό το πλαίσιο, το Τεχνικό Πρόγραμμα αναφέρεται ρητώς στην επίγεια ψηφιακή τηλεόραση (DTT) και καθορίζει έξι όρους υπό τους οποίους οι τοπικές αρχές θα μπορούσαν να πραγματοποιήσουν αυτή την επέκταση της κάλυψης. Ο όρος ε) προβλέπει ότι η τοπική εγκατάσταση πρέπει να είναι σύμφωνη με το Τεχνικό Πρόγραμμα επίγειας ψηφιακής τηλεόρασης.
               
            
                  (30)
               
               
                  Στη συνέχεια, στις 7 Σεπτεμβρίου 2007, το Υπουργικό Συμβούλιο ενέκρινε το Εθνικό Πρόγραμμα μετάβασης στην επίγεια ψηφιακή τηλεόραση (εφεξής «Πρόγραμμα Μετάβασης») (15) που εφαρμόζει το Τεχνικό Πρόγραμμα. Το Πρόγραμμα Μετάβασης διαίρεσε την ισπανική επικράτεια σε ενενήντα τεχνικά έργα μετάβασης (16) και όρισε μια προθεσμία για τη διακοπή της αναλογικής ραδιοτηλεοπτικής μετάδοσης για καθένα από αυτά τα έργα.
               
            
                  (31)
               
               
                  Στις 29 Φεβρουαρίου 2008, το Υπουργείο Βιομηχανίας, Ενέργειας και Τουρισμού (εφεξής «MIEyT») εξέδωσε μια απόφαση προσανατολισμένη στη βελτίωση των τηλεπικοινωνιακών υποδομών και στον καθορισμό των κριτηρίων και της κατανομής της χρηματοδότησης των δράσεων που στοχεύουν στην ανάπτυξη της Κοινωνίας της Πληροφορίας στο πλαίσιο του Προγράμματος «Πρόοδος» του 2008 (17). Ο προϋπολογισμός που εγκρίθηκε μέσω αυτής της απόφασης ανερχόταν σε 558 εκατ. EUR και αποδόθηκε αφενός στην ανάπτυξη της ευρυζωνικότητας και αφετέρου στην ψηφιοποίηση της τηλεόρασης σε απομακρυσμένες και λιγότερο αστικοποιημένες περιοχές της Ισπανίας που δεν εμπίπτουν στις νομικές υποχρεώσεις που επιβάλλονται στους εμπορικούς ραδιοτηλεοπτικούς φορείς (18). Η ψηφιοποίηση σε αυτές τις ζώνες απεκαλείτο «επέκταση κάλυψης» και υλοποιήθηκε στη συνέχεια μέσω μιας σειράς προσθηκών στις ισχύουσες συμβάσεις-πλαίσια (19) που υπεγράφησαν από το MIEyT και τις αυτόνομες περιφέρειες μεταξύ Ιουλίου και Νοεμβρίου 2008 («προσθήκες στις συμβάσεις-πλαίσια του 2006» που δημοσιεύθηκαν στην Επίσημη Εφημερίδα της Ισπανίας χωριστά για κάθε αυτόνομη κοινότητα). Η διατύπωση αυτών των συμβάσεων δείχνει στις περισσότερες περιπτώσεις ότι η επίγεια ψηφιακή τεχνολογία είναι αυτή που πρέπει να χρηματοδοτηθεί. Ως αποτέλεσμα των συμβάσεων, το MIEyT μετέφερε κονδύλια στις αυτόνομες κοινότητες, οι οποίες δεσμεύτηκαν να καλύψουν τις λοιπές λειτουργικές δαπάνες από τους προϋπολογισμούς τους. Αυτές οι προσθήκες περιελάμβαναν επίσης την υποχρέωση των τοπικών αρχών να συμμορφώνονται με τις διατάξεις της δωδέκατης πρόσθετης διάταξης του Εθνικού Τεχνικού Προγράμματος.
               
            
                  (32)
               
               
                  Παράλληλα, τη 17η Οκτωβρίου 2008, το Υπουργικό Συμβούλιο συμφώνησε να διαθέσει πρόσθετο ποσό ύψους 8,72 εκατ. EUR για την επέκταση και ολοκλήρωση της κάλυψης DTT στο πλαίσιο των έργων μετάβασης που θα έπρεπε να ολοκληρωθούν κατά το πρώτο εξάμηνο του 2009, το στάδιο Ι του Προγράμματος Μετάβασης. Η χρηματοδότηση χορηγήθηκε βάσει της υπογραφής των νέων συμβάσεων-πλαισίων μεταξύ του ΜΙΕyC και των αυτόνομων περιφερειών, η οποία πραγματοποιήθηκε τον Δεκέμβριο του 2008 (εφεξής: «συμβάσεις-πλαίσια του 2008»). Οι εν λόγω συμβάσεις αναφέρονται στην προαναφερόμενη χρηματοδότηση 8,72 εκατ. EUR και έλαβαν την ονομασία «Convenios marco de colaboración entre el MITyC y las Comunidades Autónomas de […] para el desarrollo del Plan Nacional de Transición a la TDT» (συμβάσεις-πλαίσια για τη συνεργασία μεταξύ του ΜΙΕyC και των Αυτόνομων Κοινοτήτων […] για την ανάπτυξη του Εθνικού Προγράμματος Μετάβασης στην DTT). Σε αυτές καθιερώνεται κατάλογος δραστηριοτήτων που θα χρηματοδοτηθούν από τις κεντρικές και περιφερειακές αρχές, με στόχο να επιτευχθεί κάλυψη ψηφιακής τηλεόρασης ταυτόσημη με την υφιστάμενη αναλογική κάλυψη. Αυτές οι δραστηριότητες σχετίζονται με την ανάπτυξη της επίγειας ψηφιακής τηλεόρασης.
               
            
                  (33)
               
               
                  Στις 29 Μαΐου 2009, το Υπουργικό Συμβούλιο ενέκρινε τα κριτήρια διανομής 52 εκατ. EUR για τη χρηματοδότηση πρωτοβουλιών που στοχεύουν στη μετάβαση στην DTT και προορίζονται να χρηματοδοτήσουν την επέκταση της κάλυψης των έργων των σταδίων II και III του Προγράμματος Μετάβασης (20). Η συμφωνία του Υπουργικού Συμβουλίου καθιέρωσε μια άμεση σχέση με το Πρόγραμμα Μετάβασης, αφού ανέφερε ότι «για να επιτευχθεί ο στόχος που έχει τεθεί στο Εθνικό Πρόγραμμα Μετάβασης στην DTT, δηλαδή η κάλυψη της υπηρεσίας DTT να είναι παρόμοια με την τρέχουσα κάλυψη επίγειας τηλεοπτικής υπηρεσίας με αναλογική τεχνολογία, καθίσταται απαραίτητη η οικονομική συνεργασία της δημόσιας πρωτοβουλίας» και ότι «η υλοποίηση αυτής της συνεργασίας θα επικυρωθεί εντός των ορίων που έθεσε το Εθνικό Πρόγραμμα Μετάβασης στην Επίγεια Ψηφιακή Τηλεόραση».
               
            
                  (34)
               
               
                  Τέλος, μεταξύ Οκτωβρίου και Δεκεμβρίου του 2009, δημοσιεύθηκαν στην Επίσημη Εφημερίδα της Ισπανίας προσθήκες των συμβάσεων-πλαισίων του 2008 (αναφέρονται στην αιτιολογική σκέψη 32), συμπεριλαμβανομένης της χρηματοδότησης για την επέκταση της κάλυψης των σταδίων II και III του Προγράμματος Μετάβασης. Αυτές οι προσθήκες καθορίζουν τι σημαίνει «δράσεις επέκτασης της κάλυψης», αναφέροντας ρητώς μόνο την επίγεια τεχνολογία (αν και δεν αποκλείουν κατηγορηματικά άλλες τεχνολογίες) (21).
               
            
                  (35)
               
               
                  Μετά τη δημοσίευση των συμβάσεων-πλαίσιο του 2008 και των προαναφερόμενων προσθηκών (22), οι κυβερνήσεις των αυτόνομων κοινοτήτων άρχισαν να πραγματοποιούν την επέκταση. Για τον σκοπό αυτό, διοργάνωσαν δημόσιους διαγωνισμούς ή ανέθεσαν τη διοργάνωσή τους σε ιδιωτικές επιχειρήσεις. Οι επιχορηγήσεις χορηγούνταν κατά ένα μέρος με το ΜΙΕyC και, ως εκ τούτου, χρηματοδοτούνταν από τον κεντρικό προϋπολογισμό ή χρηματοδοτούνταν εν μέρει από τις ίδιες τις αυτόνομες περιφέρειες. Σε ορισμένες περιπτώσεις, αυτές ανέθεταν την επέκταση στους δήμους.
               
            2.2.2.   Εκτέλεση του μέτρου ενίσχυσης στην Καστίλλη-Λα Μάντσα
      
      
                  (36)
               
               
                  Αντίθετα από την πλειονότητα των υπόλοιπων αυτόνομων περιφερειών, οι αρχές της Καστίλλης-Λα Μάντσα δεν διοργάνωσαν περιφερειακούς διαγωνισμούς για την επέκταση της κάλυψης της ψηφιακής τηλεόρασης. Προφανώς, αυτό οφειλόταν στην έλλειψη χρόνου, καθώς χρειάστηκαν να βελτιωθούν περισσότερα από 400 κέντρα μετάδοσης (23). Αντ' αυτού, για την επιλογή διαχειριστών τηλεπικοινωνιών για την ψηφιοποίηση των κέντρων μετάδοσης, η JCCM προκήρυξε ειδική διαδικασία με το διάταγμα 347/2008, της 2ας Δεκεμβρίου 2008 (στο εξής η «διάταγμα»).
               
            
                  (37)
               
               
                  Το διάταγμα προβλέπει την άμεση κατανομή των κονδυλίων που απαιτούνται για την ψηφιοποίηση στους ιδιοκτήτες των υφιστάμενων (αναλογικών) κέντρων μετάδοσης. Ως εκ τούτου, δεν απαίτησε την προκήρυξη ανοιχτής διαδικασίας υποβολής προσφορών. Η JCCM έπρεπε να ακολουθήσει μια ειδική διαδικασία: i) τεχνική ανάλυση των κέντρων που προσφέρουν αναλογική κάλυψη, ii) ανάλυση της ψηφιακής κάλυψης που απαιτείται να επιτευχθεί, iii) επιλογή των κέντρων μετάδοσης που θα ψηφιοποιηθούν, iv) ταυτοποίηση του ιδιοκτήτη των κέντρων μετάδοσης, v) πρόταση από την περιφερειακή κυβέρνηση στον ιδιοκτήτη των κέντρων μετάδοσης, και vi) χορήγηση της επιδότησης.
               
            
                  (38)
               
               
                  Το διάταγμα εφαρμόστηκε αναλόγως. Πραγματοποιήθηκε απευθείας επαφή με τους ιδιοκτήτες των υφιστάμενων κέντρων μετάδοσης. Ενημερώθηκαν για τις απαιτήσεις που έπρεπε να πληρούν ώστε να λάβουν τη δημόσια χρηματοδότηση. Πρέπει να διακριθούν τρεις διαφορετικές καταστάσεις: πρώτον, στις περισσότερες περιπτώσεις, τα κέντρα μετάδοσης ανήκουν στους δήμους, οι οποίοι είναι αρμόδιοι για τη λειτουργία και τη συντήρησή τους. Μετά τη λήψη χρηματοδότησης από την JCCM, βάσει τεχνικής και οικονομικής προσφοράς, οι δήμοι αγόρασαν τον ψηφιακό εξοπλισμό από την Abertis ή την Telecom CLM και ανέθεσαν με υπεργολαβία την εγκατάσταση, λειτουργία και συντήρηση του εξοπλισμού σε αυτές τις δύο εταιρείες. Οι αρχές ήλθαν σε επαφή μόνο με αυτές τις δύο εταιρείες και μόνο αυτές υπέβαλαν τεχνικές προτάσεις για να ζητήσουν την ενίσχυση. Δεύτερον, περίπου στο ένα τέταρτο των περιπτώσεων, τα επιλεγμένα κέντρα μετάδοσης ανήκουν απευθείας στην Telecom CLM ή στην Abertis. Στις περιπτώσεις αυτές, οι δύο εταιρείες έλαβαν την ενίσχυση για να αναβαθμίσουν τον εξοπλισμό τους. Τρίτον και τελευταίο, χρειαζόταν να κατασκευαστούν ορισμένα νέα κέντρα μετάδοσης. Παρά το γεγονός ότι η ίδια η χρηματοδότησή τους ήταν δημόσια, τώρα ανήκουν στην Telecom CLM.
               
            
                  (39)
               
               
                  Η JCCM συνήψε 147 συμβάσεις με τους δύο διαχειριστές και 475 συμβάσεις με δήμους. Περίπου το 84 % των εγκαταστάσεων που καλύπτονται από αυτές τις συμβάσεις ήσαν εγκαταστάσεις DTT και το 16 % αφορούσε δορυφορικούς δέκτες σε νοικοκυριά. Χρησιμοποιήθηκαν δορυφορικοί δέκτες για να εξασφαλιστεί η κάλυψη των καναλιών DTT σε πολύ μικρούς οικισμούς. Προς τον σκοπό αυτό, η JCCM αποφάσισε να χρησιμοποιήσει τη δορυφορική πλατφόρμα Hispasat (24). Στο τέλος της διαδικασίας, οι πληροφορίες σχετικά με τη βελτίωση των υφιστάμενων κέντρων δημοσιεύθηκαν στους πίνακες ανακοινώσεων των δήμων.
               
            
                  (40)
               
               
                  Η Επιτροπή πληροφορήθηκε ότι, συνολικά, δημόσια κονδύλια περίπου 46 εκατ. EUR διατέθηκαν για τη βελτίωση των κέντρων μετάδοσης, εκ των οποίων 32,6 εκατ. EUR διατέθηκαν απευθείας στους δήμους που ήταν ιδιοκτήτες 355 κέντρων μετάδοσης (25). Οι συμβάσεις μεταξύ της JCCM και των δήμων προβλέπουν ότι οι τελευταίοι είναι υπεύθυνοι για την ανάθεση στον επιλεγέντα διαχειριστή, ο οποίος θα αναλάβει την εγκατάσταση και τις υπηρεσίες συντήρησης (26). Οι διάφοροι δήμοι επέλεξαν διαφορετικές διαδικασίες επιλογής. Μερικοί απέστειλαν επιστολές απευθείας στην Telecom CLM και την Abertis, ενώ άλλοι δημοσίευσαν τις πληροφορίες στον πίνακα ανακοινώσεων του δήμου, καλώντας τους διαχειριστές να υποβάλουν τις τεχνικές προσφορές τους.
               
            
                  (41)
               
               
                  Βάσει της σύμβασης, η JCCM πληρώνει για την αγορά, εγκατάσταση, λειτουργία και συντήρηση ψηφιακού εξοπλισμού κατά τα δύο πρώτα έτη για κάθε ψηφιοποιημένο κέντρο μετάδοσης. Δεδομένου ότι η σύμβαση δεν απαιτεί από τον διαχειριστή να πληρώνει για τη λειτουργία και τη συντήρηση στη συνέχεια, η Telecom CLM μεταβίβασε τον εξοπλισμό στην JCCM (27). Εν συνεχεία, η JCCM ήταν υπεύθυνη για τη λειτουργία και τη συντήρηση του εξοπλισμού DTT.
               
            
                  (42)
               
               
                  Η Επιτροπή πληροφορήθηκε ότι, από τα συνολικά 46 εκατ. EUR των δημόσιων κονδυλίων που χρησιμοποιήθηκαν, τουλάχιστον 13,5 εκατ. EUR μεταφέρθηκαν στους διαχειριστές πλατφόρμας: 13,2 εκατ. EUR στην TelecomCLM, η οποία είναι ιδιοκτήτης 138 από τους σταθμούς μετάδοσης, και περί τα 250 000 EUR στην Abertis, η οποία είναι ιδιοκτήτης τριών σταθμών. Η TelecomCLM και η Abertis ψηφιοποίησαν τα κέντρα τους με τον δικό τους εξοπλισμό. Σε ορισμένες περιπτώσεις, ο εξοπλισμός που χρησιμοποιήθηκε για την ψηφιοποίηση των αναμεταδοτών της TelecomCLM εξακολουθεί να ανήκει στις δημόσιες αρχές. Στις περιπτώσεις αυτές, ο διαχειριστής δεν πρέπει να πληρώνει για τη χρήση του εν λόγω εξοπλισμού. Επιπλέον, το συνολικό ποσό των κονδυλίων που χρησιμοποιήθηκαν τα έτη 2009-2011 για τη λειτουργία και τη συντήρηση των ψηφιοποιημένων κέντρων (συνεχιζόμενες ενισχύσεις) κατά τα έτη 2009-2011 ήταν τουλάχιστον 6,5 εκατ. EUR.
               
            
                  (43)
               
               
                  Ωστόσο, η απλή αναπροσαρμογή των υφιστάμενων κέντρων δεν επαρκούσε για την ολοκλήρωση της κάλυψης της περιοχής επέκτασης. Ως εκ τούτου, κατασκευάστηκαν με δημόσια κονδύλια 20 νέα κέντρα. Οι αρχές επικοινώνησαν απευθείας με την TelecomCLM, χωρίς να διεξαγάγουν ανοικτό δημόσιο διαγωνισμό, ζητώντας της να αναλάβει το συγκεκριμένο έργο. Σύμφωνα με τις πληροφορίες που παρασχέθηκαν στην Επιτροπή, για την κατασκευή των νέων κέντρων διατέθηκαν συνολικά 2,26 εκατ. EUR, εκ των οποίων περίπου 751 000 EUR διατέθηκαν για την κατασκευή έξι κέντρων που μεταβιβάστηκαν εκ των υστέρων στην TelecomCLM. Τα υπόλοιπα 14 κέντρα παραμένουν ιδιοκτησία των δήμων.
               
            
                  (44)
               
               
                  Τέλος, όπως αναφέρεται στην αιτιολογική σκέψη 39, όταν η ανάπτυξη κέντρου DDT αποδείχθηκε υπερβολικά δαπανηρή, χρησιμοποιήθηκε αντ' αυτής η δορυφορική μετάδοση. Για τον σκοπό αυτό, συνήφθησαν 100 συμφωνίες για την εγκατάσταση δορυφορικών δεκτών σε ιδιωτικά νοικοκυριά. Οι δορυφορικοί δέκτες εντάσσονται στο δίκτυο δορυφορικής μετάδοσης.
               
            
                  (45)
               
               
                  Ως αποτέλεσμα της διαδικασίας, οι αρχές υπέγραψαν συνολικά 622 συμφωνίες με τους δήμους και τους εν λόγω φορείς εκμετάλλευσης. Σύμφωνα με τις πληροφορίες που παρασχέθηκαν στην Επιτροπή, τα ποσά κατανεμήθηκαν ως ακολούθως:
                  
                              (εκατ. EUR)
                           
                        
                               
                           
                           
                              Αναπροσαρμογή κέντρων εκπομπής
                           
                           
                              Νέα κέντρα εκπομπής
                           
                           
                              Αναπροσαρμογή της υποδομής των δήμων (28)
                              
                           
                           
                              Εκμετάλλευση και συντήρηση (29)
                              
                           
                        
                              TelecomCLM
                           
                           
                              13,2
                           
                           
                              2,26
                           
                           
                              32,6
                           
                           
                              Προς καθορισμό
                           
                        
                              Abertis
                           
                           
                              0,25
                           
                           
                              —
                           
                           
                              Προς καθορισμό
                           
                        
                              Σύνολο
                           
                           
                              13,45
                           
                           
                              2,26
                           
                           
                              32,6
                           
                           
                              Τουλάχιστον 6,5
                           
                        
            2.3.   ΛΟΓΟΙ ΚΙΝΗΣΗΣ ΤΗΣ ΔΙΑΔΙΚΑΣΙΑΣ
      
                  (46)
               
               
                  Στην απόφαση κίνησης της διαδικασίας, η Επιτροπή επισήμανε ότι το μέτρο που περιγράφεται φαίνεται να πληροί όλα τα κριτήρια που ορίζονται στο άρθρο 107 παράγραφος 1 της Συνθήκης και για τον λόγο αυτό θα μπορούσε να θεωρηθεί κρατική ενίσχυση. Το επίμαχο μέτρο φαίνεται να συνεπάγεται ευνοϊκή διάκριση υπέρ των φορέων εκμετάλλευσης επίγειας πλατφόρμας, κατά παράβαση της αρχής της τεχνολογικής ουδετερότητας (30). Επιπλέον, το επίμαχο μέτρο φαίνεται να εισάγει διάκριση κατά των διαχειριστών πλατφόρμας που παρέχουν υπηρεσίες ραδιοτηλεοπτικής μετάδοσης σε επίγειους περιφερειακούς ραδιοτηλεοπτικούς φορείς, πράγμα που συνεπάγεται πλεονέκτημα για τους εθνικούς ραδιοτηλεοπτικούς φορείς και τους διαχειριστές πλατφόρμας.
               
            
                  (47)
               
               
                  Η Επιτροπή κατέληξε στο προκαταρκτικό συμπέρασμα ότι το καθεστώς ενδέχεται να προκάλεσε δυνητική ή πραγματική στρέβλωση του ανταγωνισμού μεταξύ των δορυφορικών πλατφορμών και μεταξύ των επίγειων πλατφορμών. Η Επιτροπή δεν εντόπισε κανέναν λόγο για τον οποίο τα εν λόγω μέτρα θα μπορούσαν να είναι συμβατά με την εσωτερική αγορά, καθώς δεν φαίνεται να τυγχάνει εφαρμογής οποιαδήποτε εξαίρεση.
               
            
                  (48)
               
               
                  Για περαιτέρω λεπτομέρειες, παραπέμπουμε στην απόφαση κίνησης της διαδικασίας, η οποία πρέπει να θεωρείται αναπόσπαστο μέρος της παρούσας απόφασης.
               
            3.   ΠΑΡΑΤΗΡΗΣΕΙΣ ΤΩΝ ΙΣΠΑΝΙΚΩΝ ΑΡΧΩΝ
      
      3.1.   ΓΕΝΙΚΑ
      
                  (49)
               
               
                  Αντικρούοντας τα όσα εκτίθενται στην απόφαση κίνησης της διαδικασίας, η Ισπανία και η αυτόνομη περιφέρεια της Καστίλλης-Λα Μάντσα προέβαλαν πολλά επιχειρήματα. Σε γενικές γραμμές, αυτά μπορούν να περιληφθούν σε δύο ομάδες. Πρώτον, οι ισπανικές αρχές ισχυρίστηκαν ότι δεν παρασχέθηκε κανένα πλεονέκτημα στους δικαιούχους της ενίσχυσης. Δεύτερον, εάν παρ' όλα αυτά ήθελε θεωρηθεί ότι χορηγήθηκε κρατική ενίσχυση, αυτή είναι σε κάθε περίπτωση συμβατή (31). Τα επιχειρήματα αυτά συνοψίζονται στη συνέχεια.
               
            3.2.   ΑΠΟΥΣΙΑ ΕΝΙΣΧΥΣΗΣ
      3.2.1.   Απουσία πλεονεκτήματος
      
      
                  (50)
               
               
                  Κατά τις αρχές της Καστίλλης-Λα Μάντσα, το υπό εξέταση μέτρο δεν συνιστά κρατική ενίσχυση και δεν συνεπάγεται πλεονέκτημα για τις επιχειρήσεις. Τα κονδύλια που μεταφέρθηκαν απευθείας στους δικαιούχους, οι οποίοι ενεργούν υπό την επίσημη ιδιότητά τους ή ως δημόσια αρχή, αποτελούν συνδυασμό κονδυλίων του ισπανικού κράτους και των αυτόνομων περιφερειών (32). Οι επίμαχες επιδοτήσεις χρησιμοποιήθηκαν αποκλειστικά για την ψηφιοποίηση 141 ήδη υφιστάμενων αναλογικών κέντρων εκπομπής και για την κατασκευή έξι νέων κέντρων. Η ψηφιοποίηση των κέντρων εκπομπής πραγματοποιήθηκε κατόπιν διεξοδικής αξιολόγησης τεχνικής έκθεσης, την οποία υπέβαλαν οι αδειούχοι φορείς εκμετάλλευσης των εν λόγω κέντρων. Η συμφωνία με τους κατόχους άδειας των εν λόγω κέντρων υπογράφηκε στη βάση μόνον των συγκεκριμένων τεχνικών εκθέσεων (33). Η συγκεκριμένη «διαδικασία με διαπραγμάτευση» πρέπει να θεωρηθεί ανοικτή, διάφανη και χωρίς διακρίσεις, λαμβάνοντας υπόψη ότι αναρτήθηκε επίσης στον πίνακα ανακοινώσεων των δήμων (βλέπε αιτιολογική σκέψη 39).
               
            
                  (51)
               
               
                  Οι εθνικές αρχές υποστηρίζουν ότι, όταν οι διαχειριστές πλατφόρμας έλαβαν δημόσια χρηματοδότηση, η εν λόγω χρηματοδότηση αφορούσε αποκλειστικά την εκμετάλλευση και τη συντήρηση του ηλεκτρονικού εξοπλισμού εκπομπής ιδιοκτησίας των δήμων. Οι δήμοι ενήργησαν ως απλοί προμηθευτές και εγκαταστάτες του απαραίτητου τεχνικού εξοπλισμού για την αναπροσαρμογή και την προσαρμογή των εν λόγω κέντρων και όχι ως διαχειριστές πλατφόρμας (34). Όταν παρέχουν υπηρεσίες στην περιοχή II κατόπιν δημόσιας χρηματοδότησης, αυτές αφορούν μόνον την παροχή του σήματος επίγειας τηλεόρασης ως βασική και δημόσια υπηρεσία.
               
            
                  (52)
               
               
                  Για την υλοποίηση της ψηφιοποίησης των δικτύων τους, οι 475 δήμοι ανέθεσαν την εκπόνηση τεχνικών εκθέσεων, τις οποίες συχνά εκπόνησαν διαχειριστές πλατφόρμας. Ούτε και στην περίπτωση αυτή παρασχέθηκε οικονομικό πλεονέκτημα στους διαχειριστές.
               
            
                  (53)
               
               
                  Κατά τις εθνικές αρχές, τα κέντρα εκπομπής που ψηφιοποιήθηκαν και των οποίων τις άδειες κατείχαν η TelecomCLM ή η Abertis Telecom υφίσταντο πριν από τη χορήγηση των επίμαχων επιδοτήσεων και, ως εκ τούτου, οι εν λόγω επιδοτήσεις δεν χρησιμοποιήθηκαν για τη χρηματοδότηση της επέκτασης του δικτύου οποιουδήποτε εκ των δύο διαχειριστών δικτύου που εμπλέκονται στην επέκταση της κάλυψης της DDT στην περιοχή II της Καστίλλης-Λα Μάντσα.
               
            
                  (54)
               
               
                  Στη TelecomCLM και στην Abertis χορηγήθηκε δημόσια χρηματοδότηση για την ψηφιοποίηση 141 εκ των δικών τους κέντρων εκπομπής. Οι εθνικές αρχές επισημαίνουν ότι αυτό συνέβη μόνον σε περιοχές στις οποίες οι δήμοι δεν ήταν ιδιοκτήτες κέντρων εκπομπής ή συστημάτων αναμετάδοσης κατάλληλων για την επέκταση της κάλυψης της DDT. Παρ' όλα αυτά, οι εθνικές αρχές υποστηρίζουν ότι οι εν λόγω επενδύσεις δεν παρείχαν στην TelecomCLM και στην Abertis ανταγωνιστικό πλεονέκτημα σε όμορες αγορές, όπως αυτή της τοπικής τηλεόρασης, ή στις αγορές Digital Video Broadcasting (DV-BH). Η ψηφιοποίηση κέντρων της TelecomCLM δεν παρέσχε τη δυνατότητα στην εν λόγω επιχείρηση να παράσχει υπηρεσίες περιφερειακής εμβέλειας σε ραδιοτηλεοπτικούς φορείς ούτε αύξησε την έκταση του δικτύου της για την παροχή νέων τύπων υπηρεσιών.
               
            
                  (55)
               
               
                  Οι φορείς εκμετάλλευσης δικτύου που εμπλέκονταν στη διαδικασία ψηφιοποίησης των τριών τύπων κέντρων εκπομπής στην περιοχή II δεν απέκτησαν οικονομικό πλεονέκτημα. Σε όλα τα κέντρα και των τριών τύπων, οι φορείς εκμετάλλευσης παρείχαν τις υπηρεσίες προμήθειας, εγκατάστασης, εκμετάλλευσης και συντήρησης του εξοπλισμού DDT σε τιμή αγοράς.
               
            3.2.2.   Απουσία στρέβλωσης του ανταγωνισμού και του εμπορίου
      
      
                  (56)
               
               
                  Δεν προκλήθηκε στρέβλωση του ανταγωνισμού και του εμπορίου. Κάθε φορέας εκμετάλλευσης τηλεπικοινωνιών εγγεγραμμένος στο Μητρώο της Επιτροπής της Αγοράς των Τηλεπικοινωνιών (CMT) μπορεί να ενεργεί ως υπεργολάβος των δήμων και, επομένως, να ζητεί επιδοτήσεις βάσει του Διατάγματος 347/2008. Το ίδιο ισχύει και για τους φορείς εκμετάλλευσης δορυφόρων, καλωδιακών συστημάτων ή τηλεόρασης καθώς και για κάθε διαχειριστή, ανεξάρτητα από το κατά πόσον δραστηριοποιείται σε εθνικό, περιφερειακό ή τοπικό επίπεδο.
               
            
                  (57)
               
               
                  Κατά τις εθνικές αρχές, η υπό εξέταση διαδικασία επιλογής είναι διάφανη και διενεργήθηκε σύμφωνα με τη νομοθεσία για τις δημόσιες συμβάσεις της Ισπανίας και της ΕΕ. Οι περιφερειακές αρχές δημοσιοποίησαν τις επιδοτήσεις. Όλες οι διαδικασίες επέκτασης της DDT αναρτήθηκαν στον πίνακα ανακοινώσεων των δήμων και εστάλησαν επιστολές στους κύριους φορείς εκμετάλλευσης δικτύου της περιοχής, δηλαδή στην TelecomCLM και στην Abertis Telecom.
               
            
                  (58)
               
               
                  Ως εκ τούτου, οι επιδοτήσεις που χορηγήθηκαν στους δήμους δεν ενίσχυσαν την ανταγωνιστική θέση ενός τύπου φορέα εκμετάλλευσης δικτύου σε σχέση με άλλους ανταγωνιστές διαχειριστές. Κύριοι δικαιούχοι είναι οι δήμοι, ενώ οι φορείς εκμετάλλευσης δικτύου είναι απλώς προμηθευτές του εξοπλισμού εκπομπής και πάροχοι των υπηρεσιών συντήρησης για μέγιστο χρονικό διάστημα δύο ετών. Δεν υπήρξε ποτέ επικοινωνία με τη Radiodifusión επειδή, κατά τον συγκεκριμένο χρόνο, δεν υπήρχε καμία ένδειξη ότι κατείχε άδεια έστω ενός κέντρου εκπομπής στην περιφέρεια.
               
            
                  (59)
               
               
                  Εξάλλου, οι αρχές της Καστίλλης-Λα Μάντσα υποστηρίζουν ότι εξέτασαν προσεκτικά τη λύση της δορυφορικής πλατφόρμας ως εναλλακτικής δυνατότητας για την επέκταση της ψηφιακής κάλυψης προτού εκδώσουν το Διάταγμα αριθ. 347/2008. Σε εσωτερική έκθεση (35) πραγματοποιήθηκε σύγκριση δύο τεχνολογιών για την επέκταση: της DDT και του δορυφόρου. Στη μελέτη λήφθηκαν υπόψη τα κριτήρια χορήγησης των επιδοτήσεων για την επέκταση του ψηφιακού σήματος στην περιοχή II. Σε αυτά περιλαμβανόταν η προϋπόθεση πραγματοποίησης της μετάβασης χωρίς πρόσθετα έξοδα ή άλλα μειονεκτήματα για τους πολίτες και η χρησιμοποίηση των υφιστάμενων υποδομών.
               
            
                  (60)
               
               
                  Το συμπέρασμα της μελέτης ήταν ότι, στη διάρκεια περιόδου 10 ετών, το συνολικό κόστος της λύσης επίγειας DDT θα κυμαινόταν κατά προσέγγιση μεταξύ 15,2 και 17,3 εκατ. EUR, ενώ η επιλογή δορυφορικής τεχνολογίας θα κόστιζε άνω των 47 εκατ. EUR.
               
            
                  (61)
               
               
                  Στη μελέτη διατυπώνονταν διάφορες συστάσεις σχετικά με τις καταλληλότερες μεθόδους για την υλοποίηση της επέκτασης της κάλυψης του σήματος DDT στους οικισμούς της Καστίλλης-Λα Μάντσα που δεν περιλαμβάνονταν στα προγράμματα επίσημης κάλυψης των περιφερειακών και των εθνικών ραδιοτηλεοπτικών φορέων. Αξιολογούνταν επίσης όλες οι συνέπειες μιας δορυφορικής λύσης για την επέκταση της ψηφιακής κάλυψης. Το συμπέρασμα ήταν ότι η δορυφορική τεχνολογία θα συνεπαγόταν επενδύσεις τριπλάσιου έως εξαπλάσιου ύψους από εκείνες της επίγειας τεχνολογίας. Αυτή η διαφορά κόστους προκύπτει άμεσα από το κόστος που σχετίζεται με τη μίσθωση του δορυφορικού εξοπλισμού εκπομπής, ανεξάρτητα από το κόστος του δορυφορικού αποκωδικοποιητή. Ως εκ τούτου, μπορούσε εύλογα να συναχθεί το συμπέρασμα ότι η επέκταση της υπηρεσίας καθολικής DDT στον πληθυσμό της Καστίλλης-Λα Μάντσα έπρεπε να πραγματοποιηθεί με τη χρήση τεχνολογίας επίγειας DDT (36).
               
            
                  (62)
               
               
                  Επιπλέον, η ισπανική κυβέρνηση παρουσίασε εσωτερική μελέτη σχετικά με τη βιωσιμότητα της παροχής καθολικής υπηρεσίας DDT με τη χρήση DDT ή δορυφόρου, την οποία εκπόνησε το MIEyT τον Ιούλιο του 2007. Οι αρχές εκτιμούν ότι η μελέτη λαμβάνει υπόψη το ρεαλιστικό κόστος της χρήσης μετάδοσης μέσω DDT ή μέσω δορυφόρου. Αμφότερες οι μελέτες εξετάζονται διεξοδικότερα στην ενότητα 5.3.2.2.
               
            
                  (63)
               
               
                  Η περιφερειακή κυβέρνηση της Καστίλλης-Λα Μάντσα υποστηρίζει ότι, για τη λήψη της απόφασης πραγματοποίησης της επέκτασης της κάλυψης DDT στην περιοχή II της Καστίλλης-Λα Μάντσα, έλαβε υπόψη μόνον κριτήρια τεχνικής και οικονομικής απόδοσης. Κάθε διαχειριστής δικτύου –επίγειου, δορυφορικού, καλωδιακού κ.λπ.– μπορούσε να υποβάλει τεχνική προσφορά, καθώς μοναδική προϋπόθεση ήταν η εγγραφή του στο Μητρώο της CMT (37). Ως εκ τούτου, η απόφαση ήταν σύμφωνη προς την αρχή της τεχνολογικής ουδετερότητας. Αυτό επιβεβαιώνεται επίσης από το γεγονός ότι σε συγκεκριμένες περιπτώσεις η περιφερειακή κυβέρνηση της Καστίλλης-Λα Μάντσα επέλεξε τη δορυφορική πλατφόρμα, την οποία είχε αναπτύξει προηγουμένως η Abertis, βασιζόμενη αυστηρά σε κριτήρια ανάλυσης του κόστους (38).
               
            
                  (64)
               
               
                  Όσον αφορά την εικαζόμενη διάκριση εις βάρος των τοπικών διαχειριστών, η περιφερειακή κυβέρνηση της Καστίλλης-Λα Μάντσα αναγνωρίζει ότι, βάσει του άρθρου 4 του Διατάγματος, οι ραδιοτηλεοπτικοί φορείς εξαιρούνται ρητώς (ανεξάρτητα από την εθνική, περιφερειακή ή τοπική εμβέλειά τους) από τους δικαιούχους των επιδοτήσεων (39). Ωστόσο, το Διάταγμα δεν εξαιρεί κανέναν φορέα εκμετάλλευσης δικτύου.
               
            
                  (65)
               
               
                  Ωστόσο, κατά τις ισπανικές αρχές, η Radiodifusión μπορούσε να είχε συμμετάσχει επί ίσοις όροις με όλους τους λοιπούς διαχειριστές δικτύου ψηφιοποιώντας ένα από τα κέντρα εκπομπής της το οποίο ήδη μετέφερε το σήμα δημόσιας εθνικής ή περιφερειακής αναλογικής τηλεόρασης. Για τον σκοπό αυτό, μπορούσε να είχε υπογράψει συμφωνία με την περιφερειακή κυβέρνηση της Καστίλλης-Λα Μάντσα ή μπορούσε να είχε υποβάλει προσφορές σε δήμο ως φορέας τηλεπικοινωνιών εγγεγραμμένος στο Μητρώο Διαχειριστών της CMT.
               
            3.2.3.   Δικαιοπρακτική ικανότητα της καταγγέλλουσας Radiodifusión και μη εκπλήρωση εκ μέρους της των υποχρεώσεων που υπέχουν οι φορείς εκμετάλλευσης δικτύου στην Καστίλλη-Λα Μάντσα
      
      
                  (66)
               
               
                  Κατά την περιφερειακή κυβέρνηση της Καστίλλης-Λα Μάντσα, η Radiodifusión είναι εγγεγραμμένη ως φορέας εκμετάλλευσης τηλεπικοινωνιών στο Μητρώο Διαχειριστών της CMT για την παροχή των ακόλουθων υπηρεσιών: «Επίγειο δίκτυο — Υποστήριξη της υπηρεσίας μετάδοσης ραδιοφωνικών και τηλεοπτικών εκπομπών». Ωστόσο, η περιφερειακή κυβέρνηση της Καστίλλης-Λα Μάντσα τονίζει ότι η εγγραφή στο εν λόγω μητρώο δεν αρκεί για την εκπλήρωση των υποχρεώσεων της Radiodifusión ως διαχειριστή τηλεπικοινωνιών στην Καστίλλη-Λα Μάντσα, οι οποίες προβλέπονται στον σχετικό νόμο αριθ. 8/2001 της Καστίλλης-Λα Μάντσα. Αυτό ισχύει ιδίως για την περίπτωση της υποχρέωσης των φορέων τηλεπικοινωνιών «να υποβάλουν Εδαφικό Πρόγραμμα Ανάπτυξης του Δικτύου, το οποίο περιλαμβάνει τους ήδη υφιστάμενους σταθερούς σταθμούς και τις προβλέψεις εγκατάστασης και ανάπτυξης του συνόλου του δικτύου τους […]». Μέχρι τούδε, η περιφερειακή κυβέρνηση της Καστίλλης-Λα Μάντσα δεν γνωρίζει να έχει υποβάλει η Radiodifusión οποιοδήποτε Εδαφικό Πρόγραμμα. Εξάλλου, δεν είναι γνωστό εάν η Radiodifusión διαθέτει από κοινού υποδομές με άλλον φορέα εκμετάλλευσης. Τέλος, η περιφερειακή κυβέρνηση της Καστίλλης-Λα Μάντσα υποστηρίζει ότι ο ισχυρισμός της Radiodifusión ότι διαθέτει 60 % κάλυψη στην Καστίλλη-Λα Μάντσα είναι αβάσιμος (40).
               
            
                  (67)
               
               
                  Επιπλέον, η περιφερειακή κυβέρνηση της Καστίλλης-Λα Μάντσα επισημαίνει την ύπαρξη επιχείρησης του ομίλου με τους ίδιους μετόχους με τη Radiodifusión, της INGEST, Infraestructuras y Gestión 2002, S.L. (εφεξής, η «INGEST»), κατά της οποίας εκκρεμούν διάφορες διαδικασίες. Σε όλες αυτές τις διαδικασίες, η INGEST κατηγορείται για παράνομη κατάληψη ραδιοφωνικού φάσματος που προορίζεται για την εθνική DDT, το οποίο η καθής χρησιμοποιεί για την εκπομπή του σήματος των τοπικών τηλεοράσεων. Εξάλλου, η Radiodifusión δεν διαθέτει άδεια για την αναμετάδοση του σήματος DDT της Radio-Televisión de Castilla-La Mancha (εφεξής, η «RTV C-LM»).
               
            3.2.4.   Εκμετάλλευση και συντήρηση
      
      
                  (68)
               
               
                  Κατά την περιφερειακή κυβέρνηση της Καστίλλης-Λα Μάντσα, ούτε η TelecomCLM ούτε η Abertis Telecom είναι δικαιούχοι των επίμαχων μέτρων για την κάλυψη του επαναλαμβανόμενου κόστους που σχετίζεται με την εκμετάλλευση και τη συντήρηση των δημοτικών επίγειων κέντρων. Σκοπός των συμφωνιών είναι «η χρηματοδότηση των απαραίτητων υποδομών για την ολοκλήρωση της επέκτασης και της εκπομπής της κάλυψης σήματος οντοτήτων και εταιρειών που διαθέτουν άδεια παροχής βασικών τηλεοπτικών υπηρεσιών». Ως εκ τούτου, χρηματοδοτούνται μόνον η αγορά και η εγκατάσταση στοιχείων όπως εξοπλισμός τηλεπικοινωνιών και κεραίες ή κατασκευαστικών στοιχείων. Στην περιοχή II, τα έξοδα αναλαμβάνουν οι δήμοι οι οποίοι διαθέτουν την άδεια των εν λόγω κέντρων. Το εκτιμώμενο κόστος εκμετάλλευσης και συντήρησης κατά τα δύο πρώτα έτη για 516 κέντρα ανέρχεται σε 6,5 εκατ. EUR. Ως εκ τούτου, για το διάστημα 2010-2015 το εν λόγω κόστος θα ανέλθει σε περίπου 15 εκατ. EUR για 516 κέντρα στη διάρκεια πενταετούς περιόδου (κατά μέσο όρο 29 000 EUR ανά κέντρο).
               
            3.2.5.   Εξαίρεση βάσει του επιχειρήματος περί «γενικών υποδομών»
      
      
                  (69)
               
               
                  Κατά την περιφερειακή κυβέρνηση της Καστίλλης-Λα Μάντσα, τα ψηφιοποιημένα κέντρα εκπομπής, είτε ανήκουν στους δήμους είτε ανήκουν στους διαχειριστές δικτύου, μπορούν να θεωρηθούν «γενικές υποδομές», δηλαδή υποδομές ανοικτές σε όλους τους δυνητικούς χρήστες επί ίσοις όροις και χωρίς διακρίσεις. Ως εκ τούτου, οι ψηφιοποιημένες υποδομές καθιστούν εφικτή τη λήψη DDT από όλους τους χρήστες στην περιοχή II της Καστίλλης-Λα Μάντσα επί ίσοις όροις όταν παύσουν οι εκπομπές αναλογικής τηλεόρασης.
               
            3.2.6.   Εξαίρεση βάσει της αρχής του ιδιώτη επενδυτή σε οικονομία της αγοράς
      
      
                  (70)
               
               
                  Η περιφερειακή κυβέρνηση της Καστίλλης-Λα Μάντσα ισχυρίζεται ότι η συγκεκριμένη μεταφορά δημόσιων κονδυλίων είναι σύμφωνη προς την αρχή του ιδιώτη επενδυτή σε οικονομία της αγοράς βάσει συγκριτικής ανάλυσης των τιμών της αγοράς. Οι πληρωμές στην TelecomCLM για συγκεκριμένες υπηρεσίες πραγματοποιήθηκαν σε τιμές της αγοράς.
               
            
                  (71)
               
               
                  Συγκρίνοντας την πραγματική χρηματοδότηση και την πληρωμή που θα έπρεπε να καταβάλει ιδιώτης επενδυτής υπό φυσιολογικές συνθήκες για να εξασφαλίσει το ίδιο είδος υπηρεσιών, η περιφερειακή κυβέρνηση της Καστίλλης-Λα Μάντσα καταλήγει στο συμπέρασμα ότι οι συμφωνίες βασίστηκαν σε αντικειμενικά εμπορικά κριτήρια. Συνεπώς, οι διαχειριστές δικτύων δεν ευνοήθηκαν, εάν ληφθεί υπόψη τι θα αποκτούσαν υπό φυσιολογικές συνθήκες αγοράς. Ως εκ τούτου, δεν τους παρασχέθηκε επιλεκτικό πλεονέκτημα.
               
            3.2.7.   Εξαίρεση βάσει του άρθρου 107 παράγραφος 3 στοιχείο α) της Συνθήκης
      
      
                  (72)
               
               
                  Η JCCM παραπέμπει στο άρθρο 107 παράγραφος 3 στοιχείο α) της Συνθήκης Ισχυρίζεται ότι η εν λόγω διάταξη μπορεί να εφαρμοστεί στην περιοχή II, για την οποία οι ραδιοτηλεοπτικοί φορείς και οι φορείς εκμετάλλευσης δικτύου δεν εκδήλωσαν εμπορικό ενδιαφέρον. Παρέχοντας υπηρεσίες DDT και αναθέτοντας σε υπεργολάβους την αγορά, την εγκατάσταση, την εκμετάλλευση και τη συντήρηση του εξοπλισμού DDT, οι δήμοι κάλυψαν ένα κενό στην αγορά με την επακόλουθη βελτίωση των συνθηκών ζωής των κατοίκων της περιοχής II και τη γενική οικονομική βελτίωση της κοινότητας της Καστίλλης-Λα Μάντσα.
               
            3.2.8.   Η Abertis ως φορέας εκμετάλλευσης δικτύου
      
      
                  (73)
               
               
                  Η περιφερειακή κυβέρνηση της Καστίλλης-Λα Μάντσα δεν συμφωνεί με το επιχείρημα της Abertis ότι δεν θα πρέπει να θεωρείται διαχειριστής δικτύου στην περιοχή II. Η περιφερειακή κυβέρνηση της Καστίλλης-Λα Μάντσα επισημαίνει ότι η Abertis υπέγραψε συμφωνίες με την περιφερειακή κυβέρνηση της Καστίλλης-Λα Μάντσα βάσει του Διατάγματος αριθ. 347/2008 για την υλοποίηση της επέκτασης της κάλυψης DDT στην περιοχή II (41). Εξάλλου, η Abertis και η TelecomCLM πρέπει να θεωρούνται διαχειριστές δικτύου οι οποίοι δραστηριοποιούνται στην περιοχή II, επειδή υπάρχουν επίσημα κέντρα εκπομπής αναλογικής τηλεόρασης της RTVE ή/και της Tele5, στην περίπτωση της Abertis, και επίσημα κέντρα εκπομπής αναλογικής τηλεόρασης της CMT, στην περίπτωση της TelecomCLM.
               
            
                  (74)
               
               
                  Σε αρκετές περιπτώσεις, ο δημοτικός εξοπλισμός που ψηφιοποιήθηκε βρίσκεται σε κέντρα την άδεια των οποίων κατέχουν η Abertis ή η TelecomCLM. Στις περιπτώσεις αυτές, ο εξοπλισμός DDT ανήκει στους αντίστοιχους δήμους. Η Abertis ισχυρίζεται ότι, δεδομένου ότι δεν είναι φορέας εκμετάλλευσης δικτύου στην περιοχή II, δεν μπορεί να θεωρηθεί άμεσος δικαιούχος των επίμαχων επιδοτήσεων καθώς «ο εξοπλισμός ανήκει στην TelecomCLM και άλλους τοπικούς φορείς οι οποίοι τον εκμεταλλεύονται» (42). Η περιφερειακή κυβέρνηση της Καστίλλης-Λα Μάντσα θεωρεί εσφαλμένο τον ισχυρισμό αυτό.
               
            4.   ΠΑΡΑΤΗΡΗΣΕΙΣ ΤΩΝ ΤΡΙΤΩΝ ΕΝΔΙΑΦΕΡΟΜΕΝΩΝ
      
      4.1.   ΠΑΡΑΤΗΡΗΣΕΙΣ ΤΗΣ RADIODIFUSIÓN DIGITAL SL
      
                  (75)
               
               
                  Απαντώντας στην απόφαση κίνησης της διαδικασίας της Επιτροπής, η Radiodifusión παρατηρεί ότι οι ισπανικές αρχές δεν ανέθεσαν επίσημα στους δικαιούχους της ενίσχυσης αποστολή γενικού οικονομικού συμφέροντος. Εξάλλου, το ποσό της ενίσχυσης ανά κέντρο φαίνεται υπερβολικό, εάν αφορά μόνον τα υφιστάμενα κέντρα, όπως ισχυρίζονται οι ισπανικές αρχές. Κατά τη Radiodifusión, η ενίσχυση χρησιμοποιήθηκε κυρίως για τη δημιουργία νέων κέντρων εκπομπής στο σύνολο της κοινότητας της Καστίλλης-Λα Μάντσα και για τη συγκάλυψη παράνομης ενίσχυσης.
               
            
                  (76)
               
               
                  Η Radiodifusión εμμένει στο γεγονός ότι οι αρχές της Καστίλλης-Λα Μάντσα χορήγησαν την ενίσχυση χωρίς τη διεξαγωγή δημόσιου διαγωνισμού και ότι η μεταφορά πόρων υπήρξε επιλεκτική, καθώς εξαίρεσε τις πλατφόρμες που βασίζονται σε άλλες τεχνολογίες, όπως τα καλωδιακά συστήματα και τους δορυφόρους.
               
            
                  (77)
               
               
                  Κατά την Radiodifusión, η TelecomCLM εξασφάλισε αποφασιστικά πλεονεκτήματα από τα επίμαχα μέτρα. Οι περιφερειακές αρχές την επέλεξαν απευθείας, χωρίς τη διεξαγωγή επιλεκτικού διαγωνισμού. Ως εκ τούτου, μπόρεσε να αυξήσει σημαντικά τη γεωγραφική κάλυψη του δικτύου της σε περιοχές στις οποίες, υπό άλλες συνθήκες, κανείς δεν θα είχε επενδύσει. Η TelecomCLM επωφελήθηκε επίσης της απουσίας κανονιστικής εποπτείας, καθώς δεν υπόκειται σε καμία κανονιστική υποχρέωση παροχής πρόσβασης στο πρόσφατα κατασκευασθέν ή βελτιωθέν δίκτυο. Η Radiodifusión επισημαίνει ότι στο Διάταγμα αριθ. 347/2008 διευκρινίζεται ότι στόχος της κρατικής ενίσχυσης είναι η δημιουργία νέων κέντρων εκπομπής και όχι η ψηφιοποίηση των υφιστάμενων κέντρων εκπομπής.
               
            
                  (78)
               
               
                  Κατά τη Radiodifusión, η ενίσχυση ενδυναμώνει τους παραδοσιακούς διαχειριστές στο μοναδικό τμήμα της αγοράς στο οποίο υφίσταται κάποιο περιθώριο ανταγωνισμού. Συγκεκριμένα, εικάζεται ότι η Abertis μπόρεσε να ενισχύσει τη μονοπωλιακή θέση της και να χρησιμοποιήσει πράγματι τη δημόσια χρηματοδότηση για να αναπτύξει ένα νέο πυκνότερο δίκτυο, το οποίο της παρέχει τη δυνατότητα να ανταγωνιστεί σε νέες αγορές.
               
            
                  (79)
               
               
                  Η Radiodifusión είναι πεπεισμένη ότι η εξεταζόμενη κρατική ενίσχυση δεν είναι αναλογική. Για να πληρούται η απαίτηση της αναλογικότητας, η ενίσχυση πρέπει να εφαρμόζεται μόνον σε απομακρυσμένες αγροτικές περιοχές και να ευνοεί εξίσου όλους τους διαχειριστές, θεσπίζοντας υποχρεώσεις αποτελεσματικής πρόσβασης.
               
            
                  (80)
               
               
                  Απαντώντας στις 27 Σεπτεμβρίου 2011 σε αίτημα παροχής πληροφοριών της Επιτροπής σχετικά με τα ζητήματα δικαιοπρακτικής ικανότητας που ήγειρε η Ισπανία, η Radiodifusión ανέφερε ότι κύρια δραστηριότητά της είναι η παροχή υπηρεσιών σε τοπικούς ραδιοτηλεοπτικούς φορείς. Παρέσχε κατάλογο των εγκαταστάσεων τις οποίες εκμεταλλεύεται σε 18 δήμους της Καστίλλης-Λα Μάντσα. Ωστόσο, κατά τη Radiodifusión, οι ίδιες εγκαταστάσεις θα μπορούσαν να χρησιμοποιηθούν για τη μετάδοση εθνικών και περιφερειακών εκπομπών και, ως εκ τούτου, θα μπορούσαν να χρησιμοποιηθούν, εάν της είχε παρασχεθεί το δικαίωμα να διεκδικήσει την ενίσχυση στο πλαίσιο δημόσιου διαγωνισμού.
               
            4.2.   ΠΑΡΑΤΗΡΗΣΕΙΣ ΤΗΣ ASTRA
      
                  (81)
               
               
                  Η Astra εκτιμά ότι, επιλέγοντας απευθείας την επίγεια πλατφόρμα, το μέτρο, συμπεριλαμβανομένης της συνεχιζόμενης ενίσχυσης για την εκμετάλλευση και τη συντήρηση, παραβιάζει την αρχή της τεχνολογικής ουδετερότητας. Η Astra τονίζει ότι η δορυφορική μετάδοση θα ήταν φθηνότερη από τη DDT στην περιοχή II (43), όπως κατέδειξε σαφώς η επιτυχία της Astra στον δημόσιο διαγωνισμό της Κανταβρίας. Λαμβανομένων υπόψη των σημαντικών οικονομιών κλίμακας που επιτυγχάνει, η δορυφορική λύση θα είχε καταστήσει επίσης εφικτή μεγαλύτερη εξοικονόμηση κόστους, εάν περισσότερες περιφέρειες είχαν επιλέξει συντονισμένα μια πλατφόρμα στην περιοχή II. Ακόμη και εάν, για συνταγματικούς λόγους, η ισπανική κυβέρνηση δεν μπορούσε να επιβάλει τη συνεκτίμηση διαπεριφερειακών συνεργιών ως προϋπόθεση για τη χορήγηση των κονδυλίων, οι περιφέρειες θα μπορούσαν να πράξουν κάτι τέτοιο οι ίδιες. Μόνον έτσι θα μπορούσαν οι περιφερειακές κυβερνήσεις να διασφαλίσουν την επιλογή της αποδοτικότερης λύσης για τους φορολογουμένους τους.
               
            
                  (82)
               
               
                  Κατά την Astra, κατά τη σύγκριση των διαφορετικών πλατφορμών, εκτός από το άμεσο κόστος της εγκατάστασης, θα έπρεπε να ληφθούν υπόψη και άλλες θετικές συνέπειες της δορυφορικής λύσης. Η διαδικασία μετάβασης θα ήταν πολύ πιο απλή και λιγότερο δαπανηρή. Οι τηλεθεατές θα μπορούσαν να επωφεληθούν «ταυτόχρονης» μεταβατικής περιόδου, κατά την οποία θα λάμβαναν τόσο δορυφορικά όσο και επίγεια κανάλια. Λόγω της σπανιότητας εύρους ζώνης στο επίγειο δίκτυο και της αναγκαιότητας απελευθέρωσης μεγαλύτερης χωρητικότητας για υπηρεσίες τηλεπικοινωνιών στο μέλλον, στην περίπτωση του επίγειου δικτύου θα προέκυπταν άλλα έξοδα για τα νοικοκυριά και τους ραδιοτηλεοπτικούς φορείς. Οι μελλοντικές αλλαγές του εύρους ζώνης θα υποχρεώσουν τους κατοίκους της περιοχής II να προσαρμόσουν τις κεραίες τους. Οι ραδιοτηλεοπτικοί φορείς θα πρέπει να αντιμετωπίσουν πρόσθετα έξοδα σε άλλες ταυτόχρονες περιόδους. Τα εν λόγω έξοδα δεν θα προέκυπταν εάν είχε επιλεγεί η δορυφορική τεχνολογία.
               
            
                  (83)
               
               
                  Η Astra επιμένει ότι οι φορείς εκμετάλλευσης δικτύου δεν απέκτησαν πλεονέκτημα λόγω του μέτρου. Ειδικότερα, η ψηφιοποίηση του δικτύου ευνοεί την εμπορική προσφορά της Abertis προς τους ραδιοτηλεοπτικούς φορείς, καθώς το δίκτυο DDT θα είναι πλέον διαθέσιμο σχεδόν στο 100 % του πληθυσμού χωρίς πρόσθετο κόστος.
               
            
                  (84)
               
               
                  Όσον αφορά τη στρέβλωση του ανταγωνισμού, η Astra εκτιμά ότι η δορυφορική και η επίγεια πλατφόρμα ανήκουν στις ίδιες αγορές. Δεν υπάρχει αυστηρή διάκριση μεταξύ συνδρομητικής τηλεόρασης και ελεύθερης τηλεόρασης, τουλάχιστον όσον αφορά τον ανταγωνισμό πλατφόρμας. Υπάρχουν ήδη αρκετά συνδρομητικά κανάλια τα οποία προσφέρουν το σήμα τους μέσω της πλατφόρμας DDT και, πλην ενός, τα εν λόγω κανάλια προσφέρονται επίσης σε δορυφορική μετάδοση.
               
            
                  (85)
               
               
                  Όσον αφορά ενδεχόμενα πλεονεκτήματα για τις δορυφορικές πλατφόρμες, η Astra εξετάζει ειδικότερα την αναγκαιότητα διασφάλισης της υπό όρους πρόσβασης και της κρυπτογράφησης. Η προστασία των δικαιωμάτων διανοητικής ιδιοκτησίας δεν θα δημιουργούσε προβλήματα στους ραδιοτηλεοπτικούς φορείς δορυφορικής μετάδοσης ελεύθερων καναλιών. Η συγκεκριμένη τεχνολογία χρησιμοποιείται ήδη σε πολλά συνδρομητικά κανάλια στη δορυφορική πλατφόρμα. Επιπροσθέτως, η λύση που προτάθηκε στην Κανταβρία για την υπό όρους πρόσβαση έγινε δεκτή από τις αρχές της Κανταβρίας, οι οποίες μπορούσαν να αποφασίσουν ποιους χρήστες να ενεργοποιήσουν για να λαμβάνουν τις υπηρεσίες.
               
            4.3.   ΠΑΡΑΤΗΡΗΣΕΙΣ ΤΗΣ ABERTIS
      4.3.1.   Ύπαρξη κρατικής ενίσχυσης
      
      
                  (86)
               
               
                  Η Abertis εκτιμά ότι το επίμαχο μέτρο για την επέκταση της κάλυψης στην περιοχή II δεν συνιστά κρατική ενίσχυση βάσει του άρθρου 107 παράγραφος 1 της Συνθήκης.
               
            
                  (87)
               
               
                  Πρώτον, οι υπό εξέταση μεταφορές ήταν απλές μεταφορές από την κεντρική κυβέρνηση με σκοπό την αναπροσαρμογή των κέντρων εκπομπής, τα οποία είτε ανήκουν άμεσα στη δημόσια διοίκηση είτε η δημόσια διοίκηση διαθέτει δικαιώματα χρήσης τους. Ως εκ τούτου, δεν υπήρξε μεταφορά κρατικών κονδυλίων σε καμία επιχείρηση: τα κονδύλια παρέμειναν στην κεντρική κυβέρνηση.
               
            
                  (88)
               
               
                  Δεύτερον, η Abertis υπογραμμίζει ότι οι διαχειριστές δικτύου δεν επωφελήθηκαν των επίμαχων μέτρων. Η Abertis δεν μπορεί να θεωρηθεί δικαιούχος, καθώς δεν είναι διαχειριστής δικτύου στην περιοχή II και δεν εκμεταλλεύεται το δίκτυο που χρησιμοποιείται για την επέκταση της DDT στην Καστίλλη-Λα Μάντσα. Ο εν λόγω εξοπλισμός ανήκει στην TelecomCLM, η οποία, μεταξύ άλλων, τον εκμεταλλεύεται.
               
            
                  (89)
               
               
                  Τρίτον, όσον αφορά την τεχνολογική ουδετερότητα, η Abertis τονίζει ότι το επίμαχο μέτρο δεν δυσχεραίνει τον ανταγωνισμό μεταξύ πλατφορμών, καθώς η οριακή αύξηση της κάλυψης DDT στην περιοχή II δεν έχει καμία οικονομική συνέπεια στην περιοχή I. Εξάλλου, η ψηφιοποίηση της περιοχής II δεν επηρεάζει την τιμή που μπορεί να εισπράξει η Abertis για τις υπηρεσίες εκπομπής που παρέχει. Πράγματι, οι τιμές της ρυθμίζονται από και βασίζονται στο κεφάλαιο και στα έξοδα εκμετάλλευσής της. Όσον αφορά την TelecomCLM, οι εγκαταστάσεις περιήλθαν στην κυριότητα της αυτόνομης περιφέρειας Καστίλλης-Λα Μάντσα. Η κοινότητα ελέγχει επίσης τον περιφερειακό διαχειριστή δικτύου TelecomCLM.
               
            
                  (90)
               
               
                  Τέταρτον, το επίμαχο μέτρο δεν ευνοεί τους ραδιοτηλεοπτικούς φορείς, καθώς αυτοί δεν αύξησαν τα έσοδά τους μετά την ψηφιοποίηση της περιοχής ΙΙ. Οι προμηθευτές εξοπλισμού τηλεπικοινωνιών δεν μπορούν εξάλλου να θεωρηθούν έμμεσοι δικαιούχοι του μέτρου, καθώς η ανταγωνιστική διάρθρωση της αγοράς εξοπλισμού τηλεπικοινωνιών δεν επηρεάστηκε ούτε στρεβλώθηκε λόγω της απλής αγοράς εξοπλισμού για την προσαρμογή αναλογικών κέντρων εκπομπής στην ψηφιακή τεχνολογία.
               
            
                  (91)
               
               
                  Πέμπτον, η Abertis θεωρεί ότι το επίμαχο μέτρο δεν είχε καμία αναγνωρίσιμη επίπτωση στον ανταγωνισμό μεταξύ των φορέων εκμετάλλευσης δικτύων. Παρότι η Radiodifusión θα είχε ευνοηθεί από το μέτρο, δεν μπορούσε να ανταγωνιστεί την Abertis σε εθνικό επίπεδο, καθώς τα κέντρα που εκμεταλλεύεται η Radiodifusión δεν αντιστοιχούν στα απαραίτητα κέντρα για την περιοχή I, όπως συμβαίνει με κάθε κέντρο στην περιοχή II.
               
            
                  (92)
               
               
                  Έκτον, εάν εκρίνετο ότι το μέτρο συνιστά ενίσχυση, θα επρόκειτο, κατά την Abertis, για υφιστάμενη ενίσχυση. Η ανάπτυξη των δικτύων ραδιοτηλεοπτικής μετάδοσης στην περιοχή II άρχισε το 1982 σε έναν μη απελευθερωμένο ραδιοτηλεοπτικό κλάδο. Εκείνη την εποχή, το ισπανικό κράτος απολάμβανε νόμιμο μονοπώλιο στην αγορά της επίγειας ραδιοτηλεοπτικής μετάδοσης. Επί του παρόντος, διατίθενται δημόσια κονδύλια για την εγκατάσταση, τη συντήρηση και τη λειτουργία τοπικών δικτύων στην περιοχή II, τα οποία αναπτύχθηκαν πριν από την απελευθέρωση του εν λόγω κλάδου. Ως εκ τούτου, το υπό εξέταση μέτρο θα συνιστούσε συνεχιζόμενη ενίσχυση, ήδη υφιστάμενη.
               
            
                  (93)
               
               
                  Όσον αφορά τη συμβατότητα βάσει του άρθρου 106 παράγραφος 2, η Abertis επισημαίνει ότι δεν είναι πιθανό η TelecomCLM και άλλοι διαχειριστές τοπικών δικτύων να ξεπεράσουν τα κατώτατα όρια μέσου ετήσιου κύκλου εργασιών προ φόρων ύψους 100 εκατ. EUR κατά τις δύο οικονομικές χρήσεις πριν από τη χρήση κατά την οποία ανατέθηκε η ΥΓΟΣ και ετήσιας αποζημίωσης για την εν λόγω υπηρεσία ύψους 30 εκατ. EUR.
               
            
                  (94)
               
               
                  Επιπλέον, κάθε ενδεχόμενη βοήθεια θα ήταν συμβατή με το άρθρο 107 παράγραφος 3 στοιχείο γ) της Συνθήκης. Τα μέτρα που έλαβαν οι ισπανικές αρχές αποσκοπούν στην επιτάχυνση της διαδικασίας μετάβασης στην ψηφιακή τεχνολογία στην Ισπανία, η οποία έχει αναγνωριστεί ως στόχος κοινού συμφέροντος. Η ενίσχυση ήταν κατάλληλο εργαλείο, αφού η DTT είναι η τεχνολογία που ενδείκνυται περισσότερο για την υλοποίηση της επέκτασης της κάλυψης (44). Πέραν από τους οικονομικούς λόγους, η Abertis υπογραμμίζει επίσης ότι οι ραδιοτηλεοπτικοί φορείς είναι απρόθυμοι να χρησιμοποιήσουν δορυφορικές πλατφόρμες, λόγω των περιορισμών που αντιμετωπίζουν όταν αποκτούν δικαιώματα περιεχομένου για τα ελεύθερα προγράμματά τους. Στις περισσότερες περιπτώσεις αποκτούν μόνο το δικαίωμα να μεταδίδουν το περιεχόμενο μέσω συγκεκριμένης πλατφόρμας, της DTT, αφού αυτή η τεχνολογία επιτρέπει την επιλεκτική εκπομπή και γεωγραφικούς περιορισμούς. Από την άλλη πλευρά, τα μέτρα είναι αναλογικά, αφού καλύπτουν μόνο το απολύτως απαραίτητο κόστος για τη μετατροπή των αναλογικών τηλεοπτικών υπηρεσιών σε ψηφιακές στην περιοχή II.
               
            4.4.   ΠΑΡΑΤΗΡΗΣΕΙΣ ΤΩΝ ΡΑΔΙΟΤΗΛΕΟΠΤΙΚΩΝ ΦΟΡΕΩΝ
      
                  (95)
               
               
                  Οι ραδιοτηλεοπτικοί φορείς υποστηρίζουν ότι το μέτρο δεν μπορεί να θεωρηθεί κρατική ενίσχυση, διότι δεν έχει προσφέρει οικονομικά πλεονεκτήματα σε καμία επιχείρηση και, πάνω από όλα, δεν τα έχει προσφέρει στους ραδιοτηλεοπτικούς φορείς. Τα μέτρα δεν έχουν αυξήσει την ακροαματικότητα των ραδιοτηλεοπτικών φορέων σε σχέση με εκείνη που είχαν όταν εξέπεμπαν αναλογικά. Επιπλέον, τα άτομα που κατοικούν στις περιοχές εκτεταμένης κάλυψης, δηλαδή σε αγροτικές, απομακρυσμένες και αραιοκατοικημένες περιοχές, δεν επηρεάζουν την αγορά της διαφήμισης, συνεπώς δεν αποτελούν μέρος του κοινού στο οποίο απευθύνονται οι ραδιοτηλεοπτικοί φορείς. Υπό αυτές τις συνθήκες, οι ιδιωτικοί διαχειριστές δεν αύξησαν τα τιμολόγια της διαφήμισης ως συνέπεια της επέκτασης.
               
            
                  (96)
               
               
                  Οι ραδιοτηλεοπτικοί φορείς εξέφρασαν επίσης τη γνώμη ότι δεν τους ενδιέφερε να μετακομίσουν σε μια δορυφορική πλατφόρμα στην οποία τα προγράμματά τους θα έπρεπε να ανταγωνιστούν με εκατοντάδες κανάλια. Η επίγεια πλατφόρμα έχει το πλεονέκτημα της περιορισμένης χωρητικότητας, γεγονός που σημαίνει λιγότερο ανταγωνισμό για τους ραδιοτηλεοπτικούς φορείς ελεύθερης μετάδοσης. Επιπλέον, υπογράμμισαν ότι συνήθως αγοράζουν περιεχόμενο μόνον για τη συγκεκριμένη πλατφόρμα —εν προκειμένω την επίγεια. Αυτό συμβαίνει επειδή η επίγεια ραδιοτηλεοπτική μετάδοση διασφαλίζει τη γεωγραφική οριοθέτηση των εκπομπών, πράγμα που δεν συμβαίνει με τη δορυφορική ραδιοτηλεοπτική μετάδοση.
               
            
                  (97)
               
               
                  Οι ραδιοτηλεοπτικοί φορείς επέμειναν επίσης ότι, μετά την κατακύρωση του διαγωνισμού της Κανταβρίας στην Astra, ενημέρωσαν τις αρχές της εν λόγω αυτόνομης κοινότητας ότι θα αντιτάσσονταν στη δορυφορική ραδιοτηλεοπτική μετάδοση, αφού είχαν αποκτήσει δικαιώματα μετάδοσης περιεχομένου αποκλειστικά μέσω της επίγειας πλατφόρμας.
               
            5.   ΝΟΜΙΚΗ ΕΚΤΙΜΗΣΗ
      
      5.1.   ΝΟΜΙΚΗ ΒΑΣΗ ΤΗΣ ΕΝΙΣΧΥΣΗΣ
      
                  (98)
               
               
                  Όπως περιγράφηκε λεπτομερώς στην ενότητα 2.2, αιτιολογικές σκέψεις 26 έως 44, και όπως εκτίθεται αναλυτικά στην απόφαση που αφορά την υπόθεση SA.28599 — Επίγεια ψηφιακή τηλεόραση στην Ισπανία, το νομικό πλαίσιο για την ψηφιακή μετάβαση στην Ισπανία (45) είναι ένα πολύπλοκο δίκτυο που αποτελείται από διάφορες πράξεις που θεσπίστηκαν τόσο από την κεντρική κυβέρνηση και τις αυτόνομες περιφέρειες όσο και από τις τοπικές αρχές στη διάρκεια περιόδου τεσσάρων ετών. Το Εθνικό Τεχνικό Πρόγραμμα για τη DDT του 2005 και το Εθνικό Πρόγραμμα Μετάβασης στη DDT του 2007 ρυθμίζουν ουσιαστικά τη μετάβαση στη DTT στην περιοχή I, αλλά θέτουν επίσης τις βάσεις για τη λήψη πρόσθετων μέτρων επέκτασης στην περιοχή II. Αυτά τα μέτρα επέκτασης εφαρμόστηκαν από τις περιφερειακές αρχές μετά τη σύναψη διάφορων συμφωνιών-πλαισίων με την κεντρική κυβέρνηση (συμβάσεις-πλαίσια του 2008) και προσθηκών το 2008 στις προηγούμενες συμβάσεις-πλαίσια του 2006 και το 2009 στις συμβάσεις-πλαίσια του 2008.
               
            
                  (99)
               
               
                  Ως αποτέλεσμα της σύναψης αυτών των συμφωνιών και προσθηκών, οι περιφερειακές ή/και τοπικές αρχές ανέπτυξαν ευρύ φάσμα μέτρων που αποσκοπούν στην επέκταση της κάλυψης DTT στην περιοχή ΙΙ. Ως εκ τούτου, η Επιτροπή θεωρεί ότι οι διάφορες πράξεις που θεσπίζονται σε κεντρικό επίπεδο και οι συμφωνίες που συνήφθησαν και τροποποιήθηκαν μεταξύ του MIEyT και των αυτόνομων περιφερειών αποτελούν τη βάση του καθεστώτος ενίσχυσης για την επέκταση της κάλυψης στην περιοχή II. Αυτές οι πράξεις και συμφωνίες προσανατόλισαν τις αυτόνομες περιφέρειες στη λήψη μέτρων που δεν ήταν τεχνολογικά ουδέτερα (46).
               
            
                  (100)
               
               
                  Παρόλο που το Εθνικό Τεχνικό Πρόγραμμα ρυθμίζει τη μετάβαση στην DTT στην περιοχή Ι, δίνει επίσης εντολή στις τοπικές αρχές να εγκαταστήσουν, σε συνεργασία με τις αυτόνομες κοινότητες, πρόσθετα κέντρα εκπομπής που είναι απαραίτητα για να διασφαλιστεί η λήψη της DTT στην περιοχή II. Επομένως, εκείνη τη στιγμή η κεντρική κυβέρνηση προέβλεπε ήδη την επέκταση της κάλυψης της DTT. Η εντολή που περιλαμβάνεται στην κύρια νομική πράξη που ρυθμίζει τη μετάβαση στην ψηφιακή τηλεόραση αναφέρεται μόνο στην επίγεια πλατφόρμα. Κατά συνέπεια, στην πράξη οι αυτόνομες κοινότητες έχουν εφαρμόσει τις κατευθυντήριες γραμμές της κεντρικής κυβέρνησης σχετικά με την επέκταση της DTT (47).
               
            
                  (101)
               
               
                  Η στιγμή κατά την οποία πράγματι εκταμιεύθηκε η κρατική ενίσχυση για την ανάπτυξη της DTT στην περιοχή ΙΙ καθορίστηκε από τη μεταφορά κονδυλίων από τις κεντρικές και τις περιφερειακές αρχές στους δικαιούχους. Αυτό το γεγονός έλαβε χώρα κατά τη διάρκεια χρονικής περιόδου που διέφερε ανάλογα με την αυτόνομη περιφέρεια. Όσον αφορά τη συνεχιζόμενη ενίσχυση για την εκμετάλλευση και τη συντήρηση των δικτύων, αυτή αποφασίστηκε σε επίπεδο αυτόνομων περιφερειών.
               
            
                  (102)
               
               
                  Στην περίπτωση της Καστίλλης-Λα Μάντσα, όπως εξηγείται αναλυτικά στις αιτιολογικές σκέψεις 36 έως 45, επιλέχθηκε διαφορετική διαδικασία. Εν αντιθέσει με ό,τι έπραξαν οι λοιπές αυτόνομες περιφέρειες, η Καστίλλη-Λα Μάντσα δεν διεξήγαγε περιφερειακούς δημόσιους διαγωνισμούς για την επέκταση της κάλυψης της ψηφιακής τηλεόρασης, αλλά πρόβλεψε με το Διάταγμα 347/2008 της 2ας Δεκεμβρίου 2008 την απευθείας ανάθεση των απαραίτητων για την ψηφιοποίηση κονδυλίων στους υφιστάμενους κατόχους άδειας των (αναλογικών) κέντρων εκπομπής. Ως εκ τούτου, η περιφερειακή κυβέρνηση της Καστίλλης-Λα Μάντσα δεν διεξήγαγε ανοικτό δημόσιο διαγωνισμό, αλλά αντ' αυτού επέλεξε απευθείας τους φορείς τηλεπικοινωνιών. Οι εν λόγω επιχειρήσεις εκτέλεσαν επίσης καθήκοντα εκμετάλλευσης και συντήρησης.
               
            
                  (103)
               
               
                  Στις περιπτώσεις κατά τις οποίες τα κέντρα εκπομπής ανήκουν άμεσα στην TelecomCLM ή στην Abertis, οι επιχειρήσεις αυτές έλαβαν την ενίσχυση για την αναπροσαρμογή του εξοπλισμού τους. Στις περιπτώσεις κατά τις οποίες απαιτήθηκε η κατασκευή νέων κέντρων εκπομπής, αυτά χρηματοδοτήθηκαν με δημόσια κονδύλια, αλλά η TelecomCLM απέκτησε την κυριότητά τους. Τέλος, στις περισσότερες περιπτώσεις, τα αναλογικά κέντρα εκπομπής ανήκουν στους δήμους. Οι δήμοι αγόρασαν τον ψηφιακό εξοπλισμό από την Abertis ή την TelecomCLM και ανέθεσαν την εγκατάσταση, την εκμετάλλευση και τη συντήρηση του εξοπλισμού στις δύο αυτές επιχειρήσεις ως υπεργολάβους.
               
            5.2.   ΑΞΙΟΛΟΓΗΣΗ ΤΗΣ ΚΡΑΤΙΚΗΣ ΕΝΙΣΧΥΣΗΣ ΣΥΜΦΩΝΑ ΜΕ ΤΟ ΑΡΘΡΟ 107 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ
      5.2.1.   Ύπαρξη κρατικής ενίσχυσης δυνάμει του άρθρου 107 παράγραφος 1 της Συνθήκης
      
      
                  (104)
               
               
                  Το εν λόγω μέτρο, συμπεριλαμβανομένης της συνεχιζόμενης ενίσχυσης για τη λειτουργία και τη συντήρηση, μπορεί να θεωρηθεί κρατική ενίσχυση κατά το άρθρο 107 παράγραφος 1 της Συνθήκης, στο οποίο καθορίζονται οι ακόλουθες προϋποθέσεις για την ύπαρξη κρατικής ενίσχυσης. Πρώτον, πρέπει να πρόκειται για κρατική παρέμβαση ή παρέμβαση μέσω κρατικών πόρων. Δεύτερον, η παρέμβαση πρέπει να παρέχει επιλεκτικά οικονομικό πλεονέκτημα στον δικαιούχο. Τρίτον, η ενίσχυση πρέπει να νοθεύει ή να απειλεί να νοθεύσει τον ανταγωνισμό. Τέταρτον, η παρέμβαση πρέπει να επηρεάζει τις συναλλαγές μεταξύ κρατών μελών.
               
            5.2.1.1.   Κρατικοί πόροι και καταλογισμός στο κράτος
      
      
                  (105)
               
               
                  Το εν λόγω μέτρο απορρέει από το ως άνω περιγραφόμενο σύστημα νομικών πράξεων, οι οποίες εκδίδονται τόσο σε κεντρικό όσο και σε περιφερειακό ή τοπικό επίπεδο, καθώς και από τις συμφωνίες που συνάπτονται μεταξύ του MIEyT και των αρχών της Καστίλλης-Λα Μάντσα. Η Καστίλλη-Λα Μάντσα δεν αμφισβήτησε το συμπέρασμα που διαμορφώθηκε στην απόφαση κίνησης της διαδικασίας, σύμφωνα με την οποία το μέτρο είχε χρηματοδοτηθεί από πόρους του προϋπολογισμού. Εντούτοις, οι ισπανικές αρχές επέμειναν ότι χρηματοδοτήθηκε τόσο από τον κεντρικό προϋπολογισμό όσο και από τους περιφερειακούς και δημοτικούς προϋπολογισμούς. Η Καστίλλη-Λα Μάντσα εξέφρασε επίσης την άποψη ότι το εν λόγω μέτρο ήταν πράγματι απλή μεταφορά κονδυλίων μεταξύ διαφόρων διοικήσεων. Με τον τρόπο αυτό, η Καστίλλη-Λα Μάντσα αναγνώρισε ότι τα κονδύλια προέρχονται εν μέρει από τον κεντρικό προϋπολογισμό. Επιπροσθέτως, το μέτρο δεν ήταν απλή μεταφορά κονδυλίων μεταξύ διοικήσεων, καθώς τελικά τα κονδύλια χρησιμοποιήθηκαν για την ανάπτυξη του δικτύου DTT από φορείς που ασκούσαν οικονομική δραστηριότητα (όπως εξηγείται στην ενότητα 5.2.1.2).
               
            
                  (106)
               
               
                  Υπό τις συνθήκες αυτές, διαπιστώνεται ότι το εν λόγω μέτρο χρηματοδοτήθηκε απευθείας από τον κρατικό προϋπολογισμό και τους προϋπολογισμούς των διάφορων δήμων και την αυτόνομη περιφέρεια. Η συνεχιζόμενη ενίσχυση δεν χρηματοδοτήθηκε από τον προϋπολογισμό της κεντρικής κυβέρνησης, αλλά προέρχεται από τον προϋπολογισμό της αυτόνομης περιφέρειας.
               
            
                  (107)
               
               
                  Δεδομένου ότι το μέτρο χρηματοδοτείται από το κράτος, σε επίπεδο τόσο κεντρικό όσο και περιφερειακό ή τοπικό, καταλογίζεται στο κράτος και συνεπάγεται τη χρήση κρατικών κονδυλίων.
               
            5.2.1.2.   Οικονομικό πλεονέκτημα για τους οργανισμούς που ασκούν οικονομική δραστηριότητα
      
      
                  (108)
               
               
                  Η Abertis, η οποία είναι εισηγμένη στο χρηματιστήριο στην Ισπανία, είναι διεθνής επιχείρηση με αντικείμενο τη διαχείριση διοδίων αυτοκινητοδρόμων και επίγειων και δορυφορικών υποδομών τηλεπικοινωνιών. Έχει παρουσία σε δώδεκα χώρες της Ευρώπης και της Αμερικής και περίπου τα δύο τρίτα των εσόδων του ομίλου παράγονται εκτός Ισπανίας. Η Abertis Telecom έχει την κυριότητα και την εκμετάλλευση τηλεπικοινωνιακών υποδομών στην Ισπανία. Διαθέτει επίσης το κύριο δίκτυο κέντρων για τη διανομή και τη μετάδοση ραδιοτηλεοπτικών σημάτων στην Ισπανία. Η TelecomCLM, SA είναι περιφερειακός φορέας εκμετάλλευσης τηλεπικοινωνιών ο οποίος παρέχει υπηρεσίες στην Καστίλλη-Λα Μάντσα. Οι υπηρεσίες που παρέχει περιλαμβάνουν τη μεταφορά, τη συνεισφορά και τη μετάδοση ραδιοτηλεοπτικών σημάτων· τη φιλοξενία εξοπλισμού και ακτινοβολούντων συστημάτων· την από κοινού χρήση υποδομών· και την ολοκληρωμένη συντήρηση υποδομών. Η εταιρεία παρέχει υπηρεσίες σε τοπικούς, περιφερειακούς και εθνικούς διαχειριστές. […].
               
            
                  (109)
               
               
                  Το εν λόγω μέτρο συνεπάγεται μεταφορά κρατικών κονδυλίων σε συγκεκριμένες επιχειρήσεις. Παρά το γεγονός ότι η Συνθήκη δεν ορίζει την έννοια της επιχείρησης, κάνει αναφορά σε κάθε φυσικό ή νομικό πρόσωπο, ανεξάρτητα από το καθεστώς και τη χρηματοδότησή του, το οποίο ασκεί οικονομική δραστηριότητα. Στην πρακτική της Επιτροπής, η οποία επιβεβαιώνεται από το Δικαστήριο, η εκμετάλλευση δικτύων τηλεοπτικής εκπομπής θεωρείται οικονομική δραστηριότητα (48), κατά τρόπο παρόμοιο με άλλες περιπτώσεις που συνεπάγονται τη διαχείριση υποδομών από τις περιφερειακές αρχές (49). Στην υπό εξέταση περίπτωση, οι δημόσιες επιχειρήσεις είναι εγγεγραμμένες στο Μητρώο της CMT ως φορείς εκμετάλλευσης δικτύου. Το γεγονός αυτό υποδηλώνει ότι παρέχουν ορισμένες υπηρεσίες οι οποίες, σύμφωνα με την καθιερωμένη πρακτική, συνιστούν οικονομική δραστηριότητα. Η αγορά υφίσταται εάν, όπως συμβαίνει σε αυτήν την περίπτωση, άλλοι φορείς εκμετάλλευσης θα ήταν πρόθυμοι να παρέχουν την εν λόγω υπηρεσία ή θα ήταν σε θέση να το πράξουν. Έτσι, για παράδειγμα, η Astra, πριν από την πραγματοποίηση της επέκτασης της κάλυψης στην περιοχή ΙΙ, είχε διάφορες συναντήσεις με τις αυτόνομες περιφέρειες για να τους παρουσιάσει την προσφορά της. Από την άλλη πλευρά, τον Μάρτιο του 2008, η Astra συμμετείχε σε τεχνολογικά ουδέτερο δημόσιο διαγωνισμό που δημοσιεύθηκε στην Κανταβρία για την παροχή ψηφιακής τηλεόρασης στις περιοχές ΙΙ και III, ο οποίος κατακυρώθηκε σε αυτήν. Το γεγονός ότι οι δημόσιες επιχειρήσεις και οι δήμοι δεν εισπράττουν αμοιβή για τις παρεχόμενες υπηρεσίες δεν εμποδίζει να θεωρούνται οι σχετικές δραστηριότητες οικονομική δραστηριότητα (50).
               
            
                  (110)
               
               
                  Η Επιτροπή δεν συμφωνεί με το επιχείρημα που προβάλλει η Ισπανία ότι η εκμετάλλευση του επίγειου δικτύου από τις αυτόνομες περιφέρειες, τις δημόσιες επιχειρήσεις και τους δήμους εμπίπτει στην άσκηση των επίσημων εξουσιών με την ιδιότητα της δημόσιας αρχής, με αποτέλεσμα να μην εμπίπτει στο πεδίο εφαρμογής του άρθρου 107 της Συνθήκης. Έχει αναγνωριστεί ότι οι δραστηριότητες που σχετίζονται με την άσκηση των κρατικών προνομίων από το ίδιο το κράτος ή από τις αρχές που λειτουργούν εντός των ορίων της δημόσιας εξουσίας του δεν αποτελούν οικονομικές δραστηριότητες υποκείμενες στους κανόνες του ανταγωνισμού (51). Μπορεί να θεωρηθεί ότι εμπίπτουν στην εν λόγω εξαίρεση δραστηριότητες όπως εκείνες που αποτελούν μέρος των βασικών λειτουργιών του κράτους ή σχετίζονται με τις εν λόγω λειτουργίες λόγω της φύσης τους, του σκοπού τους και των κανόνων στους οποίους υπόκεινται. Η νομολογία του Δικαστηρίου έχει προσφέρει διάφορα παραδείγματα δραστηριοτήτων που εμπίπτουν στη συγκεκριμένη κατηγορία, με αποτέλεσμα να χαράσσεται διαχωριστική γραμμή μεταξύ των αμιγών κρατικών δραστηριοτήτων και των εμπορικών δραστηριοτήτων που μπορούν να ασκούνται από κρατικό φορέα. Στον κατάλογο περιλαμβάνονται δραστηριότητες οι οποίες σχετίζονται με τις ένοπλες δυνάμεις ή την αστυνομία· η συντήρηση και η βελτίωση της ασφάλειας της αεροπλοΐας, ο έλεγχος της εναέριας κυκλοφορίας (52)· η επιτήρηση για την πρόληψη της ρύπανσης, η οποία αποτελεί καθήκον δημόσιου συμφέροντος που εντάσσεται στις βασικές λειτουργίες του κράτους όσον αφορά την προστασία του περιβάλλοντος σε θαλάσσιες περιοχές (53)· δραστηριότητες τυποποίησης και συναφείς δραστηριότητες έρευνας και ανάπτυξης (54).
               
            
                  (111)
               
               
                  Στο πλαίσιο αυτό, η Επιτροπή θεωρεί ότι, στην παρούσα υπόθεση, η εκμετάλλευση του δικτύου επίγειας μετάδοσης δεν εμπίπτει στις υποχρεώσεις και στα προνόμια του κράτους ούτε αποτελεί τυπική δραστηριότητα την οποία μπορεί να ασκεί μόνο το κράτος. Οι υπηρεσίες που λαμβάνονται υπόψη δεν είναι οι συνήθεις υπηρεσίες μιας δημόσιας αρχής και είναι αφεαυτές οικονομικής φύσης, όπως καθίσταται προφανές από το γεγονός ότι στην αγορά της περιοχής Ι δραστηριοποιούνται διάφορες επιχειρήσεις. Δεύτερον, μια ιδιωτική επιχείρηση, η οποία δεν εξαρτάται από καμία δημόσια αρχή, συγκεκριμένα η Astra (όπως αποδεικνύει η παρουσία της ως υποψηφίου στον δημόσιο διαγωνισμό της Κανταβρίας το 2008), ενδιαφερόταν να παράσχει τη συγκεκριμένη υπηρεσία στην περιοχή II. Η καταγγελία της Astra αναφέρεται επίσης στην περιφέρεια της Καστίλλης-Λα Μάντσα, στην οποία ενδιαφέρεται να παρέχει ψηφιακές υπηρεσίες ραδιοτηλεοπτικής μετάδοσης ως φορέας εκμετάλλευσης πλατφόρμας. Τρίτον, η ανάπτυξη του δικτύου στην περιοχή ΙΙ επηρεάζει μόνο τη μετάδοση των ιδιωτικών εθνικών και περιφερειακών καναλιών (55). Κατά συνέπεια, συνάγεται το συμπέρασμα ότι η εκμετάλλευση του επίγειου δικτύου από τις αυτόνομες περιφέρειες, τις δημόσιες επιχειρήσεις και τους δήμους δεν εντάσσεται στην άσκηση των προνομίων τους ως δημόσιων αρχών.
               
            
                  (112)
               
               
                  Η Επιτροπή δεν συμμερίζεται την άποψη της περιφερειακής κυβέρνησης της Καστίλλης-Λα Μάντσα ότι το μέτρο είναι σύμφωνο προς την αρχή του ιδιώτη επενδυτή σε οικονομία της αγοράς. Βάσει του κριτηρίου αυτού εξετάζεται κατά πόσον ένας ιδιώτης επενδυτής θα ήταν διατεθειμένος να επενδύσει στο έργο υπό τους ίδιους όρους και στην ίδια κλίμακα με τον δημόσιο επενδυτή κατά τον χρόνο λήψης της απόφασης για την πραγματοποίηση της σχετικής δημόσιας επένδυσης. Στην παρούσα υπόθεση, η δημόσια επένδυση είναι η χρηματοδότηση από την περιφερειακή κυβέρνηση της Καστίλλης-Λα Μάντσα της ψηφιοποίησης των δικτύων επίγειας ραδιοτηλεοπτικής μετάδοσης της Telecom CLM και της Abertis. Όταν ο εξοπλισμός παραμένει ιδιοκτησία των δημόσιων αρχών (δήμων), η εκμετάλλευσή του πραγματοποιείται από τις παλαιές εταιρείες. Η σύμβαση με τους φορείς εκμετάλλευσης δεν προβλέπει επιστροφή των κονδυλίων ή αμοιβή για τον εξοπλισμό ιδιοκτησίας των δημόσιων αρχών. Αυτό αντιβαίνει άμεσα στην έννοια του ιδιώτη επενδυτή, ο οποίος όχι μόνον θα απαιτούσε την εν λόγω επιστροφή ή αμοιβή, αλλά θα απαιτούσε επίσης απόδοση της επένδυσής του. Η δημόσια χρηματοδότηση του δικτύου DDT δεν αναμενόταν να αποτελέσει αφεαυτής αποδοτική επένδυση. Ως εκ τούτου, η επένδυση της περιφερειακής κυβέρνησης της Καστίλλης-Λα Μάντσα στην ψηφιοποίηση του επίγειου δικτύου στην περιοχή II δεν είναι σύμφωνη προς την αρχή του ιδιώτη επενδυτή σε οικονομία της αγοράς.
               
            
                  (113)
               
               
                  Ως εκ τούτου, υφίσταται οικονομικό πλεονέκτημα όταν ο φορέας εκμετάλλευσης λαμβάνει δημόσια κονδύλια για την ψηφιοποίηση του εξοπλισμού του ή για την κατασκευή νέων κέντρων εκπομπής. Δεύτερον, όταν επιλέγει απευθείας (δηλαδή, χωρίς τη διεξαγωγή δημόσιου διαγωνισμού) έναν φορέα εκμετάλλευσης για την προμήθεια εξοπλισμού DDT και την παροχή υπηρεσιών εκμετάλλευσης και συντήρησης, η δημόσια αρχή δεν σέβεται τους όρους της αγοράς. Και αυτό παρέχει στον φορέα οικονομικό πλεονέκτημα.
               
            
         Άμεσοι δικαιούχοι της ενίσχυσης
      
      
                  (114)
               
               
                  Όπως αναφέρεται στις αιτιολογικές σκέψεις 36 και 37, η περιφερειακή κυβέρνηση της Καστίλλης-Λα Μάντσα δεν διεξήγαγε περιφερειακούς δημόσιους διαγωνισμούς για τη βελτίωση των αναλογικών δικτύων ούτε για την επέκταση της κάλυψης της ψηφιακής τηλεόρασης. Αντ' αυτών, τα κονδύλια διατέθηκαν απευθείας στους δήμους ή στους υφιστάμενους επίγειους διαχειριστές. Από την πλευρά τους, οι δήμοι επέλεξαν τους διαχειριστές που θα υλοποιούσαν το έργο χωρίς τη διεξαγωγή δημόσιου διαγωνισμού. Ως εκ τούτου, οι λοιποί φορείς εκμετάλλευσης πλατφόρμας, επίγειας ή άλλου είδους, δεν ενημερώθηκαν δεόντως για το μέτρο και, επομένως, δεν μπόρεσαν να υποβάλουν τεχνική πρόταση για την αναπροσαρμογή των υποδομών ή την επέκταση της κάλυψης της ψηφιακής τηλεόρασης στην περιοχή II της αυτόνομης κοινότητας (56).
               
            
                  (115)
               
               
                  Η Abertis και η TelecomCLM υπήρξαν οι αποδέκτες των κονδυλίων που προορίζονταν για τη βελτίωση και την επέκταση του δικτύου τους ή υπήρξαν οι εταιρείες με τις οποίες επικοινώνησαν οι δήμοι για την εκτέλεση των συγκεκριμένων έργων στις υποδομές τους (57). Σε αμφότερες τις περιπτώσεις, οι δύο διαχειριστές επιλέχθηκαν χωρίς τη διεξαγωγή δημόσιου διαγωνισμού. Στις περισσότερες περιπτώσεις, οι δήμοι είναι ιδιοκτήτες του εξοπλισμού DDT που συνδέεται με τους αναμεταδότες των διαχειριστών, οι οποίοι δεν καταβάλλουν καμία πληρωμή στους δήμους για τη χρήση του εν λόγω εξοπλισμού.
               
            
                  (116)
               
               
                  Η TelecomCLM υπέγραψε απευθείας 133 συμφωνίες με την περιφερειακή κυβέρνηση της Καστίλλης-Λα Μάντσα για την ψηφιοποίηση των κέντρων εκπομπής της. Αυτό κρίθηκε απαραίτητο για την πραγματοποίηση της επέκτασης της DDT σε αγροτικές περιοχές, στις οποίες η πυκνότητα πληθυσμού είναι χαμηλή και κανένας διαχειριστής δεν επέδειξε ενδιαφέρον να επενδύσει. Επισκόπηση των εξόδων που πραγματοποίησε η TelecomCLM όταν έλαβε τα κονδύλια που μετέφερε η περιφερειακή κυβέρνηση της Καστίλλης-Λα Μάντσα δείχνει ότι η TelecomCLM χρησιμοποίησε τα εν λόγω κονδύλια αποκλειστικά για την αγορά και την εγκατάσταση εξοπλισμού DDT και για την επακόλουθη συντήρηση του εξοπλισμού για διάστημα που αντιστοιχεί στα δύο πρώτα έτη.
               
            
                  (117)
               
               
                  Κατ' αυτόν τον τρόπο, η TelecomCLM και η Abertis βελτίωσαν μέρος των υφιστάμενων κέντρων εκπομπής τους και είναι πλέον σε θέση να εκμεταλλεύονται το δίκτυο DDT στην περιοχή II χάρη στη δημόσια επιδότηση. Μπορούν επίσης να χρησιμοποιούν τις νέες υποδομές για την παροχή άλλων υπηρεσιών, για παράδειγμα, WiMax (πρότυπο ασύρματης ευρυζωνικής μετάδοσης δεδομένων που μπορεί να προσφέρει σταθερές ή κινητές ευρυζωνικές υπηρεσίες). Η TelecomCLM χρησιμοποίησε τα κέντρα της […] και διάφορα ψηφιοποιημένα κέντρα ιδιοκτησίας των δήμων για να εγκαταστήσει τον εξοπλισμό Wimax της περιφερειακής κυβέρνησης της Καστίλλης-Λα Μάντσα […] (58). Χάρη σε αυτές τις οικονομίες κλίμακας, οι διαχειριστές του δικτύου DTT έχουν τη δυνατότητα να αποκτούν έσοδα από υποδομές που χρηματοδοτούνται με δημόσια κονδύλια. […].
               
            
                  (118)
               
               
                  Το μετρήσιμο πλεονέκτημα που παρασχέθηκε στους άμεσους δικαιούχους TelecomCLM και Abertis είναι το συνολικό ποσό των κονδυλίων που λήφθηκαν για την επέκταση της κάλυψης (συμπεριλαμβανομένων των κονδυλίων που έλαβαν για τη βελτίωση ή την κατασκευή νέων κέντρων εκπομπής).
               
            
                  (119)
               
               
                  Όταν οι δήμοι ενεργούσαν ως διαχειριστές δικτύου, έλαβαν δημόσια κονδύλια για την ψηφιοποίηση των κέντρων εκπομπής που βρίσκονταν στις περιοχές τους και για την κατασκευή νέων κέντρων εκπομπής. Οι αρχές ισχυρίζονται ότι επρόκειτο απλώς για μεταφορές κονδυλίων μεταξύ διάφορων επιπέδων της δημόσιας διοίκησης και ότι, με την επέκταση των δικτύων που ανήκουν στους δήμους, αυτοί απλώς εκπλήρωναν τα διοικητικά τους καθήκοντα προς τους πολίτες τους. Ωστόσο, όταν οι δήμοι ενεργούν ως φορείς εκμετάλλευσης δικτύου, ασκούν οικονομική δραστηριότητα. Πολλοί εξ αυτών είναι εγγεγραμμένοι στο Μητρώο Διαχειριστών Δικτύου της CMT. Ωστόσο, καθώς οι δήμοι αγόρασαν τον ψηφιακό εξοπλισμό από την Abertis ή από την TelecomCLM και ανέθεσαν στις δύο αυτές επιχειρήσεις, ως υπεργολάβους, την εγκατάσταση, την εκμετάλλευση και τη συντήρηση του εξοπλισμού χωρίς τη διεξαγωγή δημόσιου διαγωνισμού, και στην περίπτωση αυτή οι εν λόγω επιχειρήσεις είναι άμεσοι δικαιούχοι της ενίσχυσης.
               
            
                  (120)
               
               
                  Η χρηματοδότηση περιλαμβάνει επίσης την εκμετάλλευση και τη συντήρηση του δικτύου. Τα καθήκοντα αυτά εκτέλεσαν η TelecomCLM και η Abertis. Αυτό θεωρείται ότι αποτελεί συνεχιζόμενη ενίσχυση και ότι οι διαχειριστές που είναι επιφορτισμένοι με την εκμετάλλευση και τη συντήρηση του δικτύου είναι οι δικαιούχοι της. Τέλος, γενικότερα, η Abertis και η TelecomCLM ωφελούνται, καθώς δεν επιτρέπεται σε άλλον φορέα εκμετάλλευσης πλατφόρμας να εισέλθει στην αγορά ελεύθερης εκπομπής τηλεοπτικών σημάτων στην Ισπανία (59).
               
            
         Έμμεσοι δικαιούχοι της ενίσχυσης
      
      
                  (121)
               
               
                  
                     Προμηθευτές τηλεπικοινωνιακού εξοπλισμού. Η Telecom CLM και η Abertis προμηθεύουν εσωτερικό εξοπλισμό τηλεπικοινωνιών. Καθώς οι δήμοι αγόρασαν εξοπλισμό, χωρίς τη διεξαγωγή δημόσιου διαγωνισμού, από τους δύο υφιστάμενους επίγειους φορείς εκμετάλλευσης στην Καστίλλη-Λα Μάντσα, η TelecomCLM και η Abertis επωφελήθηκαν άμεσα από την ενίσχυση (βλέπε αιτιολογική σκέψη 119). Όταν οι δύο φορείς αγόρασαν τον εν λόγω εξοπλισμό από τους προμηθευτές εξοπλισμού τηλεπικοινωνιών, ο εν λόγω εξοπλισμός αγοράστηκε στην ελεύθερη αγορά. Ως εκ τούτου, εκτός από την TelecomCLM και την Abertis (άμεσοι δικαιούχοι), οι προμηθευτές εξοπλισμού τηλεπικοινωνιών δεν θεωρούνται έμμεσοι δικαιούχοι, καθώς δεν απέκτησαν επιλεκτικό πλεονέκτημα. Κατά τρόπο παρόμοιο με την περίπτωση των ψηφιακών αποκωδικοποιητών στην Ιταλία (60), δεν κατέστη εφικτή η διάκριση μεταξύ των διάφορων κατηγοριών παραγωγών των διαφόρων τύπων ψηφιακής υποδομής, καθώς οι παραγωγοί πρέπει να είναι σε θέση να παράγουν οποιονδήποτε τύπο εξοπλισμού. Οι επιχειρήσεις που προμηθεύουν τον εν λόγω εξοπλισμό τηλεπικοινωνιών στους φορείς εκμετάλλευσης δικτύου δεν διαφέρουν από την ομάδα των επιχειρήσεων που θα είχαν συμμετάσχει στον δημόσιο διαγωνισμό, εάν το καθεστώς ήταν τεχνολογικά ουδέτερο σε σχέση με τους διαχειριστές πλατφόρμας (61). Στην Ισπανία, οι επιχειρήσεις που ενσωματώνουν, εγκαθιστούν και προμηθεύουν τον τηλεπικοινωνιακό εξοπλισμό που είναι απαραίτητος για την επέκταση της DTT συχνά προσφέρουν άλλες υπηρεσίες. Οι εν λόγω κατασκευαστές εξοπλισμού, αλλά και οι φορείς τηλεπικοινωνιών, μπορούν να προσφέρουν επίσης επίγειες ή δορυφορικές λύσεις ή συνδυασμό των δύο (62).
               
            
                  (122)
               
               
                  Το εν λόγω μέτρο δεν αποσκοπεί, λόγω του αντικειμένου ή της γενικής διάρθρωσής του, στη δημιουργία πλεονεκτήματος για τους κατασκευαστές. Οποιαδήποτε δημόσια πρωτοβουλία υπέρ της ψηφιοποίησης (ακόμη και η πιο ουδέτερη από τεχνολογικής άποψης) θα ευνοούσε τους παραγωγούς ψηφιακού εξοπλισμού. Ως εκ τούτου, στην περίπτωση των κατασκευαστών εξοπλισμού μπορεί να θεωρηθεί ότι το γεγονός ότι θα επωφελούνταν από την αύξηση των πωλήσεων, ως αποτέλεσμα του μέτρου, αποτελεί μηχανική δευτερεύουσα συνέπεια. Ως γενική αρχή, κάθε κρατική ενίσχυση παράγει μια διάχυση προς τα κάτω για τους προμηθευτές του δικαιούχου της κρατικής ενίσχυσης, γεγονός που παρ' όλα αυτά δεν συνεπάγεται κατ' ανάγκη επιλεκτικό πλεονέκτημα για αυτούς. Η ενίσχυση δεν προοριζόταν για τους προμηθευτές τηλεπικοινωνιακού εξοπλισμού και, ως εκ τούτου, αυτοί δεν επωφελήθηκαν από έμμεσο επιδιωκόμενο αποτέλεσμα.
               
            
                  (123)
               
               
                  
                     Ραδιοτηλεοπτικοί φορείς. Η Ισπανία έχει αποδείξει επαρκώς ότι οι επίγειοι ραδιοτηλεοπτικοί φορείς δεν απέκτησαν οποιαδήποτε οφέλη λόγω της επέκτασης της κάλυψης. Σε αντίθεση με την περιοχή I, στην περιοχή ΙΙ οι ραδιοτηλεοπτικοί φορείς αρνήθηκαν να πληρώσουν για την ψηφιοποίηση, καθώς αυτή δεν επρόκειτο να τους αποφέρει κανένα πρόσθετο έσοδο. Πράγματι, λόγω του χαμηλού ποσοστού πληθυσμού που επηρεάζεται, ο οποίος δεν φαίνεται να αποτελεί εμπορικό στόχο των διαφημιστών, οι ραδιοτηλεοπτικοί φορείς δεν μπόρεσαν να αυξήσουν σημαντικά τα τιμολόγια της διαφήμισης λόγω της επέκτασης στην περιοχή ΙΙ. Ως εκ τούτου, οι επίγειοι ραδιοτηλεοπτικοί φορείς δεν είναι έμμεσοι δικαιούχοι του υπό εξέταση μέτρου.
               
            5.2.1.3.   Επιλεκτικότητα
      
      
                  (124)
               
               
                  Το πλεονέκτημα που παρέχει το μέτρο στους φορείς εκμετάλλευσης δικτύου και στους ραδιοτηλεοπτικούς φορείς είναι επιλεκτικό, καθώς αφορά μόνον τις επιχειρήσεις που δραστηριοποιούνται στην αγορά της επίγειας πλατφόρμας. Εξάλλου, η επιλογή των φορέων εκμετάλλευσης δικτύου που επιφορτίστηκαν με το καθήκον επέκτασής του δεν πραγματοποιήθηκε στη βάση δημόσιου διαγωνισμού, αλλά στη βάση ειδικής διαδικασίας που θεσπίστηκε με το Διάταγμα, η οποία συνίστατο στην επιλογή των φορέων εκμετάλλευσης δικτύου από τις αρχές. Ως εκ τούτου, ανεξάρτητα από το κατά πόσον το νομοθετικό πλαίσιο σε κεντρικό επίπεδο εξαιρούσε από το πεδίο της ενίσχυσης τεχνολογίες διαφορετικές από την επίγεια, η εφαρμογή του από την κοινότητα της Καστίλλης-Λα Μάντσα αφορούσε μόνον συγκεκριμένους φορείς εκμετάλλευσης δικτύου.
               
            5.2.1.4.   Στρέβλωση του ανταγωνισμού
      
      
         Φορείς εκμετάλλευσης δικτύου
      
      
                  (125)
               
               
                  Χορηγώντας απευθείας τη χρηματοδότηση στους φορείς επίγειου δικτύου Telecom CLM και Abertis, οι ισπανικές αρχές εισήγαγαν διάκριση κατά κάθε άλλου φορέα εκμετάλλευσης επίγειου δικτύου ο οποίος μπορούσε να είχε παράσχει τις εν λόγω υπηρεσίες. Στο πλαίσιο της διεξαγωγής δημόσιου διαγωνισμού, θα μπορούσε να καθοριστεί κατά πόσον άλλοι υφιστάμενοι φορείς, όπως η Radiodifusión, πληρούσαν τις προϋποθέσεις για την παροχή υπηρεσιών ραδιοτηλεοπτικής μετάδοσης σε περιφερειακούς και εθνικούς ραδιοτηλεοπτικούς φορείς στην περιοχή II της Καστίλλης-Λα Μάντσα. Καθώς δεν ενημερώθηκαν για το μέτρο ούτε προσκλήθηκαν να υποβάλουν προσφορά, οι εν λόγω φορείς δεν μπόρεσαν να υποστηρίξουν τις προτάσεις τους ενώπιον της περιφερειακής κυβέρνησης της Καστίλλης-Λα Μάντσα. Ως εκ τούτου, η απευθείας επιλογή των δικαιούχων είχε ως αποτέλεσμα τον αποκλεισμό κάθε άλλου δυνητικού επίγειου ανταγωνιστή.
               
            
                  (126)
               
               
                  Όταν οι δήμοι αναπροσάρμοσαν το δίκτυό τους, επικοινώνησαν σε ορισμένες περιπτώσεις απευθείας με την TelecomCLM ή την Abertis. Στις περιπτώσεις αυτές, άλλοι φορείς εκμετάλλευσης τηλεπικοινωνιών αποκλείστηκαν από τη δυνατότητα υποβολής προτάσεων. Όπως αναφέρεται στις αιτιολογικές σκέψεις 39 και 40, άλλοι δήμοι ανάρτησαν σύντομη ανακοίνωση στον πίνακα ανακοινώσεών τους. Σύμφωνα με τις εν λόγω ανακοινώσεις, οι δήμοι πληροφορούσαν ότι επρόκειτο να επιλέξουν φορέα εκμετάλλευσης τηλεπικοινωνιών για την ψηφιοποίηση του κέντρου εκπομπής του δήμου, βάσει του Διατάγματος 347/2008. Ο φορέας έπρεπε να υποβάλει τεχνικό υπόμνημα. Οι ενδιαφερόμενοι φορείς μπορούσαν να αποκτήσουν τις τεχνικές προδιαγραφές από τη γραμματεία του δήμου. Ωστόσο, η ανάρτηση στον πίνακα ανακοινώσεων δεν σέβεται την αρχή της τεχνολογικής ουδετερότητας, καθώς οι ανακοινώσεις αναφέρονταν μόνον στη βελτίωση ήδη υφιστάμενων επίγειων κέντρων εκπομπής. Εξάλλου, παρότι οι ανακοινώσεις επιτρέπουν σε κάθε φορέα εκμετάλλευσης τηλεπικοινωνιών εγγεγραμμένο στο Μητρώο Διαχειριστών της CMT να υποβάλει προσφορά, δεν μπορούν να θεωρηθούν αντίστοιχες της διεξαγωγής δημόσιου διαγωνισμού. Η ανάρτηση στον πίνακα ανακοινώσεων δεν τυγχάνει της ίδιας προβολής με τη δημοσίευση της προκήρυξης δημόσιου διαγωνισμού σε Επίσημη Εφημερίδα. Εξάλλου, στις περισσότερες περιπτώσεις, εν αντιθέσει προς τις άλλες εταιρείες, η TelecomCLM και η Abertis ενημερώθηκαν ρητώς εκ των προτέρων σχετικά με τη διαδικασία και μπορούσαν, επομένως, να υποβάλουν την προσφορά τους (63). Τελικώς, σε όλους τους δήμους στους οποίους αναρτήθηκαν οι εν λόγω ανακοινώσεις επιλέχθηκαν η TelecomCLM ή η Abertis.
               
            
                  (127)
               
               
                  Η Ισπανία και η Abertis ισχυρίζονται ότι η DTT και η δορυφορική τεχνολογία είναι δύο διαφορετικές αγορές. Η DTT είναι η κύρια πλατφόρμα για την ελεύθερη επίγεια τηλεόραση, ενώ το πλήθος των διαχειριστών στην εγχώρια αγορά καθορίζεται από το πλήθος των αδειών που χορηγούνται από την ισπανική κυβέρνηση. Τα ελεύθερα επίγεια τηλεοπτικά κανάλια χρηματοδοτούνται από τη διαφήμιση. Όσον αφορά τη δορυφορική τηλεόραση, υπάρχει πρόσβαση σε μεγάλο αριθμό καναλιών στη μοναδική πλατφόρμα συνδρομητικής τηλεόρασης της Ισπανίας, της οποίας η Astra είναι ο διαχειριστής δικτύου. Πρόκειται για κανάλια που χρηματοδοτούνται μέσω συνδρομών, συνήθως για ένα πακέτο καναλιών. Οι ισπανικές αρχές υπογραμμίζουν επίσης ότι στην Ισπανία το κόστος της δορυφορικής διανομής για τους ραδιοτηλεοπτικούς φορείς είναι πολύ υψηλότερο από εκείνο της επίγειας ραδιοτηλεοπτικής μετάδοσης, με αποτέλεσμα οι ελεύθεροι ραδιοτηλεοπτικοί φορείς, συμπεριλαμβανομένων των περιφερειακών και των τοπικών, να μην ενδιαφέρονται να μεταφερθούν σε αυτήν την πλατφόρμα.
               
            
                  (128)
               
               
                  Για διάφορους λόγους, οι οποίοι αναφέρονται στην απόφαση, συνάγεται το συμπέρασμα ότι η επίγεια και η δορυφορική πλατφόρμα δραστηριοποιούνται στην ίδια αγορά.
               
            
                  (129)
               
               
                  Πρώτον, το 2008 η Astra έλαβε μέρος και επιλέχθηκε σε δημόσιο διαγωνισμό για την επέκταση της ψηφιακής τηλεοπτικής κάλυψης στην Κανταβρία. Το 2008 η Astra πραγματοποίησε σειρά συναντήσεων με τις αυτόνομες περιφέρειες στις οποίες υπέβαλε την προσφορά της για να εκπέμπει ψηφιακά τηλεοπτικά κανάλια τα οποία μέχρι τότε εκπέμπονταν μέσω της επίγειας πλατφόρμας. Παρόλο που οι αρχές ακύρωσαν στη συνέχεια τη σύμβαση με την Κανταβρία, το ενδιαφέρον του δορυφορικού διαχειριστή να παρέχει υπηρεσίες σε ανταγωνισμό με την επίγεια πλατφόρμα υποδηλώνει ότι υπάρχει η δυνατότητα παροχής παρόμοιων υπηρεσιών από τους δορυφορικούς διαχειριστές.
               
            
                  (130)
               
               
                  Δεύτερον, πολλά δημόσια και ιδιωτικά κανάλια που διανέμονται μέσω της επίγειας πλατφόρμας μεταδίδονται επίσης μέσω δορυφορικών πλατφορμών, συμπεριλαμβανομένης τις ίδιας της Astra (64). Τρίτον, ορισμένα από τα περιφερειακά κανάλια μπορούν ή μπορούσαν να συντονιστούν έως πρόσφατα μέσω της δορυφορικής πλατφόρμας, γεγονός που έρχεται σε αντίθεση με τον ισχυρισμό ότι οι περιφερειακοί ραδιοτηλεοπτικοί φορείς δεν ενδιαφέρονται για τη δορυφορική τεχνολογία.
               
            
                  (131)
               
               
                  Τέταρτον, ορισμένοι ραδιοτηλεοπτικοί φορείς έχουν εκφράσει την προτίμησή τους για την επίγεια μετάδοση, καθώς έχουν αποκτήσει δικαιώματα για τη μετάδοση περιεχομένου αποκλειστικά για την επίγεια πλατφόρμα. Αυτό δεν σημαίνει, ωστόσο, ότι υπάρχουν διαφορετικές αγορές για την επίγεια και τη δορυφορική μετάδοση. Με τον ίδιο τρόπο που απέκτησαν δικαιώματα για την επίγεια πλατφόρμα, εάν χρειαζόταν θα μπορούσαν να κάνουν το ίδιο για τη δορυφορική. Επιπροσθέτως, εάν επιλεγεί μια δορυφορική πλατφόρμα μέσω δημόσιου διαγωνισμού, θα μπορούσε να επιβληθεί στους ραδιοτηλεοπτικούς φορείς μια «υποχρέωση μεταφοράς σήματος». Η συγκεκριμένη «υποχρέωση μεταφοράς σήματος» επιβλήθηκε στους ραδιοτηλεοπτικούς φορείς για την περιοχή III, όταν επιλέχθηκε η δορυφορική πλατφόρμα.
               
            
                  (132)
               
               
                  Τέλος, σύμφωνα με δεδομένα του Μαΐου του 2010 (65), η κάλυψη της DTT στην Ισπανία φθάνει το 98,85 % του πληθυσμού, ενώ μόνο το 93,5 % των νοικοκυριών παρακολουθούν τηλεόραση μέσω της επίγειας πλατφόρμας. Αυτό σημαίνει ότι 5 % των νοικοκυριών διαθέτουν πρόσβαση στην DTT, αλλά προτιμούν να μην τη χρησιμοποιούν, καθώς οι περισσότεροι από αυτούς είναι συνδρομητές στη συνδρομητική τηλεόραση μέσω δορυφόρου.
               
            
                  (133)
               
               
                  Συμπερασματικά, λαμβάνοντας υπόψη ότι οι δορυφορικές και οι επίγειες πλατφόρμες ραδιοτηλεοπτικής μετάδοσης είναι ανταγωνιστικές μεταξύ τους, το μέτρο που αποσκοπεί στην ανάπτυξη, στην εκμετάλλευση και στη συντήρηση της DTT στην περιοχή II συνεπάγεται στρέβλωση του ανταγωνισμού μεταξύ των δύο πλατφορμών.
               
            
                  (134)
               
               
                  Τέλος, πρέπει να σημειωθεί ότι άλλες πλατφόρμες, ιδίως η τηλεόραση μέσω του διαδικτύου, υφίστανται διακρίσεις ως συνέπεια του μέτρου. Παρά το γεγονός ότι η ευρυζωνικότητα δεν έχει φθάσει ακόμη στο σύνολο της περιοχής II, είναι πολύ πιθανό στο μέλλον να επεκτείνει σημαντικά την κάλυψή της. Ενδέχεται ένα μείγμα τεχνολογιών να ήταν πιο αποδοτικό για την επίτευξη της κάλυψης της περιοχής II. Στην περίπτωση αυτή, οι άλλες αυτές πλατφόρμες θα μπορούσαν να είχαν συμβάλει στην επίτευξη του στόχου και να είχαν επωφεληθεί του μέτρου ενίσχυσης.
               
            5.2.1.5.   Επιπτώσεις στο εμπόριο
      
      
                  (135)
               
               
                  Το μέτρο επηρεάζει το ενδοενωσιακό εμπόριο. Σύμφωνα με τη νομολογία των ευρωπαϊκών δικαστηρίων, «οσάκις οικονομική ενίσχυση χορηγούμενη από το Δημόσιο ή από πόρους του Δημοσίου ενισχύει τη θέση επιχειρήσεως σε σχέση με εκείνη άλλων ανταγωνιστικών στα πλαίσια του ενδοκοινοτικού εμπορίου επιχειρήσεων, πρέπει να θεωρείται ότι η ενίσχυση επηρεάζει τις επιχειρήσεις αυτές» (66).
               
            
                  (136)
               
               
                  Οι διαχειριστές δικτύου δραστηριοποιούνται σε έναν τομέα στον οποίο γίνονται ανταλλαγές μεταξύ των κρατών μελών. Η Abertis αποτελεί μέρος διεθνούς ομίλου εταιρειών, όπως και η εκ των καταγγελλουσών Astra. Εγκαταστημένη σε άλλο κράτος μέλος (το Λουξεμβούργο), η Astra θα είχε λάβει μέρος στον δημόσιο διαγωνισμό για την παροχή ψηφιακού δικτύου στην περιφέρεια της Καστίλλης-Λα Μάντσα, εάν είχε διεξαχθεί τεχνολογικά ουδέτερος δημόσιος διαγωνισμός. Επομένως, το μέτρο επηρεάζει το εμπόριο μεταξύ των κρατών μελών.
               
            5.2.2.   Συμπεράσματα περί της ύπαρξης ενίσχυσης
      
      
                  (137)
               
               
                  Λαμβάνοντας υπόψη τα προαναφερθέντα επιχειρήματα, η Επιτροπή θεωρεί ότι το μέτρο πληροί τα κριτήρια που προβλέπονται στο άρθρο 107 παράγραφος 1 της Συνθήκης. Υπό τις συνθήκες αυτές, το μέτρο πρέπει να θεωρηθεί κρατική ενίσχυση σύμφωνα με το άρθρο 107 παράγραφος 1 της Συνθήκης.
               
            5.3.   ΑΞΙΟΛΟΓΗΣΗ ΤΗΣ ΣΥΜΒΑΤΟΤΗΤΑΣ
      
                  (138)
               
               
                  Η Επιτροπή στηρίζει ενεργά τη μετάβαση από την αναλογική στην ψηφιακή ραδιοτηλεοπτική μετάδοση. Τα πλεονεκτήματα της ψηφιακής μετάβασης τονίστηκαν στο σχέδιο δράσης eEurope 2005 και στις δύο ανακοινώσεις σχετικά με τη μετάβαση στην ψηφιακή τεχνολογία (67). Η Επιτροπή αναγνωρίζει επίσης ότι η μετάβαση στην ψηφιακή τεχνολογία θα μπορούσε να καθυστερήσει, εάν αφηνόταν τελείως στο έλεος των δυνάμεων της αγοράς.
               
            
                  (139)
               
               
                  Τα κράτη μέλη μπορούν να χρησιμοποιούν τις ενισχύσεις για να καλύπτουν κάποια συγκεκριμένη ανεπάρκεια της αγοράς ή για να διασφαλίζουν την κοινωνική ή περιφερειακή συνοχή (68). Στις περιπτώσεις αυτές, ωστόσο, πρέπει κάθε φορά να καταδεικνύεται ότι οι προγραμματισμένες ενισχύσεις αποτελούν το κατάλληλο μέσο για την αντιμετώπιση του προβλήματος, ότι περιορίζονται στο ελάχιστο απαραίτητο και ότι δεν στρεβλώνουν υπερβολικά τον ανταγωνισμό. Ομοίως, η ανακοίνωση (69) σχετικά με τη μετάβαση ορίζει ότι, στον ειδικό τομέα της ψηφιοποίησης, η δημόσια παρέμβαση δικαιολογείται πάντοτε εφόσον πληρούνται δύο προϋποθέσεις: η ύπαρξη γενικών συμφερόντων και η ύπαρξη αποτυχίας της αγοράς, δηλαδή αδυναμίας των δυνάμεων της αγοράς να επιτύχουν μόνες τους τους στόχους της γενικής ευημερίας. Παρομοίως διευκρινίζεται ότι, σε κάθε περίπτωση, η δημόσια παρέμβαση πρέπει να υποστηρίζεται από εμπεριστατωμένη ανάλυση της αγοράς.
               
            
                  (140)
               
               
                  Η ανακοίνωση σχετικά με τη μετάβαση αναφέρει επίσης ότι η μετάβαση στην ψηφιακή ραδιοτηλεοπτική μετάδοση αποτελεί τεράστια βιομηχανική πρόκληση, η οποία πρέπει να κατευθύνει την αγορά. Κατά κανόνα, κάθε δίκτυο πρέπει να ανταγωνίζεται με τα δικά του μέσα. Προκειμένου να γίνει σεβαστή αυτή η αρχή, κάθε δημόσια παρέμβαση θα πρέπει να είναι ουδέτερη από τεχνολογικής άποψης. Μοναδικές εξαιρέσεις από την αρχή αυτή μπορούν να θεωρηθούν οι παρεμβάσεις που στοχεύουν στη διόρθωση ανεπαρκειών της αγοράς ή στην εξάλειψη ανισορροπίας, οι οποίες αποτελούν ταυτόχρονα απαραίτητο, κατάλληλο και αναλογικό μέτρο για τη διόρθωση του συγκεκριμένου προβλήματος.
               
            
                  (141)
               
               
                  Αν η αγορά αφηνόταν να συνεχίσει την πορεία της και λαμβανομένης υπόψη της μειονεκτικής κοινωνικής τους θέσης, υπάρχει ο κίνδυνος να μην μπορέσουν όλα τα στρώματα του πληθυσμού να επωφεληθούν από τα πλεονεκτήματα της ψηφιακής τηλεόρασης. Όσον αφορά αυτό το πρόβλημα της κοινωνικής συνοχής, είναι πιθανό τα κράτη μέλη να θελήσουν να διασφαλίσουν ότι όλοι οι πολίτες έχουν πρόσβαση στην ψηφιακή τηλεόραση μόλις σταματήσει η αναλογική τηλεοπτική εκπομπή. Δεδομένου ότι η μετατροπή στην ψηφιακή τηλεόραση συνεπάγεται κόστος για τους καταναλωτές και απαιτεί αλλαγή των συνηθειών, είναι πιθανό τα κράτη μέλη να θελήσουν να βοηθήσουν επιλεκτικά τις μειονεκτούσες ομάδες της κοινωνίας, όπως ηλικιωμένοι, νοικοκυριά χαμηλού εισοδήματος ή άτομα που ζουν σε απόκεντρες περιοχές.
               
            
                  (142)
               
               
                  Σε αρκετές αποφάσεις περί κρατικών ενισχύσεων βασιζόμενων στις ανακοινώσεις που σχετίζονται με τη μετάβαση στην ψηφιακή τεχνολογία, η Επιτροπή εφάρμοσε τους κανόνες για τις κρατικές ενισχύσεις σε αυτόν τον τομέα (70). Τα κράτη μέλη διαθέτουν διάφορες επιλογές για την παροχή δημόσιας χρηματοδότησης προοριζόμενης για τη μετατροπή, προκειμένου να διασφαλιστεί ότι όλες οι γεωγραφικές περιοχές θα εξακολουθούν να απολαμβάνουν επαρκή τηλεοπτική κάλυψη. Αυτό περιλαμβάνει τη χρηματοδότηση της ανάπτυξης ενός δικτύου μετάδοσης σε περιοχές στις οποίες διαφορετικά η τηλεοπτική λήψη θα ήταν ανεπαρκής (71). Παρ' όλα αυτά, αυτή η χρηματοδότηση μπορεί να χορηγηθεί μόνον αν δεν συνεπάγεται περιττές στρεβλώσεις μεταξύ τεχνολογιών ή επιχειρήσεων και αν περιορίζεται στο ελάχιστο αναγκαίο.
               
            5.3.1.   Νομική βάση για την αξιολόγηση της συμβατότητας του προβλεπόμενου μέτρου
      
      
                  (143)
               
               
                  Οι ισπανικές αρχές επικαλέστηκαν το άρθρο 107 παράγραφος 3 στοιχείο γ) και το άρθρο 106 παράγραφος 2 της Συνθήκης για να δικαιολογήσουν το μέτρο, σε περίπτωση που εξαχθεί το συμπέρασμα ότι συνιστά κρατική ενίσχυση σύμφωνα με το άρθρο 107 παράγραφος 1 της Συνθήκης. Στη συνέχεια, η Επιτροπή αξιολογεί το συμβιβάσιμο του μέτρου, λαμβάνοντας υπόψη αυτές τις διατάξεις και τα γενικά ζητήματα που προαναφέρθηκαν.
               
            5.3.2.   Άρθρο 107 παράγραφος 3 στοιχείο γ) της Συνθήκης
      
      
                  (144)
               
               
                  Για να είναι η ενίσχυση συμβατή με τις διατάξεις του άρθρου 107, παράγραφος 3, στοιχείο γ) της Συνθήκης, η Επιτροπή σταθμίζει τις θετικές και αρνητικές επιπτώσεις της ενίσχυσης. Κατά την εφαρμογή του κριτηρίου στάθμισης, η Επιτροπή εξετάζει τα ακόλουθα ερωτήματα:
                  
                              1)
                           
                           
                              Είναι το μέτρο ενίσχυσης επικεντρωμένο σε ένα σαφώς ορισμένο στόχο κοινού συμφέροντος;
                           
                        
                              2)
                           
                           
                              Έχει σχεδιαστεί η ενίσχυση με τρόπο ώστε να επιτευχθεί ο στόχος κοινού συμφέροντος, δηλαδή κατευθύνεται η προτεινόμενη ενίσχυση στην αντιμετώπιση της ανεπάρκειας της αγοράς ή σε άλλο στόχο; Ειδικότερα:
                              
                                          α)
                                       
                                       
                                          Είναι το μέτρο ενίσχυσης κατάλληλο μέσο, δηλαδή υπάρχουν άλλα, πλέον ενδεδειγμένα μέσα;
                                       
                                    
                                          (β)
                                       
                                       
                                          Υπάρχει δημιουργία κινήτρων, δηλαδή αλλάζει η ενίσχυση τη συμπεριφορά των επιχειρήσεων;
                                       
                                    
                                          (γ)
                                       
                                       
                                          Είναι το μέτρο ενίσχυσης αναλογικό ή, με άλλα λόγια, θα μπορούσε η ίδια αλλαγή συμπεριφοράς να επιτευχθεί με μικρότερη ενίσχυση;
                                       
                                    
                        
                              3)
                           
                           
                              Περιορίζονται οι στρεβλώσεις του ανταγωνισμού και οι επιπτώσεις στο εμπόριο, κατά τρόπο ώστε το συνολικό ισοζύγιο να είναι θετικό;
                           
                        
            5.3.2.1.   Στόχος κοινού συμφέροντος
      
      
                  (145)
               
               
                  Το καθεστώς κρατικών ενισχύσεων, το οποίο εφαρμόστηκε από την JCCM για την περιφέρεια της Καστίλλης-Λα Μάντσα, αποσκοπεί να επιταχύνει τη διαδικασία της μετάβασης στην ψηφιακή τεχνολογία στην Ισπανία και να διασφαλίσει τη συνέχεια της λήψης του τηλεοπτικού σήματος από τους κατοίκους ορισμένων απομακρυσμένων και αγροτικών περιοχών. Σε αυτό το πλαίσιο, ο στόχος του μέτρου είναι να μπορούν να παρακολουθούν τηλεόραση τα άτομα που κατοικούν σε αυτές τις περιοχές και να ασκούν το συνταγματικό τους δικαίωμα πρόσβασης σε πληροφορίες; Όπως αναφέρθηκε ανωτέρω στην αιτιολογική σκέψη 138, η Επιτροπή έχει αναγνωρίσει τη σημασία και τα οφέλη που προσκομίζει η ψηφιακή μετάδοση στο σχέδιο δράσης eEurope 2005 (72) και στις δύο ανακοινώσεις της σχετικά με τη μετάβαση από την αναλογική στην ψηφιακή ραδιοτηλεοπτική μετάδοση (73). Στην ανακοίνωσή της με τίτλο «Ευρωπαϊκή κοινωνία της πληροφορίας για την ανάπτυξη και την απασχόληση» (74), η Επιτροπή υπογράμμισε ότι η προβλεπόμενη για το 2012 εγκατάλειψη της αναλογικής επίγειας τηλεόρασης θα βελτιώσει την πρόσβαση στο φάσμα ραδιοσυχνοτήτων στην Ευρώπη. Επειδή η ψηφιακή ραδιοτηλεοπτική μετάδοση χρησιμοποιεί αποτελεσματικότερα το φάσμα, απελευθερώνει χωρητικότητα του ραδιοφάσματος για άλλους χρήστες, καθώς και νέες υπηρεσίες ραδιοτηλεοπτικής μετάδοσης και κινητής τηλεφωνίας, γεγονός που με τη σειρά του θα ενθαρρύνει την καινοτομία και την ανάπτυξη στους κλάδους της τηλεόρασης και των ηλεκτρονικών επικοινωνιών.
               
            
                  (146)
               
               
                  Ως εκ τούτου, η Επιτροπή καταλήγει στο συμπέρασμα ότι το μέτρο κατευθύνεται στην επίτευξη ενός σαφώς καθορισμένου στόχου κοινού συμφέροντος.
               
            5.3.2.2.   Άρτιος σχεδιασμός της ενίσχυσης
      
      
         Ανεπάρκεια της αγοράς
      
      
                  (147)
               
               
                  Όπως δήλωσαν οι ισπανικές αρχές, υπάρχει ευρεία σύμπτωση απόψεων για τον κίνδυνο να μην μπορούν όλα τα στρώματα του πληθυσμού να επωφεληθούν από τα πλεονεκτήματα της ψηφιακής τηλεόρασης (πρόβλημα της κοινωνικής και περιφερειακής συνοχής). Θα μπορούσε να υπάρξει ανεπάρκεια της αγοράς, αν οι διαχειριστές της αγοράς δεν λάβουν επαρκώς υπόψη τις θετικές επιδράσεις της ψηφιακής μετατροπής στην κοινωνία στο σύνολό της διότι δεν έχουν οικονομικά κίνητρα για να το πράξουν (θετικές εξωτερικές συνέπειες). Επιπροσθέτως, όσον αφορά την κοινωνική συνοχή, είναι πιθανόν τα κράτη μέλη να επιθυμούν να διασφαλίσουν ότι όλοι οι πολίτες θα έχουν πρόσβαση στην ψηφιακή τηλεόραση μόλις σταματήσουν οι αναλογικές εκπομπές, και γι' αυτόν το λόγο μπορεί επίσης να εξεταστεί το ενδεχόμενο λήψης μέτρων για να διασφαλιστεί ότι όλες οι γεωγραφικές περιοχές θα εξακολουθούν να διαθέτουν κατάλληλη τηλεοπτική κάλυψη.
               
            
                  (148)
               
               
                  Όπως εκτίθεται ήδη στην απόφαση κίνησης της διαδικασίας, η Επιτροπή αναγνωρίζει την ύπαρξη ανεπάρκειας της αγοράς από το γεγονός ότι οι ραδιοτηλεοπτικοί φορείς δεν είναι πρόθυμοι να αναλάβουν το πρόσθετο κόστος για την επέκταση της κάλυψης που υπερβαίνει τις νομικές υποχρεώσεις τους. Επιπροσθέτως, ούτε οι δορυφορικές πλατφόρμες ούτε τα νοικοκυριά δεν έχουν πραγματοποιήσει επενδύσεις που να διασφαλίζουν τη λήψη των ψηφιακών δορυφορικών καναλιών από όλους τους κατοίκους της περιοχής II. Κατά συνέπεια, η Επιτροπή αναγνωρίζει ότι τα πρόσωπα των οποίων η συνήθης κατοικία βρίσκεται σε αγροτική περιοχή μπορεί να αποκλειστούν εντελώς από τη λήψη του ελεύθερου ψηφιακού τηλεοπτικού σήματος, αν η ψηφιακή κάλυψη είναι εντελώς στο έλεος των δυνάμεων της αγοράς και ότι η δημόσια παρέμβαση μπορεί να είναι επωφελής μέσω οικονομικής στήριξης στους ιδιώτες.
               
            
         Τεχνολογική ουδετερότητα
      
      
                  (149)
               
               
                  Στις περιπτώσεις μετάβασης στην ψηφιακή τεχνολογία, η αρχή της τεχνολογικής ουδετερότητας γίνεται απόλυτα σεβαστή σε διάφορες αποφάσεις της Επιτροπής (75) και έχει επιβεβαιωθεί από το Γενικό Δικαστήριο και το Δικαστήριο (76).
               
            
                  (150)
               
               
                  Η επιλογή της τεχνολογίας πρέπει να καθορίζεται γενικά μέσω ενός τεχνολογικά ουδέτερου δημόσιου διαγωνισμού, όπως έγινε σε άλλα κράτη μέλη (77). Η διεξαγωγή δημόσιου διαγωνισμού μπορεί να είναι δαπανηρή και να καθυστερήσει την υλοποίηση του σχεδίου. Σε ορισμένες περιπτώσεις, μπορεί να μην δικαιολογείται, εάν μπορεί να καθοριστεί εκ των προτέρων ότι μόνον μια συγκεκριμένη τεχνολογία ή ένας συγκεκριμένος προμηθευτής μπορούν να παράσχουν τις απαιτούμενες υπηρεσίες. Επομένως, η επιλογή συγκεκριμένης τεχνολογίας μπορεί να είναι αποδεκτή εάν κάτι τέτοιο δικαιολογείται από τα αποτελέσματα προκαταρκτικής μελέτης. Η εν λόγω μελέτη πρέπει να λαμβάνει υπόψη κριτήρια τιμής και ποιότητας. Καθώς η απόφαση επιλογής συγκεκριμένης τεχνολογίας θα εμποδίσει άλλους προμηθευτές να υποβάλουν το προϊόν τους και τις τιμές τους, τα αποτελέσματα της μελέτης πρέπει να είναι αναμφισβήτητα και εμπεριστατωμένα.
               
            
                  (151)
               
               
                  Η Επιτροπή αναγνώρισε στο παρελθόν ότι μια μελέτη μπορεί να αποτελέσει τη βάση για την επιλογή συγκεκριμένης τεχνολογικής λύσης (78). Ωστόσο, το βάρος της απόδειξης φέρει το κράτος μέλος, το οποίο οφείλει να καταδείξει ότι τα αποτελέσματα της εν λόγω μελέτης είναι επαρκώς εμπεριστατωμένα και ότι η μελέτη διεξήχθη με απόλυτη ανεξαρτησία (79).
               
            
                  (152)
               
               
                  Συναφώς, οι ισπανικές αρχές και η Abertis πρότειναν διάφορες μελέτες, οι οποίες σχολιάζονται κατωτέρω.
               
            
         Μελέτες κόστους
      
      
                  (153)
               
               
                  Οι αρχές της Καστίλλης-Λα Μάντσα ισχυρίστηκαν ότι το υπό εξέταση μέτρο ήταν προσανατολισμένο στην ψηφιακή επίγεια ραδιοτηλεοπτική μετάδοση και βασιζόταν στα αποτελέσματα προκαταρκτικής μελέτης, η οποία διεξήχθη πριν από την έκδοση του Διατάγματος. Η «Συγκριτική Κοινωνικοοικονομική Μελέτη» (80), το περιεχόμενο της οποίας συνοψίζεται στις αιτιολογικές σκέψεις 59 έως 61, κατέληξε στο συμπέρασμα ότι η επίγεια λύση θα ήταν η πιο αποδοτική.
               
            
                  (154)
               
               
                  Αφετηρία της μελέτης αποτελεί η ποσοτικοποίηση του πληθυσμού για την επιλογή της τεχνολογικής λύσης. Το μεγαλύτερο μέρος της Καστίλλης-Λα Μάντσα εμπίπτει στην περιοχή I, στην οποία είχε ήδη πραγματοποιηθεί η μετάβαση στη DDT. Σε ορισμένες περιπτώσεις, η περιοχή I και η περιοχή II αλληλεπικαλύπτονται. Για τεχνικούς λόγους, στην εν λόγω μελέτη υποστηρίζεται ότι στις εν λόγω περιοχές (οι οποίες διαθέτουν ήδη εν μέρει DDT) θα πρέπει να εξεταστεί μόνον η επέκταση της DDT. Επομένως, κατά τη σύγκριση της δορυφορικής λύσης και της λύσης DDT, η μελέτη λαμβάνει υπόψη μόνον περίπου 9,8 % του πληθυσμού. Δεύτερον, ο συντάκτης της μελέτης εκτιμά ότι, εντός της συγκεκριμένης υποομάδας, μέρος του πληθυσμού λαμβάνει επίσης υπηρεσίες περιφερειακής τηλεόρασης μέσω της επίγειας πλατφόρμας. Χωρίς περαιτέρω αξιολόγηση, καταλήγει στο συμπέρασμα ότι, για τις συγκεκριμένες υπηρεσίες, είναι πιο λογικό να υιοθετηθούν διαφορετικοί τρόποι λήψης από τον πληθυσμό. Τέλος, απομένει ποσοστό 2,85 % του πληθυσμού —ήτοι 57 510 κάτοικοι σε 689 χωριά— για το οποίο πρέπει να εξεταστεί εναλλακτική τεχνολογία.
               
            
                  (155)
               
               
                  Στη μελέτη παρουσιάζεται πρώτα εκτίμηση του συνολικού κόστους της δορυφορικής πλατφόρμας — συμπεριλαμβανομένων του κόστους εγκατάστασης αποκωδικοποιητών, υποθέσεων βασισμένων σε στοιχεία της αγοράς σχετικά με το κόστος μίσθωσης δορυφορικού αναμεταδότη και των εξόδων εκμετάλλευσης και συντήρησης επί 10 έτη. Ακολούθως αυτό συγκρίνεται με το συνολικό εκτιμώμενο κόστος της επίγειας πλατφόρμας. Σε αυτό περιλαμβάνονται το κόστος εγκατάστασης αποκωδικοποιητών και επίγειων αναμεταδοτών και τα έξοδα εκμετάλλευσης και συντήρησης επί 10 έτη. Τελικώς, το τελικό κόστος κυμαίνεται μεταξύ 47 672 550 EUR και 97 646 800 EUR για τη δορυφορική λύση και μεταξύ 15 136 550 EUR και 17 224 350 EUR για την επίγεια λύση.
               
            
         Εκτίμηση
      
      
                  (156)
               
               
                  Στο στάδιο αυτό, οι αρχές μπορούσαν να επιλέξουν μεταξύ της διεξαγωγής τεχνολογικά ουδέτερου δημόσιου διαγωνισμού και της προεπιλογής συγκεκριμένης τεχνολογίας, βάσει μελέτης κόστους. Επομένως, οι αρχές έπρεπε να αποφασίσουν κατά πόσον ήταν σκόπιμο να προσκληθούν οι δυνητικοί ανταγωνιστές για να συμμετάσχουν σε δημόσιο διαγωνισμό. Εάν είχε διεξαχθεί ανοικτός δημόσιος διαγωνισμός, η αρχή θα μπορούσε να είχε επιλέξει μεταξύ διαφορετικών προσφορών, συμπεριλαμβανομένων ενδεχόμενων εκπτώσεων που θα προσέφεραν οι υποψήφιοι. Από την άλλη πλευρά, η παράλειψη της διαδικασίας δημόσιου διαγωνισμού θα μπορούσε να είναι δικαιολογημένη εάν η μελέτη καταδείκνυε ότι, λαμβανομένων υπόψη όλων των ενδεχόμενων εκπτώσεων που μπορούσαν να αναμένονται από τους δυνητικούς υποψηφίους, η δορυφορική τεχνολογία ήταν σαφώς ακριβότερη ή δεν θα πληρούσε βασικές ποιοτικές προϋποθέσεις. Καθώς η μελέτη είναι απαραίτητη μόνον για να αιτιολογηθεί η μη διεξαγωγή του δημόσιου διαγωνισμού, θα έπρεπε να αποδειχθεί σημαντική διαφορά κόστους μεταξύ των δύο πλατφορμών και η βασιμότητα ενός τέτοιου αποτελέσματος.
               
            
                  (157)
               
               
                  Η μελέτη δεν πληροί τις προαναφερθείσες προϋποθέσεις. Πρώτον, κατόπιν αιτήματος παροχής πληροφοριών της Επιτροπής το 2011, οι αρχές υποχρεώθηκαν να διορθώσουν τα δεδομένα που χρησιμοποιήθηκαν στη μελέτη. Οι διορθώσεις αφορούν την αύξηση των εξόδων των κέντρων εκπομπής κατά περίπου 65 %, καθώς και του πλήθους των κέντρων εκπομπής που απαιτούνταν πραγματικά για την εξασφάλιση της προσδοκώμενης κάλυψης. Η περιφερειακή κυβέρνηση της Καστίλλης-Λα Μάντσα ισχυρίστηκε ότι, ακόμη και με τα νέα αυτά αριθμητικά στοιχεία, το αποτέλεσμα της σύγκρισης των τεχνολογιών επίγειας και δορυφορικής μετάδοσης παρέμενε αμετάβλητο. Ωστόσο, εάν ληφθούν υπόψη τα νέα αριθμητικά στοιχεία, το πλεονέκτημα κόστους της τεχνολογίας DDT μειώνεται ή ακόμη, σε ορισμένες περιπτώσεις, μετατρέπεται σε πλεονέκτημα κόστους υπέρ της δορυφορικής λύσης. Αυτό καταδεικνύει ότι τα αποτελέσματα της μελέτης δεν ήταν εμπεριστατωμένα. Οι αρχές θα είχαν διαπιστώσει εγκαίρως τις αδυναμίες αυτές, εάν είχαν ενεργήσει με επαρκή επιμέλεια.
               
            
                  (158)
               
               
                  Όσον αφορά τον υπολογισμό του κόστους, στη μελέτη υιοθετείται εσφαλμένη προσέγγιση κατά τον υπολογισμό του κόστους της δορυφορικής μετάδοσης. Ο υπολογισμός ξεκινά από την παραδοχή ότι οι δήμοι θα εκμίσθωναν χωρητικότητα δορυφορικού αναμεταδότη στη δορυφορική πλατφόρμα και θα εκμεταλλεύονταν τη δορυφορική σύνδεσή τους. Επομένως, ο υπολογισμός βασίζεται σε δημοσιευμένες τιμές εκμίσθωσης (2008) χωρητικότητας δορυφορικού αναμεταδότη. Δεδομένου ότι οι εν λόγω τιμές αφορούν μεμονωμένες συνδέσεις, δεν λαμβάνουν υπόψη καμία έκπτωση λόγω ποσότητας ούτε ενδεχόμενες διαπραγματεύσεις τιμών. Επιπλέον, σε περίπτωση διεξαγωγής ανοικτού δημόσιου διαγωνισμού, όπως αποδείχθηκε στην περίπτωση της Κανταβρίας, ο διαχειριστής του δορυφόρου θα συμμετείχε και αυτός ως υποψήφιος. Η προσφορά του θα βασιζόταν σε τελείως διαφορετικό υπολογισμό τιμών. Σε σύγκριση με τις τιμές της μεμονωμένης εκμίσθωσης, εάν η σύμβαση αφορά το σύνολο της περιοχής II της Καστίλλης-Λα Μάντσα, πρέπει να αναμένεται ότι η προσφορά αυτή θα περιλαμβάνει σημαντικές εκπτώσεις τιμών λόγω χωρητικότητας.
               
            
                  (159)
               
               
                  Επιπλέον, η προσέγγιση που υιοθετείται στη μελέτη καταλήγει σε αδικαιολόγητα συμπεράσματα κατά της δορυφορικής λύσης (81):
                  
                              —
                           
                           
                              Οι υπολογισμοί πρέπει να βασίζονται στην καθαρή τρέχουσα αξία του επαναλαμβανόμενου κόστους αντί να χρησιμοποιείται μόνον το άθροισμα (82)·
                           
                        
                              —
                           
                           
                              η μελέτη αγνοεί την εκθετική ανάπτυξη της αναγκαιότητας (και το σχετικό κόστος) νέων κέντρων εκπομπής DDT, λόγω του απομακρυσμένου χαρακτήρα των τελευταίων χωριών στα οποία πρέπει να φτάσει η τεχνολογία, και λαμβάνει αντίθετα υπόψη μια γραμμική επέκταση·
                           
                        
                              —
                           
                           
                              η μελέτη υπολογίζει ετήσιο κόστος εκμετάλλευσης και συντήρησης 3 % του κόστους του εξοπλισμού, ενώ οι ίδιες οι αρχές ισχυρίζονται ότι το κόστος εκμετάλλευσης και συντήρησης στη διάρκεια δύο ετών εκμετάλλευσης εκτιμάται σε 20 % του κόστους του εξοπλισμού (ήτοι, ετησίως 10 %).
                           
                        
            
                  (160)
               
               
                  Επομένως, ο υπολογισμός του κόστους για την DDT φαίνεται υπερβολικά αισιόδοξος. Το συμπέρασμα αυτό επιβεβαιώνεται εάν συγκριθεί το εκτιμώμενο κόστος της μελέτης για την ανάπτυξη της DDT με τα χρηματικά ποσά που δαπανήθηκαν πραγματικά έκτοτε. Η μελέτη εκτιμά ότι το μέγιστο κόστος ανάπτυξης της DDT θα ανέλθει κατά προσέγγιση σε 15-17 εκατ. EUR. Ωστόσο, οι αρχές της Καστίλλης-Λα Μάντσα δαπάνησαν εκ των υστέρων 46 εκατ. ευρώ για την αναπροσαρμογή της DDT (συν τα έξοδα για την εγκατάσταση δορυφορικών δεκτών όταν αποδείχτηκε, στην πράξη, ότι η DDT δεν ήταν οικονομικά βιώσιμη).
               
            
         Συμπέρασμα
      
      
                  (161)
               
               
                  Οι εκτιμήσεις της μελέτης δεν είναι εμπεριστατωμένες. Όταν χρησιμοποιούνται τα αριθμητικά στοιχεία της Καστίλλης-Λα Μάντσα (σε τρέχουσες τιμές), το αρχικό πλεονέκτημα κόστους του δικτύου DDT μειώνεται ή, σε ορισμένες περιπτώσεις, αντιστρέφεται υπέρ της δορυφορικής λύσης (83). Εξακολουθεί να μην λαμβάνεται υπόψη το ενδεχόμενο εκπτώσεων που θα προσέφερε ένας διαχειριστής δορυφόρου στο πλαίσιο ανταγωνιστικής διαδικασίας δημόσιου διαγωνισμού. Επομένως, λαμβάνοντας υπόψη τα προαναφερθέντα, η μελέτη δεν προσκομίζει επαρκείς αποδείξεις οι οποίες να δικαιολογούν την εκ των προτέρων επιλογή της τεχνολογίας DDT και την αποφυγή διεξαγωγής ανοικτού δημόσιου διαγωνισμού.
               
            
         Άλλες μελέτες κόστους
      
      
                  (162)
               
               
                  Η ισπανική κυβέρνηση υπέβαλε εσωτερική μελέτη, την οποία εκπόνησε το Υπουργείο Βιομηχανίας, Τουρισμού και Εμπορίου (MIEyT) τον Ιούλιο του 2007, σχετικά με τη βιωσιμότητα παροχής της καθολικής υπηρεσίας DDT με τη χρήση τεχνολογίας DDT ή δορυφορικής τεχνολογίας. Ωστόσο, η εν λόγω μελέτη δεν παρασχέθηκε στις αυτόνομες περιφέρειες, όπως στην Καστίλλη-Λα Μάντσα, και χρησιμοποιήθηκε μόνον ως εσωτερικό έγγραφο. Σε κάθε περίπτωση, η Επιτροπή εκτιμά ότι η προκαταρκτική μελέτη που υπέβαλαν οι ισπανικές αρχές, η οποία αναφέρεται στην αιτιολογική σκέψη 62, δεν αποδεικνύει την υπεροχή της επίγειας πλατφόρμας έναντι της δορυφορικής. Αντιθέτως, στη μελέτη εκτιμάται ότι ένα μείγμα τεχνολογιών αποτελεί πιο ρεαλιστική λύση, και προβλέπεται για την περιοχή II συνδυασμός 70 % δορυφορικής μετάδοσης και 30 % επίγειας μετάδοσης (84). Επιπλέον, η μελέτη συμπεραίνει ότι η επιλογή συγκεκριμένης τεχνολογικής λύσης για την επέκταση της κάλυψης θα πρέπει να αναλυθεί για κάθε συγκεκριμένη περιφέρεια, λαμβάνοντας υπόψη τις τοπογραφικές και δημογραφικές ιδιαιτερότητες. Αντί να υποδεικνύει την εκ των προτέρων επιλογή συγκεκριμένης τεχνολογίας, το συμπέρασμα αυτό υποστηρίζει μάλλον την αναγκαιότητα διεξαγωγής τεχνολογικά ουδέτερου δημόσιου διαγωνισμού προκειμένου να καθοριστεί η καταλληλότερη πλατφόρμα στη συγκεκριμένη περίπτωση της Καστίλλης-Λα Μάντσα.
               
            
                  (163)
               
               
                  Όσον αφορά τις δύο μελέτες κόστους που υπέβαλε η Abertis, πρέπει να αναφερθεί ότι εκπονήθηκαν το 2010, πολύ μετά την εφαρμογή των υπό εξέταση μέτρων. Ανεξάρτητα από το γεγονός ότι μπορούν να θεωρηθούν επαρκώς ανεξάρτητες και εμπεριστατωμένες, το γεγονός ότι είναι μεταγενέστερες των επίμαχων μέτρων δεν μπορεί να δικαιολογήσει την επιλογή από την ισπανική κυβέρνηση της τεχνολογίας DDT και τη μη διεξαγωγή τεχνολογικά ουδέτερου δημόσιου διαγωνισμού. Η Επιτροπή έλαβε επίσης εκτιμήσεις κόστους τις οποίες υπέβαλε η Astra, οι οποίες καταδεικνύουν ότι η δορυφορική τεχνολογία είναι πιο αποδοτική. Ούτε αυτές λήφθηκαν υπόψη, για τους ίδιους λόγους.
               
            
                  (164)
               
               
                  Όπως συμπεραίνεται στην αιτιολογική σκέψη 161 σε σχέση με τη μελέτη της Καστίλλης-Λα Μάντσα, ούτε οι άλλες μελέτες επιτρέπουν να συναχθεί το συμπέρασμα ότι η ψηφιακή επίγεια πλατφόρμα υπερέχει σε σχέση με άλλες τεχνολογικές λόγω ποιότητας ή τιμής. Ως εκ τούτου, οι μελέτες αυτές δεν δικαιολογούν τη μη διεξαγωγή ανοικτού δημόσιου διαγωνισμού από την περιφερειακή κυβέρνηση της Καστίλλης-Λα Μάντσα.
               
            
         Καταλληλότητα και αναλογικότητα του μέτρου
      
      
                  (165)
               
               
                  Για διάφορους λόγους, το μέτρο δεν μπορεί να θεωρηθεί κατάλληλο.
               
            
                  (166)
               
               
                  Χορηγώντας την ενίσχυση απευθείας στην TelecomCLM και στην Abertis, κατεστημένους διαχειριστές DDT, το μέτρο δεν εξετάζει εναλλακτικές λύσεις, οι οποίες θα μπορούσαν να είναι πιο αποδοτικές ή να προσφέρουν ποιοτικά βέλτιστη λύση. Όπως εκτίθεται στην προηγούμενη ενότητα, η απόρριψη της δορυφορικής πλατφόρμας δεν δικαιολογείται. Το γεγονός ότι ορισμένα νοικοκυριά στην περιοχή II λαμβάνουν ελεύθερα κανάλια μέσω δορυφόρου αποδεικνύει ότι η επίγεια τεχνολογία δεν είναι πάντοτε η πιο αποτελεσματική και κατάλληλη πλατφόρμα. Επισημαίνεται επίσης ότι άλλα κράτη μέλη επέλεξαν τη δορυφορική μετάδοση, ακόμη και σε περιοχές στις οποίες η επίγεια λύση ήταν εφικτή (85). Επιπροσθέτως, το γεγονός ότι η Astra έλαβε μέρος και επιλέχθηκε στον τεχνολογικά ουδέτερο δημόσιο διαγωνισμό για την επέκταση της ψηφιακής τηλεοπτικής κάλυψης στην Κανταβρία καταδεικνύει τουλάχιστον ότι η δορυφορική πλατφόρμα μπορεί να παρέχει αυτή την υπηρεσία (86).
               
            
                  (167)
               
               
                  Από την άλλη πλευρά, οι διάφορες μελέτες κόστους συγκρίνουν μόνον την πλατφόρμα DDT και τη δορυφορική πλατφόρμα. Δεν λαμβάνουν υπόψη εναλλακτικές τεχνολογικές λύσεις, όπως τα καλωδιακά δίκτυα και την τηλεόραση μέσω διαδικτύου. Παρότι η τελευταία δεν μπορεί να καλύψει το σύνολο της επικράτειας, ένα μείγμα τεχνολογίας το οποίο θα περιελάμβανε τις εν λόγω πλατφόρμες καθώς και μετάδοση μέσω DDT και δορυφορική μετάδοση θα μπορούσε να είναι πιο αποτελεσματικό.
               
            
                  (168)
               
               
                  Εξάλλου, το μέτρο δεν είναι ενδεδειγμένο καθώς εισάγει διάκριση μεταξύ διαχειριστών DDT. Με την απευθείας επιλογή των εγκαταστημένων διαχειριστών DDT TelecomCLM και Abertis, το μέτρο δεν εξετάζει κατά πόσον άλλοι διαχειριστές DDT, όπως η Radiodifusión, θα μπορούσαν να είχαν υποβάλει πιο οικονομική ή ποιοτικά βέλτιστη προσφορά.
               
            
                  (169)
               
               
                  Η καταλληλότητα της εκ των προτέρων επιλογής των διαχειριστών DDT τίθεται επίσης εν αμφιβόλω λόγω των περιορισμών χωρητικότητας της πλατφόρμας DDT. Παρόλο που στις 3 Απριλίου 2010 ολοκληρώθηκε στην Ισπανία η μετάβαση από την αναλογική τηλεόραση στην DTT στη ζώνη συχνοτήτων των 800 MHz, το 2011 αποφασίστηκε να δημοπρατηθούν οι συχνότητες της ζώνης συχνοτήτων των 800 MHz σε διαχειριστές τηλεπικοινωνιών με σκοπό τη συμμόρφωση προς την απόφαση αριθ. 243/2012/ΕΕ. Ως αποτέλεσμα αυτού, οι εκπομπές έπρεπε να μεταφερθούν, το αργότερο την 1η Ιανουαρίου 2014, σε άλλα κανάλια που βρίσκονται κάτω από τα 790 MHz. Επειδή αυτό δημιουργούσε πρόσθετο κόστος, στις 5 Νοεμβρίου 2011 η Ισπανία κοινοποίησε δύο μέτρα για τα νοικοκυριά και τους ραδιοτηλεοπτικούς φορείς, με προϋπολογισμό μεταξύ 600 και 800 εκατ. EUR στην περιοχή Ι (ακόμη δεν έχει κοινοποιηθεί κανένα μέτρο για την περιοχή II) (87). Αυτό το κόστος δεν θα είχε προκύψει εάν είχαν επιλεγεί άλλες πλατφόρμες (τηλεόραση μέσω διαδικτύου, καλωδιακή ή δορυφορική). Τα επόμενα έτη αναμένεται νέα αλλαγή συχνότητας για την απελευθέρωση πρόσθετης χωρητικότητας για τη μελλοντική κινητή τεχνολογία LTE, η οποία θα συνεπάγεται παρόμοια έξοδα.
               
            
                  (170)
               
               
                  Επιπλέον, έχει επισημανθεί ότι οι συχνότητες κινητής τηλεφωνίας 4G έχουν παρεμβολές με τα σήματα της DTT και τα νοικοκυριά αναγκάζονται να αγοράζουν δαπανηρά φίλτρα για την προστασία του σήματος DTT τους κατά των κυμάτων LTE (88). Δεν μπορεί να αποκλειστεί παρόμοιες παρεμβολές να είναι γενικότερο πρόβλημα που υπονομεύει τη μελλοντική καταλληλότητα της επίγειας ραδιοτηλεοπτικής μετάδοσης, ειδικότερα στο πλαίσιο ευρύτερης ανάπτυξης των δικτύων NGA (πρόσβαση νέας γενιάς).
               
            
                  (171)
               
               
                  Οι ισπανικές αρχές παρουσίασαν άλλα δύο επιχειρήματα για να εξηγήσουν γιατί η δορυφορική μετάδοση θα ήταν πιο ακριβή από τη DTT. Πρώτον, στις συμφωνίες τους με προμηθευτές περιεχομένου, οι ραδιοτηλεοπτικοί φορείς έχουν εδαφικούς περιορισμούς. Η διασφάλιση αυτής της υπό όρους πρόσβασης θα ήταν πιο ακριβή για τη δορυφορική τεχνολογία. Δεύτερον, ισχυρίστηκαν ότι η δορυφορική τεχνολογία δεν είναι εξοπλισμένη για να μεταδίδει μεγάλο αριθμό περιφερειακών καναλιών. Αυτά τα επιχειρήματα δεν έχουν αποδειχθεί και διαψεύδονται από το γεγονός ότι η σύμβαση της Astra με την Κανταβρία περιλάμβανε ένα επαγγελματικό σύστημα πρόσβασης υπό όρους. Επιπροσθέτως, σύμφωνα με τους υπολογισμούς της Astra, η δορυφορική τεχνολογία θα εξακολουθεί να είναι φθηνότερη, ακόμη και σε περίπτωση που θα έπρεπε να συναφθούν χωριστές συμφωνίες με καθεμία από τις περιφέρειες της Ισπανίας. Όσον αφορά την περιφερειακή ραδιοτηλεοπτική μετάδοση, η Astra υποστηρίζει ότι ο αριθμός των 1 380 καναλιών που αναγνωρίζεται από την ισπανική κυβέρνηση είναι πολύ διογκωμένος (89). Και πάλι, σύμφωνα με τους δικούς της υπολογισμούς, η δορυφορική επιλογή θα ήταν η φθηνότερη, ακόμη και αν περιλαμβάνονταν τα περιφερειακά και τα τοπικά κανάλια.
               
            
                  (172)
               
               
                  Συμπερασματικά, η Επιτροπή θεωρεί ότι το υπό εξέταση μέτρο δεν πληροί την αρχή της τεχνολογικής ουδετερότητας. Όπως εξηγήθηκε ανωτέρω, το μέτρο δεν είναι αναλογικό και δεν αποτελεί κατάλληλο μέσο για τη διασφάλιση της κάλυψης με ελεύθερα κανάλια για τους κατοίκους της περιοχής II της Καστίλλης-Λα Μάντσα.
               
            
         Εκμετάλλευση και συντήρηση των δικτύων
      
      
                  (173)
               
               
                  Όσον αφορά τη συνεχιζόμενη χρηματοδότηση που παρέχεται για την εκμετάλλευση και τη συντήρηση των επιδοτούμενων επίγειων ψηφιακών και δορυφορικών δικτύων, δεδομένου ότι αυτή είναι συμπληρωματική της βοήθειας που προορίζεται για την ανάπτυξη, δεν μπορεί να θεωρηθεί τεχνολογικά ουδέτερη. Διατέθηκε για τη συντήρηση των κέντρων που εκπέμπουν το σήμα μέσω της επίγειας πλατφόρμας. Ως εκ τούτου, η εν λόγω ενίσχυση είναι επίσης ασυμβίβαστη.
               
            
                  (174)
               
               
                  Οποιαδήποτε μελλοντική ενίσχυση που θα προορίζεται για την εκμετάλλευση και τη συντήρηση πρέπει να κοινοποιείται και πρέπει να σέβεται την αρχή της τεχνολογικής ουδετερότητας.
               
            5.3.2.3.   Αποφυγή περιττών στρεβλώσεων
      
      
                  (175)
               
               
                  Παρά το γεγονός ότι η δημόσια παρέμβαση θα μπορούσε να δικαιολογηθεί από την ύπαρξη ορισμένων δυσλειτουργιών της αγοράς και πιθανών προβλημάτων συνοχής, ο τρόπος με τον οποίο σχεδιάστηκε το μέτρο δημιουργεί περιττές στρεβλώσεις του ανταγωνισμού.
               
            
         Συμπέρασμα σχετικά με το άρθρο 107 παράγραφος 3 στοιχείο γ) της Συνθήκης
      
      
                  (176)
               
               
                  Συνάγεται το συμπέρασμα ότι το υπό εξέταση μέτρο, συμπεριλαμβανομένης της συνεχιζόμενης ενίσχυσης, δεν αποτελεί κατάλληλο, αναγκαίο και αναλογικό μέσο για την κάλυψη της διαπιστωθείσας ανεπάρκειας της αγοράς.
               
            5.3.3.   Άρθρο 106 παράγραφος 2 της Συνθήκης
      
      
                  (177)
               
               
                  Η εξαίρεση που προβλέπεται στο άρθρο 106 παράγραφος 2 της Συνθήκης εφαρμόζεται στην κρατική αποζημίωση για το κόστος παροχής δημόσιας υπηρεσίας. Οι εθνικές (ή περιφερειακές) αρχές πρέπει να καθορίζουν σαφώς την ΥΓΟΣ και να την αναθέτουν σε συγκεκριμένη επιχείρηση.
               
            
                  (178)
               
               
                  Στη διάρκεια της επίσημης διαδικασίας, οι ισπανικές αρχές δεν παρουσίασαν επιχειρήματα ούτε απέδειξαν τους λόγους για τους οποίους το μέτρο πρέπει να θεωρηθεί συμβατό σύμφωνα με το άρθρο 106 παράγραφος 2 της Συνθήκης.
               
            
                  (179)
               
               
                  Για να τυγχάνει εφαρμογής το άρθρο 106 παράγραφος 2 της Συνθήκης, οι εθνικές (ή περιφερειακές) αρχές πρέπει να καθορίζουν σαφώς την ΥΓΟΣ και να την αναθέτουν σε συγκεκριμένη επιχείρηση. Ούτε η ισπανική νομοθεσία ούτε οποιαδήποτε πράξη εκδοθείσα από τις ισπανικές αρχές προβλέπει την ανάθεση της ανάπτυξης της DDT. Πρώτον, η ισπανική νομοθεσία δεν προβλέπει ότι η εκμετάλλευση επίγειου δικτύου αποτελεί δημόσια υπηρεσία. Ο νόμος περί τηλεπικοινωνιών του 1998 (90) προβλέπει ότι οι υπηρεσίες τηλεπικοινωνιών, συμπεριλαμβανομένης της εκμετάλλευσης δικτύων ραδιοφωνικής και τηλεοπτικής μετάδοσης, αποτελούν υπηρεσίες γενικού οικονομικού συμφέροντος, παρότι δεν έχουν τον χαρακτηρισμό της δημόσιας υπηρεσίας (91). Ο νόμος περί τηλεπικοινωνιών όπως ισχύει επί του παρόντος (92) διατηρεί τον ίδιο ορισμό. Οι υπηρεσίες εκπομπής για τη ραδιοτηλεοπτική μετάδοση, δηλαδή τη μεταφορά σημάτων μέσω τηλεπικοινωνιακών δικτύων, θεωρούνται τηλεπικοινωνιακές υπηρεσίες και, ως εκ τούτου, είναι υπηρεσίες γενικού οικονομικού συμφέροντος, αλλά δεν αποτελούν δημόσια υπηρεσία (93).
               
            
                  (180)
               
               
                  Επιπλέον, οι διατάξεις του νόμου χαρακτηρίζονται από τεχνολογική ουδετερότητα. Ως τηλεπικοινωνίες νοείται η μετάδοση σημάτων μέσω οποιουδήποτε δικτύου μετάδοσης, χωρίς ειδική αναφορά στο επίγειο δίκτυο (94). Επιπροσθέτως, το άρθρο 3 του νόμου ορίζει ότι ένας από τους στόχους του είναι να προωθήσει, στο μέτρο του δυνατού, την τεχνολογική ουδετερότητα στη ρύθμιση.
               
            
                  (181)
               
               
                  Ακόμη και αν η υπηρεσία δημόσιας ραδιοτηλεοπτικής μετάδοσης θεωρηθεί δημόσια υπηρεσία, δεν είναι δυνατόν να διευρυνθεί ο ορισμός αυτός ώστε να περιλαμβάνει την εκμετάλλευση συγκεκριμένης πλατφόρμας υποστήριξης. Επιπροσθέτως, όταν υπάρχουν πολλές πλατφόρμες μετάδοσης, δεν μπορεί να θεωρηθεί ότι μία από αυτές συγκεκριμένα είναι «ουσιώδης» για τη μετάδοση των σημάτων ραδιοτηλεοπτικής μετάδοσης. Ως εκ τούτου, θα συνιστούσε πρόδηλο σφάλμα αν η ισπανική νομοθεσία δήλωνε ότι η χρήση συγκεκριμένης πλατφόρμας για τη μετάδοση των σημάτων ραδιοτηλεοπτικής μετάδοσης αποτελεί δημόσια υπηρεσία.
               
            
                  (182)
               
               
                  Συνάγεται το συμπέρασμα ότι, σύμφωνα με την ισπανική νομοθεσία, η εκμετάλλευση των επίγειων δικτύων δεν έχει το χαρακτηρισμό της δημόσιας υπηρεσίας. Επιπλέον, οι ισπανικές αρχές δεν όρισαν σαφώς την εκμετάλλευση επίγειας πλατφόρμας ως δημόσια υπηρεσία και, επομένως, δεν ανέθεσαν την παροχή μιας τέτοιας δημόσιας υπηρεσίας σε διαχειριστή συγκεκριμένης πλατφόρμας.
               
            
                  (183)
               
               
                  Από την άλλη πλευρά, οι αρχές δεν προσκόμισαν αποδείξεις πράξης ανάθεσης στους δύο δικαιούχους, την Abertis και την TelecomCLM.
               
            
                  (184)
               
               
                  Επομένως, δεν είναι δυνατή εν προκειμένω η επίκληση της εξαίρεσης που προβλέπεται στο άρθρο 106 παράγραφος 2 της Συνθήκης, η οποία εφαρμόζεται στην κρατική αποζημίωση για το κόστος παροχής δημόσιας υπηρεσίας.
               
            5.3.4.   Υφιστάμενη ενίσχυση
      
      
                  (185)
               
               
                  Η Abertis υποστηρίζει ότι η ανάπτυξη του δικτύου επίγειας ραδιοτηλεοπτικής μετάδοσης στην περιοχή II χρηματοδοτήθηκε σχεδόν εξ ολοκλήρου από τις ισπανικές αυτόνομες περιφέρειες με χρήση δημόσιων κονδυλίων βάσει νομοθεσίας που χρονολογείται από το 1982, δηλαδή πριν από την ημερομηνία προσχώρησης της Ισπανίας στην Ευρωπαϊκή Οικονομική Κοινότητα το 1986. Ως εκ τούτου, κατά την Abertis, θα μπορούσε να θεωρηθεί ότι το καθεστώς αποτελεί μέρος της συνεχιζόμενης δημόσιας χρηματοδότησης για την εκμετάλλευση των τοπικών επίγειων δικτύων και για τον λόγο αυτό θα πρέπει να θεωρηθεί υφιστάμενη ενίσχυση.
               
            
                  (186)
               
               
                  Μολονότι η χρηματοδότηση της επέκτασης του επίγειου δικτύου άρχισε αναμφίβολα στις αρχές της δεκαετίας του 1980, την εποχή εκείνη δεν υπήρχαν ιδιωτικοί ραδιοτηλεοπτικοί φορείς στην αγορά. Για τον λόγο αυτό η επεκταθείσα υποδομή ικανοποιούσε μόνο τις ανάγκες του δημόσιου ραδιοτηλεοπτικού φορέα, ο οποίος, σε κάθε περίπτωση, είχε την υποχρέωση να διαθέτει το σήμα του στην πλειονότητα του πληθυσμού. Επιπροσθέτως, εκείνη τη χρονική στιγμή η επίγεια τηλεόραση ήταν η μοναδική πλατφόρμα για τη μετάδοση του τηλεοπτικού σήματος στην Ισπανία. Κατά συνέπεια, η επέκταση του μοναδικού υφιστάμενου δικτύου δεν στρέβλωσε τον ανταγωνισμό με άλλες πλατφόρμες.
               
            
                  (187)
               
               
                  Από τότε αναπτύχθηκαν η νομοθεσία και η τεχνολογία για να φθάσουν σε νέες πλατφόρμες ραδιοτηλεοπτικής μετάδοσης και νέους διαχειριστές της αγοράς, ειδικότερα ιδιωτικούς ραδιοτηλεοπτικούς φορείς. Λαμβανομένου υπόψη ότι ο δικαιούχος και οι γενικές συνθήκες της δημόσιας χρηματοδότησης έχουν εξελιχθεί σημαντικά, το υπό εξέταση μέτρο δεν μπορεί να θεωρηθεί μεταβολή τυπικού ή διοικητικού χαρακτήρα, αλλά μάλλον μεταβολή που επηρεάζει την ίδια την ουσία του αρχικού καθεστώτος, και γι' αυτόν το λόγο πρέπει να θεωρηθεί νέο καθεστώς ενισχύσεων (95). Σε κάθε περίπτωση, η μετατροπή της αναλογικής σε ψηφιακή τηλεόραση κατέστη δυνατή μόνο χάρη σε πρόσφατες τεχνολογικές εξελίξεις και, ως εκ τούτου, αποτελεί νέο φαινόμενο. Ως εκ τούτου, οι ισπανικές αρχές θα έπρεπε να έχουν κοινοποιήσει αυτή τη νέα ενίσχυση.
               
            5.4.   ΣΥΜΠΕΡΑΣΜΑ
      
                  (188)
               
               
                  Θεωρείται ότι η χρηματοδότηση που χορηγήθηκε στους διαχειριστές επίγειου δικτύου από την Ισπανία, την περιφερειακή κυβέρνηση της Καστίλλης-Λα Μάντσα και τους δήμους για τη βελτίωση και την ψηφιοποίηση του δικτύου τους με σκοπό την ελεύθερη προσφορά τηλεοπτικών καναλιών στην περιοχή ΙΙ συνιστά ενίσχυση δυνάμει του άρθρου 107 παράγραφος 1 της Συνθήκης. Η ενίσχυση δεν συμβιβάζεται με την κοινή αγορά. Από την άλλη πλευρά, η ενίσχυση δεν κοινοποιήθηκε στην Επιτροπή, όπως προβλέπεται από το άρθρο 108 παράγραφος 3 της Συνθήκης, και χορηγήθηκε παράνομα χωρίς την έγκριση της Επιτροπής. Ως εκ τούτου, πρέπει να ανακτηθεί από τους διαχειριστές επίγειου δικτύου.
               
            
                  (189)
               
               
                  Επιπροσθέτως, η Επιτροπή θεωρεί ότι ασυμβίβαστη είναι επίσης η συνεχιζόμενη ενίσχυση που προορίζεται για την εκμετάλλευση και τη συντήρηση του ψηφιοποιημένου δικτύου και χορηγείται χωρίς να έχουν προηγηθεί δημόσιοι διαγωνισμοί, ή βάσει δημόσιων διαγωνισμών που δεν ήταν τεχνολογικά ουδέτεροι. Η συγκεκριμένη ενίσχυση επίσης δεν κοινοποιήθηκε στην Επιτροπή, όπως προβλέπεται από το άρθρο 108 παράγραφος 3 της Συνθήκης, και χορηγήθηκε παράνομα χωρίς την έγκριση της Επιτροπής. Ως εκ τούτου, πρέπει να ανακτηθεί από τους διαχειριστές.
               
            
                  (190)
               
               
                  Κάθε μελλοντική κρατική ενίσχυση που προορίζεται για τη συντήρηση και την εκμετάλλευση πρέπει να κοινοποιείται και πρέπει να τηρείται η αρχή της τεχνολογικής ουδετερότητας.
               
            6.   ΑΝΑΚΤΗΣΗ
      
      6.1.   ΑΝΑΓΚΗ ΕΞΑΛΕΙΨΗΣ ΤΗΣ ΕΝΙΣΧΥΣΗΣ
      
                  (191)
               
               
                  Σύμφωνα με τη Συνθήκη και την πάγια νομολογία του Δικαστηρίου, η Επιτροπή έχει αρμοδιότητα, όταν διαπιστώσει το ασυμβίβαστο μιας ενίσχυσης με την εσωτερική αγορά, να αποφασίσει ότι το ενδιαφερόμενο κράτος πρέπει να την καταργήσει ή να την τροποποιήσει (96). Επίσης, σύμφωνα με την πάγια νομολογία του Δικαστηρίου, η υποχρέωση του κράτους να καταργήσει την ενίσχυση την οποία η Επιτροπή έχει θεωρήσει ασυμβίβαστη με την εσωτερική αγορά σκοπό έχει την αποκατάσταση των πραγμάτων στην προηγούμενη κατάσταση (97). Το Δικαστήριο αποφάνθηκε σχετικά ότι ο στόχος αυτός επιτυγχάνεται όταν ο δικαιούχος έχει επιστρέψει τα ποσά που χορηγήθηκαν βάσει της παράνομης ενίσχυσης, χάνοντας ως εκ τούτου το πλεονέκτημα από το οποίο είχε επωφεληθεί στην αγορά σε σχέση με τους ανταγωνιστές του, και επαναφέρεται η κατάσταση που ίσχυε πριν από τη χορήγηση της ενίσχυσης (98).
               
            
                  (192)
               
               
                  Σύμφωνα με την εν λόγω νομολογία, το άρθρο 14 του κανονισμού (ΕΚ) αριθ. 659/1999 του Συμβουλίου (99) καθόρισε ότι «σε περίπτωση αρνητικής απόφασης για υπόθεση παράνομων ενισχύσεων, η Επιτροπή αποφασίζει την εκ μέρους του οικείου κράτους μέλους λήψη όλων των αναγκαίων μέτρων για την ανάκτηση της ενίσχυσης από τον δικαιούχο».
               
            
                  (193)
               
               
                  Ως εκ τούτου, δεδομένου ότι η χρηματοδότηση που προορίζεται για τη βελτίωση και την ψηφιοποίηση της επίγειας πλατφόρμας και τη μετέπειτα συντήρηση και εκμετάλλευση αυτής, η οποία χορηγήθηκε στην Ισπανία από την περίοδο 2008-2009, αποτελεί παράνομη και ασυμβίβαστη ενίσχυση, πρέπει να απαιτηθεί από την Ισπανία να ανακτήσει την ασυμβίβαστη ενίσχυση, προκειμένου να αποκατασταθεί η κατάσταση που επικρατούσε στην αγορά πριν από τη χορήγησή της.
               
            6.2.   ΔΙΚΑΙΟΥΧΟΙ ΤΗΣ ΚΡΑΤΙΚΗΣ ΕΝΙΣΧΥΣΗΣ ΚΑΙ ΠΟΣΟΤΙΚΟΣ ΠΡΟΣΔΙΟΡΙΣΜΟΣ ΤΗΣ ΕΝΙΣΧΥΣΗΣ
      
                  (194)
               
               
                  Η TelecomCLM και η Abertis είναι άμεσοι δικαιούχοι της ενίσχυσης. Όλα τα ποσά τα οποία αναφέρονται στις ακόλουθες αιτιολογικές σκέψεις βασίζονται στις πληροφορίες που παρασχέθηκαν στην Επιτροπή. Όπως αναφέρεται στην αιτιολογική σκέψη 42, για τη βελτίωση των κέντρων εκπομπής τους, η TelecomCLM και η Abertis έλαβαν 13,2 εκατ. EUR και 250 000 EUR, αντίστοιχα. Επιπλέον, χωρίς τη διεξαγωγή δημόσιου διαγωνισμού, επιλέχθηκε η TelecomCLM για την κατασκευή νέων κέντρων εκπομπής για τους δήμους, έξι εκ των οποίων περιήλθαν στην κυριότητά της (2,26 εκατ. EUR).
               
            
                  (195)
               
               
                  Όταν ο εξοπλισμός DDT παραμένει ιδιοκτησία των δήμων, αυτοί τον αγόρασαν είτε από την TelecomCLM είτε από την Abertis. Καθώς οι εν λόγω εταιρείες επιλέχθηκαν απευθείας (δηλαδή, χωρίς τη διεξαγωγή δημόσιου διαγωνισμού) για την προμήθεια του ψηφιακού εξοπλισμού και/ή την παροχή υπηρεσιών εκμετάλλευσης και συντήρησης, αποτελούν και στην περίπτωση αυτή άμεσους δικαιούχους της ενίσχυσης. Στην πράξη, οι δύο αυτές επιχειρήσεις έλαβαν δημόσια χρηματοδότηση ύψους περίπου 32,6 εκατ. EUR χωρίς τη διεξαγωγή δημόσιου διαγωνισμού (100).
               
            
                  (196)
               
               
                  Η παράνομη και ασυμβίβαστη ενίσχυση θα πρέπει να ανακτηθεί από την TelecomCLM και την Abertis.
               
            
                  (197)
               
               
                  Η συνεχιζόμενη ενίσχυση προορίζεται για τη συντήρηση και την εκμετάλλευση των δικτύων DTT. Οι διαχειριστές αυτών των δικτύων είναι οι δικαιούχοι της εν λόγω ενίσχυσης συντήρησης και εκμετάλλευσης. Η TelecomCLM και η Abertis έλαβαν 6,5 εκατ. EUR την περίοδο 2009-2011. Επομένως, η ενίσχυση, και κάθε άλλη ενίσχυση η οποία καταβλήθηκε μεταγενέστερα, πρέπει να ανακτηθεί από τους συγκεκριμένους διαχειριστές δικτύου.
               
            
                  (198)
               
               
                  Στις περιπτώσεις κατά τις οποίες οι διάφοροι δικαιούχοι έλαβαν χρηματοδότηση που δεν υπερέβαινε τα όρια που καθορίζονται στον κανονισμό (ΕΚ) αριθ. 1998/2006 της Επιτροπής (101), η εν λόγω χρηματοδότηση δεν θεωρείται κρατική ενίσχυση, αν πληρούνται όλοι οι όροι που προβλέπονται στον εν λόγω κανονισμό, και δεν υπόκειται σε ανάκτηση.
               
            
                  (199)
               
               
                  Η ανάκτηση θα πρέπει να πραγματοποιείται από την ημερομηνία κατά την οποία δημιουργήθηκε το πλεονέκτημα για τον δικαιούχο, δηλαδή όταν η ενίσχυση τέθηκε στη διάθεση του δικαιούχου και θα παράγει τόκους μέχρι την πραγματική ανάκτησή της.
               
            7.   ΣΥΜΠΕΡΑΣΜΑ
      
      
                  (200)
               
               
                  Η Επιτροπή καταλήγει στο συμπέρασμα ότι το Βασίλειο της Ισπανίας χορήγησε παράνομα την ενίσχυση στους διαχειριστές της επίγειας τηλεοπτικής πλατφόρμας για την επέκταση της κάλυψης της επίγειας ψηφιακής τηλεόρασης σε απομακρυσμένες και λιγότερο αστικοποιημένες περιοχές της Καστίλλης-Λα Μάντσα, κατά παράβαση του άρθρου 108 παράγραφος 3 της Συνθήκης. Η ενίσχυση, συμπεριλαμβανομένης της (συνεχιζόμενης) ενίσχυσης που προορίζεται για την εκμετάλλευση και τη συντήρηση, θα πρέπει να ανακτηθεί από τους διαχειριστές πλατφόρμας, που είναι οι άμεσοι δικαιούχοι. Σε αυτούς περιλαμβάνονται οι δήμοι όταν ενεργούν ως φορείς εκμετάλλευσης πλατφόρμας,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Η κρατική ενίσχυση η οποία χορηγήθηκε στους φορείς εκμετάλλευσης πλατφόρμας επίγειας τηλεόρασης TelecomCLM και Abertis για τη βελτίωση των κέντρων εκπομπής, την κατασκευή νέων κέντρων εκπομπής και την παροχή ψηφιακού εξοπλισμού και/ή υπηρεσιών εκμετάλλευσης και συντήρησης στην περιοχή II της Καστίλλης-Λα Μάντσα, την οποία εφάρμοσε παράνομα η Ισπανία κατά παράβαση του άρθρου 108 παράγραφος 3 της ΣΛΕΕ, είναι ασυμβίβαστη με την εσωτερική αγορά.
      Άρθρο 2
      Η μεμονωμένη ενίσχυση που χορηγήθηκε βάσει του καθεστώτος που αναφέρεται στο άρθρο 1 δεν συνιστά ενίσχυση, εάν, κατά τη χορήγησή της, πληρούσε τους όρους που προβλέπονται από τη νομοθεσία που εγκρίθηκε κατ' εφαρμογή του άρθρου 2 του κανονισμού (ΕΚ) αριθ. 994/98 του Συμβουλίου (102), ο οποίος ίσχυε κατά τη χορήγηση της ενίσχυσης.
      Άρθρο 3
      1.   Η Ισπανία οφείλει να ανακτήσει από τις εταιρείες Telecom CLM και Abertis την ασυμβίβαστη ενίσχυση που χορηγήθηκε βάσει του καθεστώτος που αναφέρεται στο άρθρο 1.
      2.   Τα ανακτώμενα ποσά περιλαμβάνουν τόκους παραγόμενους από την ημερομηνία κατά την οποία αυτά τέθηκαν στη διάθεση των δικαιούχων μέχρι τον χρόνο της πραγματικής ανάκτησής τους.
      3.   Οι τόκοι υπολογίζονται με τη μέθοδο του ανατοκισμού σύμφωνα με τις διατάξεις του κεφαλαίου V του κανονισμού (ΕΚ) αριθ. 794/2004 της Επιτροπής (103).
      4.   Με την κοινοποίηση της παρούσας απόφασης η Ισπανία αναστέλλει όλες τις εκκρεμούσες πληρωμές όσον αφορά το καθεστώς ενίσχυσης που αναφέρεται στο άρθρο 1.
      Άρθρο 4
      1.   Η ανάκτηση της ενίσχυσης που χορηγήθηκε στο πλαίσιο του καθεστώτος που αναφέρεται στο άρθρο 1 είναι άμεση και εκτελεστέα.
      2.   Το Βασίλειο της Ισπανίας υποχρεούται να διασφαλίσει την εκτέλεση της παρούσας απόφασης εντός τεσσάρων μηνών από την ημερομηνία κοινοποίησής της.
      3.   Εντός προθεσμίας δύο μηνών από την κοινοποίηση της παρούσας απόφασης, η Ισπανία θα υποβάλει τις ακόλουθες πληροφορίες στην Επιτροπή:
      
                  α)
               
               
                  για τους δικαιούχους που αναφέρονται στο άρθρο 1, το συνολικό ποσό της ενίσχυσης που έλαβε έκαστος εξ αυτών·
               
            
                  β)
               
               
                  το συνολικό ποσό (κεφάλαιο και τόκοι) που πρέπει να ανακτηθεί από κάθε δικαιούχο·
               
            
                  γ)
               
               
                  λεπτομερή περιγραφή των μέτρων που έχουν ήδη ληφθεί και προβλέπονται για την εκπλήρωση της παρούσας απόφασης·
               
            
                  δ)
               
               
                  έγγραφα που να αποδεικνύουν ότι δόθηκε εντολή στους δικαιούχους να επιστρέψουν την ενίσχυση.
               
            4.   Η Ισπανία θα τηρεί ενήμερη την Επιτροπή σχετικά με την πρόοδο των εθνικών μέτρων που ελήφθησαν για την εκτέλεση της παρούσας απόφασης μέχρις ότου ολοκληρωθεί η ανάκτηση της ενίσχυσης που παραχωρήθηκε βάσει του καθεστώτος που αναφέρεται στο άρθρο 1. Υποβάλλει αμέσως, κατόπιν αιτήματος της Επιτροπής, πληροφορίες σχετικά με τα μέτρα που έχουν ήδη ληφθεί και προβλέπονται για την εκπλήρωση της παρούσας απόφασης. Παρέχει επίσης λεπτομερείς πληροφορίες για τα ποσά των ενισχύσεων και των τόκων που έχουν ήδη ανακτηθεί από τους δικαιούχους.
      Άρθρο 5
      Η παρούσα απόφαση απευθύνεται στο Βασίλειο της Ισπανίας.
      
         Βρυξέλλες, 1 Οκτωβρίου 2014.
         
            
               Για την Επιτροπή
            
            Joaquín ALMUNIA
            
               Αντιπρόεδρος
            
         
      
      
         (1)  http://www.boe.es/boe/dias/2005/06/15/pdfs/A20562-20567.pdf.
      
         (2)  http://www.boe.es/boe/dias/2005/07/30/pdfs/A27006-27014.pdf.
      
         (3)  ΕΕ C 335 της 11.12.2010, σ. 8.
      
         (4)  Απόφαση 2014/489/ΕΕ της Επιτροπής, της 19ης Ιουνίου 2013, σχετικά με την κρατική ενίσχυση SA.28599 [C 23/10 (πρώην NN 36/10, πρώην CP 163/09)] που έχει χορηγηθεί από το Βασίλειο της Ισπανίας για την ανάπτυξη της επίγειας ψηφιακής τηλεόρασης σε απομακρυσμένες και λιγότερο αστικοποιημένες περιοχές (εκτός της Καστίλλης-Λα Μάντσα) (ΕΕ L 217 της 23.7.2014, σ. 52).
      
         (5)  Η Astra άσκησε έφεση κατά της καταγγελίας της σύμβασης ενώπιον του Πρωτοδικείου του Σανταντέρ (διαδικασία αριθ. 1728/2009), το οποίο στις 23 Δεκεμβρίου 2011 καταδίκασε τις αρχές της Καντάβριας να αποζημιώσουν την Astra για την αδικαιολόγητη καταγγελία της σύμβασης. Το Πρωτοδικείο σημείωσε ότι δεν υπήρξε αθέτηση της σύμβασης από την Astra που να δικαιολογούσε την καταγγελία της σύμβασης. Κατά την άποψη του Πρωτοδικείου, η απόφαση της κεντρικής κυβέρνησης για την ανάπτυξη μιας εθνικής στρατηγικής για την επίγεια ψηφιακή τηλεόραση (DTT) ήταν ένας από τους λόγους ακύρωσης της σύμβασης. Βλέπε απόφαση 000313/2011 του Πρωτοδικείου του Σανταντέρ.
      
         (6)  Η άδεια περιλαμβάνει την εκχώρηση μιας συχνότητας για την επίγεια ραδιοτηλεοπτική
      
         (7)  Το πρωτόκολλο διαδικτυακής τηλεόρασης είναι όρος που αναφέρεται στα συστήματα σημάτων τηλεόρασης και βίντεο μέσω ενός δικτύου ηλεκτρονικών επικοινωνιών που χρησιμοποιούν το Πρωτόκολλο Διαδικτύου.
      
         (8)  Η Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών με τίτλο «Μετάπλαση του ψηφιακού μερίσματος σε κοινωνικά οφέλη και οικονομική μεγέθυνση» [COM(2009) 586] συνιστούσε στα κράτη μέλη να διακόψουν τη χρήση της ζώνης των 800 MHz για υπηρεσίες εκπομπών υψηλής ισχύος και να εφαρμόσουν πλήρως την απόφαση της ΕΕ για την τεχνική εναρμόνιση σε ορισμένη ημερομηνία που θα συμφωνηθεί σε επίπεδο ΕΕ.
      
         (9)  Βλέπε για παράδειγμα, στην περίπτωση της Γαλλίας, την κρατική ενίσχυση N 666/09 — Τροποποίηση του καθεστώτος ενισχύσεων στην επίγεια ψηφιακή τηλεοπτική μετάδοση N 111/06· στην περίπτωση της Σλοβακίας, την κρατική ενίσχυση N 671/09, Μετατροπή της τηλεόρασης σε ψηφιακή εκπομπή στη Σλοβακία· Στην Ισπανία: Κρατική ενίσχυση SA.28685 [2011(NN)], λήψη της ψηφιακής τηλεόρασης στην Καντάβρια. Πρέπει επίσης να σημειωθεί ότι στις απομακρυσμένες και λιγότερο αστικοποιημένες περιοχές της Ισπανίας οι οποίες εξετάζονται (η αποκαλούμενη περιοχή ΙΙ) δεν ήταν πάντοτε εφικτό να παρέχεται το τηλεοπτικό σήμα μέσω της πλατφόρμας επίγειας ψηφιακής τηλεόρασης και γι' αυτόν το λόγο σε ορισμένες ζώνες επελέγη η δορυφορική μετάδοση, τόσο για τη μετάδοση μεταξύ των κέντρων όσο και για τη μετάδοση προς κάποια νοικοκυριά (για περισσότερες λεπτομέρειες, βλέπε κεφάλαιο 2.2.2). Για τους σκοπούς της παρούσας απόφασης, όλες αυτές οι εγκαταστάσεις εξακολουθούν να θεωρούνται «επίγειες».
      
         (10)  Βλέπε απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, σχετικά με την καθιέρωση πολυετούς προγράμματος πολιτικής για το ραδιοφάσμα, και ιδίως το άρθρο 6 παράγραφος 4 (ΕΕ L 81 της 21.3.2012, σ. 7).
      
         (11)  Βλέπε απόφαση της Επιτροπής SA.32619 — Αποζημίωση για ζημίες από την ελευθέρωση του ψηφιακού μερίσματος (ΕΕ C 213 της 19.7.2012, σ. 41). Λόγω της πολυπλοκότητας της αναδιοργάνωσης των υπηρεσιών και της χρήσης του ραδιοφάσματος, η Ισπανία ζήτησε εξαίρεση από την ημερομηνία εφαρμογής του άρθρου 6 παράγραφος 4 της απόφασης αριθ. 243/2012/ΕΕ.
      
         (12)  Περίπου 26 εθνικά και 30 περιφερειακά ελεύθερα κανάλια.
      
         (13)  […].
      
         (14)  Για τους ιδιωτικούς ραδιοτηλεοπτικούς φορείς καθιέρωνε την υποχρέωση να προσεγγίσουν πριν από αυτή την ημερομηνία το 96 % του πληθυσμού στις περιοχές κάλυψής τους, ενώ οι δημόσιοι ραδιοτηλεοπτικοί φορείς πρέπει να προσεγγίσουν το 98 % του πληθυσμού στις αντίστοιχες περιοχές κάλυψής τους. Σε αυτή την περιοχή I, οι ραδιοτηλεοπτικοί φορείς ήταν υποχρεωμένοι να καλύψουν αυτά τα ποσοστά πληθυσμού με την επίγεια ψηφιακή τηλεόραση και να αναλάβουν το κόστος της ψηφιοποίησης. Ως εκ τούτου, δεν ήταν απαραίτητη κρατική ενίσχυση.
      
         (15)  http://www.televisiondigital.es/Documents/PlanNacionalTransicionTDT.pdf
      
         (16)  Ταξινομήθηκαν αργότερα στα στάδια I, II και III.
      
         (17)  http://www.boe.es/boe/dias/2008/03/06/pdfs/A13832-13834.pdf
      
         (18)  Η έγκριση της απόφασης σχετικά με την κατανομή των κονδυλίων για την ανάπτυξη της ευρυζωνικότητας και την ψηφιοποίηση της τηλεόρασης στην περιοχή II ανατέθηκε στις περιφερειακές αρχές.
      
         (19)  Οι συμβάσεις-πλαίσια υπεγράφησαν μεταξύ του ΜΙΕyC και των αυτόνομων περιφερειών το 2016 στο πλαίσιο του Προγράμματος «Πρόοδος».
      
         (20)  http://www.boe.es/boe/dias/2009/07/02/pdfs/BOE-A-2009-10972.pdf
      
         (21)  Βλέπε, για παράδειγμα, την προσθήκη στην Ανδαλουσία: http://www.boe.es/boe/dias/2009/10/28/pdfs/BOE-A-2009-17108.pdf
      
         (22)  Συνολικά συνήφθησαν πάνω από 600 συμβάσεις — συμβάσεις-πλαίσια, προσθήκες κ.λπ. — μεταξύ των αρχών που αφορούσαν την επέκταση της κάλυψης.
      
         (23)  Η κυβέρνηση της Καστίλλης-Λα Μάντσα κατέληξε στο συμπέρασμα ότι δεν διέθετε τον αναγκαίο χρόνο για να διοργανώσει δημόσιο διαγωνισμό στο πλαίσιο του Εθνικού Προγράμματος Μετάβασης στην DTT. Σύγκριση: Παραρτήματα II — Εσωτερική Μελέτη της JCCM σχετικά με την εκτέλεση του Εθνικού Σχεδίου Μετάβασης στην DTT στην Καστίλλη-Λα Μάντσα, σ. 31.
      
         (24)  Περιφερειακή κυβέρνηση της Καστίλλης-Λα Μάντσα (Junta de Comunidades de Castilla-La Mancha): Εκτέλεση του Εθνικού Σχεδίου Μετάβασης στην DTT στην Καστίλλη-Λα Μάντσα, υποβλήθηκε στην Ευρωπαϊκή Επιτροπή στις 27 Οκτωβρίου 2010.
      
         (25)  Οι δήμοι είναι οι ιδιοκτήτες του εξοπλισμού και πρέπει να καλύπτουν τα έξοδα λειτουργίας και συντήρησης κατά τη διάρκεια των δύο πρώτων ετών λειτουργίας του.
      
         (26)  Σύμβαση συνεργασίας μεταξύ της JCCM και του δήμου του Caspueñas, σ. 76.
      
         (27)  Βάσει των συμβάσεων μεταβίβασης εξοπλισμού DTT, οι οποίες υπεγράφησαν στις 17 Μαΐου 2013. Τοιουτοτρόπως εξασφαλίζονταν η εκμετάλλευση και η συντήρηση του εξοπλισμού DTT μετά την περίοδο των δύο ετών που προβλεπόταν στις συμβάσεις. Ωστόσο, στην περίπτωση των τριών συμβάσεων, η Abertis παρέμεινε ο ιδιοκτήτης του εξοπλισμού DTT.
      
         (28)  Για την αναπροσαρμογή των δικτύων τους, οι δήμοι κατέβαλαν έως 32,6 εκατ. EUR στην TelecomCLM και στην Abertis.
      
         (29)  Οι συμφωνίες συνεργασίας αφορούν δύο έτη εκμετάλλευσης και συντήρησης. Στην περίπτωση των δήμων, το εν λόγω ποσό ανέρχεται σε 4,5 εκατ. EUR και στην περίπτωση των διαχειριστών σε 2 εκατ. EUR. Estudio interno de la JCCM sobre la ejecución del Plan Nacional de Transición a la TDT en Castilla La-Mancha (Εσωτερική μελέτη της περιφερειακής κυβέρνησης της Καστίλλης-Λα Μάντσα σχετικά με την εκτέλεση του Εθνικού Προγράμματος Μετάβασης στη DDT στην Καστίλλη-Λα Μάντσα), σ. 53.
      
         (30)  Βλέπε ιδίως τις αποφάσεις: DVB-T Brandenbourg, T-21/06, Γερμανία κατά Επιτροπής, Συλλογή 2009, σ. II-197, σκέψη 69, και Mediaset SpA κατά Επιτροπής, T-177/07, Συλλογή 2010, σ. II-2341.
      
         (31)  Στην περίπτωση της Καστίλλης-Λα Μάντσα, οι αρχές δεν ισχυρίστηκαν ότι το μέτρο πρέπει να θεωρηθεί υπηρεσία γενικού οικονομικού συμφέροντος (ΥΓΟΣ). Εξάλλου, δεν πληρούνται τα κριτήρια που θεσπίζονται στην απόφαση Altmark, καθώς, μεταξύ άλλων λόγων, δεν υπάρχει πράξη ανάθεσης, οι δικαιούχοι δεν επιλέχθηκαν μέσω ανοικτού δημόσιου διαγωνισμού και η αρχή δεν υπολόγισε την αποζημίωση βάσει του κόστους που θα είχε επωμιστεί μια επιχείρηση με χρηστή διαχείριση για την παροχή των συγκεκριμένων υπηρεσιών.
      
         (32)  Αρχικά, οι δήμοι είχαν κατασκευάσει αναλογικά κέντρα εκπομπής, των οποίων ήταν ιδιοκτήτες κατά τις προηγούμενες δεκαετίες. Οι δήμοι έλαβαν δημόσια χρηματοδότηση για την ψηφιοποίηση των εν λόγω υποδομών.
      
         (33)  Περιφερειακή κυβέρνηση της Καστίλλης-Λα Μάντσα, παρουσίαση στην Επιτροπή (υπόθεση C24/2010) — Ανάπτυξη της επίγειας ψηφιακής τηλεόρασης (DTT) σε απομακρυσμένες και λιγότερο αστικοποιημένες περιοχές της Καστίλλης-Λα Μάντσα, εστάλη στις 6 Ιουνίου 2014.
      
         (34)  Ωστόσο, αυτό αντικρούεται από τα έγγραφα που υπέβαλε η Ισπανία. Για παράδειγμα, το άρθρο 7 της συμφωνίας μεταβίβασης εξοπλισμού DDT μεταξύ της TelecomCLM και της περιφερειακής κυβέρνησης της Καστίλλης-Λα Μάντσα κάνει λόγο για τις υπηρεσίες DDT που παρέχει ο διαχειριστής στην περιοχή II. Εξάλλου, όπως αναφέρεται στην αιτιολογική σκέψη 73, η περιφερειακή κυβέρνηση της Καστίλλης-Λα Μάντσα ισχυρίστηκε ότι η Abertis και η TelecomCLM πρέπει να θεωρούνται φορείς εκμετάλλευσης δικτύου στην περιοχή II. Αυτό αντικρούεται επίσης από τις δραστηριότητες των φορέων εκμετάλλευσης οι οποίες περιγράφονται αναλυτικά στις αιτιολογικές σκέψεις 113 έως 120.
      
         (35)  Dr. Julián Seseña «Extensión de la cobertura de la señal TDT en Castilla — La Mancha: Estudio comparativo socio-económico de opciones tecnológicas» (Επέκταση της κάλυψης του σήματος επίγειας ψηφιακής τηλεόρασης (DTT) στην περιφέρεια της Καστίλλης-Λα Μάντσα: κοινωνικοοικονομική και συγκριτική μελέτη των τεχνολογικών επιλογών), του Σεπτεμβρίου 2008, μελέτη που καταρτίστηκε για την περιφερειακή κυβέρνηση της Καστίλλης-Λα Μάντσα (Junta de Comunidades de Castilla-La Mancha, JCCM).
      
         (36)  Εξάλλου, η περιφερειακή κυβέρνηση της Καστίλλης-Λα Μάντσα ισχυρίζεται ότι εκ των υστέρων ανάλυση συγκριτικού κόστους επιβεβαιώνει το συμπέρασμα ότι η επίγεια λύση είναι πιο ευνοϊκή από τη δορυφορική. Η εν λόγω ανάλυση συμπληρώνει τις μελέτες που υπέβαλε προηγουμένως η περιφερειακή κυβέρνηση της Καστίλλης-Λα Μάντσα στην Επιτροπή: ακόμη και όταν η αρχική επένδυση για την επίγεια λύση είναι ελαφρώς υψηλότερη από τη δορυφορική, από το τέταρτο έτος η επίγεια λύση θα ήταν οικονομικά πιο αποδοτική από την πλατφόρμα που προσέφερε η Astra. Για τον συγκεκριμένο υπολογισμό, η περιφερειακή κυβέρνηση της Καστίλλης-Λα Μάντσα χρησιμοποίησε παραδοχές κόστους που παρουσίασε η Astra σε υπόμνημα της 10ης Νοεμβρίου 2011.
      
         (37)  Επί του παρόντος, στο Μητρώο είναι εγγεγραμμένοι περίπου 900 διαχειριστές.
      
         (38)  Η περιφερειακή κυβέρνηση της Καστίλλης-Λα Μάντσα αποφάσισε να χρησιμοποιήσει τη λύση του δορυφόρου σε αραιοκατοικημένους οικισμούς στην περιοχή II, όταν δεν υπήρχε κέντρο εκπομπής ή το κόστος ψηφιοποίησης των υφιστάμενων επίγειων υποδομών ήταν υπερβολικά υψηλό. Υπογράφηκαν 100 συμβάσεις συνεργασίας με δήμους, οι οποίες είχαν ως αποτέλεσμα την εγκατάσταση δορυφορικών δεκτών σε κάθε νοικοκυριό, πράγμα το οποίο ήταν λιγότερο δαπανηρό από την κατασκευή νέου κέντρου εκπομπής.
      
         (39)  Η εξαίρεση αυτή θεσπίστηκε για την αποφυγή της ψηφιοποίησης κέντρου το οποίο καλυπτόταν ήδη από την επίσημη υποχρέωση κάλυψης που ίσχυε για τους ραδιοτηλεοπτικούς φορείς στην περιοχή I.
      
         (40)  Κάλυψη 60 % του πληθυσμού της περιφέρειας (βάσει συγκεκριμένων παραμέτρων μετάδοσης) μπορεί να επιτευχθεί μόνον με 8-12 κέντρα εκπομπής ευρισκόμενα στα περίχωρα των κύριων πόλεων της περιοχής. Η Radiodifusión δεν διαθέτει τέτοια κέντρα. Όλα αυτά τα κέντρα εκπομπής θα αποτελούσαν, κατά τα 10 τελευταία έτη, μέρος του επίσημου προγράμματος κάλυψης για τους ραδιοτηλεοπτικούς φορείς. Ωστόσο, καμία δημόσια διοίκηση, εθνική, περιφερειακή ή τοπική, δεν θα εξέταζε την ψηφιοποίηση των εν λόγω κέντρων, δεδομένου ότι είχαν ήδη περιληφθεί στο επίσημο πρόγραμμα κάλυψης για την επέκταση της DDT στην περιφέρεια.
      
         (41)  Η περιφερειακή κυβέρνηση της Καστίλλης-Λα Μάντσα προσκόμισε δύο παραδείγματα συμφωνιών που υπέγραψε η Abertis.
      
         (42)  Παράγραφος 22 της επιστολής της Abertis Telecom της 31ης Ιανουαρίου 2011.
      
         (43)  Η Astra παραπέμπει στην εσωτερική μελέτη κόστους που υπέβαλε μαζί με την καταγγελία, η οποία εκπονήθηκε από την ίδια τον Νοέμβριο του 2008. Η μελέτη συγκρίνει το κόστος της επέκτασης της κάλυψης με χρήση και των δύο τεχνολογιών, της επίγειας και της δορυφορικής. Οι υποθέσεις της μελέτης διαφέρουν από εκείνες που λήφθηκαν υπόψη από τις ισπανικές αρχές και την Abertis από διάφορες απόψεις και, μεταξύ άλλων, σε σχέση με το κόστος των δορυφορικών κεραιών και την ανάγκη αγοράς εξωτερικών αποκωδικοποιητών για τη λήψη της επίγειας ψηφιακής τηλεόρασης. Η μελέτη καταλήγει στο συμπέρασμα ότι η επέκταση της κάλυψης με δορυφόρο δεν θα ήταν κατ' ανάγκη πιο ακριβή από εκείνη με χρήση της επίγειας τεχνολογίας.
      
         (44)  Η Abertis παραπέμπει στη δική της μελέτη κόστους που εκπονήθηκε τον Ιανουάριο του 2010 για τη σύγκριση του αντίστοιχου κόστους χρήσης της τεχνολογίας DTT και της τεχνολογίας μέσω δορυφόρου για την παροχή υπηρεσιών ψηφιακής τηλεόρασης στην περιοχή II. Σύμφωνα με την εν λόγω μελέτη, το συνολικό κόστος χρήσης της τεχνολογίας DTT θα ανερχόταν σε περίπου 286 εκατ. σε διάστημα 10 ετών, ενώ το συνολικό κόστος χρήσης της δορυφορικής τεχνολογίας κατά το ίδιο διάστημα θα ήταν περίπου 532 εκατ. ευρώ.
      
         (45)  SA.28599 — C(2013)3204 τελικό της 19ης Ιουνίου 2013.
      
         (46)  Αυτή η καθοδήγηση βρίσκεται στα σχετικά έγγραφα της κεντρικής κυβέρνησης. Ειδικότερα: οι συμφωνίες-πλαίσιο που υπεγράφησαν τον Δεκέμβριο του 2008, και ονομάζονται «συμφωνία-πλαίσιο συνεργασίας μεταξύ του Υπουργείου Βιομηχανίας, Τουρισμού και Εμπορίου και της αυτόνομης κοινότητας […] για την ανάπτυξη του Εθνικού Προγράμματος Μετάβασης στην DTT», προβλέπουν έναν κατάλογο δραστηριοτήτων που θα χρηματοδοτηθούν από τις κεντρικές και περιφερειακές αρχές, με σκοπό να επιτευχθεί κάλυψη ψηφιακής τηλεόρασης ισοδύναμη με την ήδη υφιστάμενη αναλογική. Από τη μία πλευρά αναφέρονται στα ήδη υφιστάμενα κέντρα εκπομπής που ανανεώνονται από ραδιοτηλεοπτικούς φορείς (κέντρα DTT που αναπτύσσονται στην περιοχή I) και, από την άλλη πλευρά, στις «επεκτάσεις της κάλυψης» — νέα κέντρα που θα πρέπει να αναπτυχθούν για να διασφαλιστεί η ίδια διείσδυση της ψηφιακής τηλεόρασης. Δεδομένου ότι μόνο η τεχνολογία DTT απαιτεί την ύπαρξη κέντρων εκπομπής, είναι σαφές ότι τα προβλεπόμενα μέτρα επηρεάζουν μόνο αυτήν την τεχνολογία. Οι προσθήκες σε αυτές τις συμφωνίες-πλαίσιο οι οποίες υπεγράφησαν μεταξύ Οκτωβρίου και Δεκεμβρίου 2009 αναφέρονται στη χρηματοδότηση για την επέκταση της κάλυψης. Ορίζουν τι σημαίνει ο όρος «δράσεις επέκτασης της κάλυψης», αναφέροντας ρητώς μόνο την επίγεια τεχνολογία.
      
         (47)  Σε συσκέψεις με τις αυτόνομες περιφέρειες, το MIEyT διατύπωσε τον στόχο του να διασφαλίσει τη μετάβαση στη DTT στην περιοχή II. Αυτό επιβεβαιώνεται από παρουσίαση, διαθέσιμη στο διαδίκτυο, η οποία υπεγράφη από το MIEyT: http://www.fenitel.es/asamblea08/PONENCIAS/4SETSI.pdf. Επιβεβαιώνεται επίσης από τις δηλώσεις των αυτόνομων περιφερειών στα αιτήματα παροχής πληροφοριών της Επιτροπής. Στις απαντήσεις τους, οι αυτόνομες κοινότητες αναφέρονται ρητώς στο Εθνικό Πρόγραμμα Μετάβασης που εγκρίθηκε με το Βασιλικό Διάταγμα 944/2005 και το Πρόγραμμα «Πρόοδος». Βλέπε, για παράδειγμα, την απάντηση της Εξτρεμαδούρας: «Σύμφωνα με τις διατάξεις […] του Βασιλικού Διατάγματος 944/2005 […] για την έγκριση του Εθνικού Τεχνικού Προγράμματος της επίγειας ψηφιακής τηλεόρασης, στην οποία συμπεριλαμβάνεται η τοπική πρωτοβουλία στην επέκταση της κάλυψης της DTT ….».
      
         (48)  Αποφάσεις της Επιτροπής: N 622/2003 Digitalisierungsfonds Αυστρία, C25/2004 DVB-T Βερολίνο Βρανδεμβούργο (αιτιολογική σκέψη 62), C34/2006 DVB-T Βόρειος Ρήνος Βεστφαλία (αιτιολογική σκέψη 83), C52/2005 Mediaset (αιτιολογική σκέψη 96).
      
         (49)  Υπόθεση T-196/04 Ryanair Ltd. κατά Ευρωπαϊκής Επιτροπής, Συλλογή 2007, σ. II- 2379, σκέψη 88.
      
         (50)  Βλέπε συνεκδικασθείσες υποθέσεις T-443/08 και T-455/08: Freistaat Sachsen και Land Sachsen-Anhalt (T-443/08) και Mitteldeutsche Flughafen AG και Flughafen Leipzig-Halle GmbH (T-455/08) κατά Ευρωπαϊκής Επιτροπής, Συλλογή 2011, σ. II-1311, σκέψη 115, όπου το Δικαστήριο υποστηρίζει ότι: «Επιπλέον, το ότι μια δραστηριότητα δεν ασκείται από ιδιώτες επιχειρηματίες ή το ότι δεν είναι αποδοτική δεν αποτελούν προσφυή κριτήρια στο πλαίσιο του χαρακτηρισμού της ως οικονομικής δραστηριότητας […]».
      
         (51)  Ανακοίνωση της Επιτροπής σχετικά με την εφαρμογή των κανόνων της Ευρωπαϊκής Ένωσης για τις κρατικές ενισχύσεις στην αντιστάθμιση για παροχή δημόσιας υπηρεσίας γενικού οικονομικού συμφέροντος (ΕΕ C 8 της 11.1.2012, σ. 4).
      
         (52)  Υποθέσεις C-364/92, SAT κατά Eurocontrol, Συλλογή 1994, σ. I-43, σκέψεις 19 έως 30 και C-113/07 P, Selex, Συλλογή 2009, σ. I-2207.
      
         (53)  Υπόθεση C-343/95, Calì & Figli, Συλλογή 1997, σ. I-1547, σκέψη 22.
      
         (54)  Υπόθεση T-155/04, Selex, Συλλογή 2006, σ. II-4797, σκέψεις 73-82, που επιβεβαιώθηκε από την C-113/07, Selex, Συλλογή 2009, σ. I-2307.
      
         (55)  Όπως αναφέρεται στην ενότητα 2.1.3, οι δημόσιοι ραδιοτηλεοπτικοί φορείς έχουν υποχρέωση κάλυψης 98 %, άρα έπρεπε να καλύψουν την περιοχή II με δικά τους μέσα. Επιπλέον, τα εθνικά δημόσια τηλεοπτικά κανάλια της RTVE και τα δημόσια περιφερειακά κανάλια μεταδίδονται μέσω διαφορετικού δικτύου. Ενώ τα ιδιωτικά χρησιμοποιούν το σήμα Δικτύου Μοναδικής Συχνότητας (SFN, από το ακρωνύμιο στα αγγλικά), τα δημόσια χρησιμοποιούν το Ισπανικό Συνολικό δίκτυο (RGE). Ως αποτέλεσμα αυτών των διαφορών, οι επίγειες εγκαταστάσεις απαιτούν διαφορετικό εξοπλισμό για καθένα από τα δύο δίκτυα.
      
         (56)  Εφόσον ένας τοπικός φορέας εκμετάλλευσης όπως η Radiodifusión εξέπεμπε το σήμα εθνικών ραδιοτηλεοπτικών φορέων, μπορούσε να ζητήσει τις περιφερειακές επιδόσεις. Ωστόσο, δεν προβλέφθηκε η διεξαγωγή δημόσιου διαγωνισμού, προσκαλώντας τους δυνητικά ενδιαφερόμενους φορείς να υποβάλουν τις προσφορές τους. Αντιθέτως, οι περιφερειακές αρχές έπρεπε να αναλάβουν την πρωτοβουλία, να εντοπίσουν τα κέντρα εκπομπής που μετέδιδαν το σήμα εθνικών ραδιοφωνικών φορέων και να τους προσφέρουν στήριξη για την ψηφιοποίηση. Συναφώς, η Radiodifusión υποστήριξε ότι, παρότι αναμετέδιδε το σήμα τηλεόρασης, η δημόσια διοίκηση δεν επικοινώνησε ποτέ μαζί της για να συζητήσει το ενδεχόμενο χρηματοδότησης της ψηφιοποίησης του δικτύου της.
      
         (57)  Λόγω των συμφωνιών μεταβίβασης εξοπλισμού DDT, σε ορισμένες περιπτώσεις, ο εξοπλισμός που αγόρασε η TelecomCLM (με κονδύλια της περιφερειακής κυβέρνησης της Καστίλλης-Λα Μάντσα) επιστράφηκε στην περιφερειακή κυβέρνηση της Καστίλλης-Λα Μάντσα κατόπιν διετούς εκμετάλλευσης.
      
         (58)  […]
      
         (59)  Όπως αναφέρεται στην αιτιολογική σκέψη 24, η Abertis κατέχει δεσπόζουσα θέση στην αγορά ελεύθερης εκπομπής σημάτων στην επίγεια πλατφόρμα της περιοχής Ι και, μέσω της θυγατρικής της, της Hispasat, στην περιοχή III. Με την επέκταση της εμβέλειας της επίγειας ψηφιακής τηλεόρασης στην περιοχή II, η ελεύθερη παροχή τηλεοπτικών σημάτων σε εθνικό επίπεδο παραμένει υπό τον έλεγχο της Abertis. Στο μέλλον, η είσοδος της Astra στην περιοχή ΙΙ θα μπορούσε επίσης να δημιουργήσει μεγαλύτερο ανταγωνισμό μεταξύ των πλατφορμών στις περιοχές I και III. Κατ' αναλογία, υπάρχουν πολλές μελέτες που δείχνουν τα οφέλη, από την άποψη της μείωσης των τιμών και της βελτίωσης της ποιότητας της υπηρεσίας όταν η δορυφορική πλατφόρμα εισήχθη στην τηλεοπτική αγορά στις Ηνωμένες Πολιτείες. Πριν από την έλευση της δορυφορικής, οι επιχειρήσεις καλωδιακής απολάμβαναν μονοπωλιακή ισχύ σε ορισμένες τοπικές γεωγραφικές περιοχές. Πρβλ. για παράδειγμα: Chenghuan Sean Chu, The effect of satellite entry on cable television prices and product quality, RAND Journal of Economics, τόμος 41, αριθ. 4, χειμώνας 2010, σ. 730-764.
      
         (60)  C-52/05 — Ιταλία — Επιδότηση ψηφιακών αποκωδικοποιητών, ΕΕ C 118 της 19.5.2006, σ. 10, και ΕΕ L 147 της 8.6.2007, σ. 1.
      
         (61)  Μερικά παραδείγματα επιχειρήσεων στις οποίες κατακυρώθηκαν δημόσιοι διαγωνισμοί: Η Tredess είναι κατασκευαστής εξοπλισμού ψηφιακής μετάδοσης μέλος του ομίλου Televes, ο οποίος κατασκευάζει επίσης ψηφιακούς δορυφορικούς δέκτες, κεραίες, δορυφορικές κεραίες (σύγκρινε: http://www.tredess.com και http://www.televes.es). Παρομοίως: Mier (http://www.mier.es), Elecnor (http://www.elecnor.es/es/negocios/infraestructuras/telecomunicaciones/), Itelsis, BTESA, Axion, Retegal, Itelazpi, Telecom CLM.
      
         (62)  Οι δημόσιοι διαγωνισμοί για την περιοχή ΙΙ σε σχέση με την επέκταση της κάλυψης συνήθως ζητούν ετοιμοπαράδοτες λύσεις που απαιτούν την ενσωμάτωση, την εγκατάσταση και την προμήθεια διάφορων εξαρτημάτων του εξοπλισμού (δορυφορική κεραία, πομπός, δορυφορικός δέκτης). Στις περισσότερες περιπτώσεις, η προσφερόμενη λύση περιελάμβανε τον εξοπλισμό δορυφορικής λήψης για τη λήψη του ψηφιακού σήματος που ήδη διανεμόταν μέσω δορυφόρου από τους ραδιοτηλεοπτικούς φορείς.
      
         (63)  Οι αρχές της Καστίλλης-Λα Μάντσα δεν μπόρεσαν να προσκομίσουν κανένα παράδειγμα προσφοράς υποβληθείσας από άλλο φορέα τηλεπικοινωνιών. Ορισμένοι εγκαταστάτες τηλεπικοινωνιών υπέβαλαν προσφορές, αλλά αποκλείστηκαν επειδή δεν ήταν εγγεγραμμένοι στο Μητρώο ως διαχειριστές τηλεπικοινωνιών.
      
         (64)  Για παράδειγμα, Antena 3, Cuatro, Telecinco, La Sexta, La Siete, Teledeporte, TVE, La2, Canal 24 horas.
      
         (65)  Ανάλυση της αγοράς της τηλεόρασης που υποβλήθηκε από την Ισπανία κατά την κοινοποίηση του μέτρου: Αποζημίωση για τις ζημίες από την ελευθέρωση του ψηφιακού μερίσματος στην Ισπανία, SA.32619 (2011/N).
      
         (66)  T-55/99 Confederación Española de Transporte de Mercancías (CETM) κατά Επιτροπής των Ευρωπαϊκών Κοινοτήτων, Συλλογή 2000, σ. II-3207.
      
         (67)  COM(2002) 263 τελικό, «eEurope 2005: Κοινωνία της πληροφορίας για όλους». COM(2003)541 τελικό, «Ανακοίνωση της Επιτροπής σχετικά με τη μετάβαση από τις αναλογικές στις ψηφιακές ραδιοτηλεοπτικές εκπομπές (από την ψηφιακή “μετάβαση” στην “κατάργηση” της αναλογικής μετάδοσης)»· και COM(2005)204 τελικό, «Ανακοίνωση σχετικά με την επίσπευση της μετάβασης από τις αναλογικές στις ψηφιακές ραδιοτηλεοπτικές εκπομπές».
      
         (68)  Βλέπε έγγραφο «Λιγότερες και καλύτερα στοχευμένες κρατικές ενισχύσεις: οδικός χάρτης για τη μεταρρύθμιση των κρατικών ενισχύσεων 2005 — 2009», COM(2005) 107 τελικό.
      
         (69)  Βλέπε υποσημείωση 68, COM(2003) 541 τελικό.
      
         (70)  Βλέπε, μεταξύ άλλων, αποφάσεις N622/03 Digitalisierungsfonds — Αυστρία (ΕΕ C 228 της 17.9.2005, σ. 12)· C-25/04 Einführung des digitalen terrestrischen Fernsehens (DVB-T) in Berlin-Brandenburg [Εισαγωγή της ψηφιακής επίγειας τηλεόρασης (DVB-T) στο Βερολίνο-Βρανδεμβούργο] — Γερμανία (ΕΕ L 200 της 22.7.2006, σ. 14)· C-24/04 Επίγεια ψηφιακή τηλεόραση στη Σουηδία (ΕΕ L 112 της 30.4.2007, σ. 77)· C-52/05 Ψηφιακοί αποκωδικοποιητές — Ιταλία (ΕΕ L 147 της 8.6.2007, σ. 1)· N270/06 Επιδοτήσεις για ψηφιακούς αποκωδικοποιητές με API — Ιταλία (ΕΕ C 80 της 13.4.2007, σ. 3)· N107/07 Επιδοτήσεις στην IdTV — Ιταλία (ΕΕ C 246 της 20.10.2007, σ. 2)· C-34/06 Einführung des digitalen terrestrischen Fernsehens (DVB-T) in Nordrhein-Westfalen [Εισαγωγή της επίγειας ψηφιακής τηλεόρασης (DVB-T) στη Βόρεια Ρηνανία — Βεστφαλία] (ΕΕ L 236 της 3.9.2008, σ. 10)· SA.28685 Λήψη Ψηφιακής Τηλεόρασης στην Καντάβρια — Ισπανία (ΕΕ C 119 της 24.4.2012, σ. 1).
      
         (71)  Βλέπε αιτιολογική σκέψη 132 της απόφασης C-25/04 της Επιτροπής σχετικά με την κρατική ενίσχυση που χορήγησε η Ομοσπονδιακή Δημοκρατία της Γερμανίας υπέρ της εισαγωγής της ψηφιακής επίγειας τηλεόρασης (DVB-T) στο Βερολίνο-Βραδεμβούργο [Einführung des digitalen terrestrischen Fernsehens (DVB-T) in Berlin-Brandenburg] — Γερμανία (ΕΕ L 200 της 22.7.2006, σ. 14).
      
         (72)  COM(2002) 263 τελικό, «eEurope 2005: Κοινωνία της πληροφορίας για όλους».
      
         (73)  COM(2003) 541 τελικό, «Ανακοίνωση της Επιτροπής σχετικά με τη μετάβαση από τις αναλογικές στις ψηφιακές ραδιοτηλεοπτικές εκπομπές (από την ψηφιακή “μετάβαση” στην “κατάργηση” της αναλογικής μετάδοσης)»· και COM(2005) 204 τελικό, «Ανακοίνωση της Επιτροπής σχετικά με την επίσπευση της μετάβασης από τις αναλογικές στις ψηφιακές ραδιοτηλεοπτικές εκπομπές».
      
         (74)  COM(2005) 229 τελικό, της 1ης Ιουνίου 2005.
      
         (75)  Βλέπε υποσημείωση 56.
      
         (76)  Υποθέσεις T-8/06 — FAB Fernsehen aus Berlin GmbH κατά Επιτροπής, απόφαση της 6ης Οκτωβρίου 2009, Συλλογή 2009, σ. II-04293· C-544/09P — Γερμανία κατά Επιτροπής, της 15ης Σεπτεμβρίου 2011, δεν έχει δημοσιευθεί ακόμη· T-177/07, Mediaset SpA κατά Επιτροπής, της 15ης Ιουνίου 2010, Συλλογή 2010, σ. II-02341· και C-403/10 P — Mediaset SpA κατά Επιτροπής, της 28ης Ιουλίου 2011, δεν έχει δημοσιευθεί ακόμη.
      
         (77)  Βλέπε υποσημείωση 7.
      
         (78)  Για παράδειγμα, μελέτη χρησίμευσε ως αιτιολογία για την επιλογή συγκεκριμένης τεχνολογίας σε υπόθεση ευρείας ζώνης, βλέπε απόφαση N222/2006 της Επιτροπής — Ενίσχυση για τη γεφύρωση του ψηφιακού χάσματος στη Σαρδηνία (ΕΕ C 68 της 24.3.2007, σ. 6).
      
         (79)  Το Ηνωμένο Βασίλειο επέλεξε τη DTT για την παροχή της τοπικής τηλεόρασης βάσει προηγούμενης μελέτης που εκπονήθηκε από τη ρυθμιστική αρχή του, την OFCOM, και προηγούμενης διαβούλευσης με τους διαχειριστές της αγοράς. Στη βάση αυτή, η Επιτροπή δεν επέμεινε στη διεξαγωγή τεχνολογικά ουδέτερου δημόσιου διαγωνισμού. SA.33980 (2012/N) — Τοπική τηλεόραση στο Ηνωμένο Βασίλειο.
      
         (80)  Βλέπε υποσημείωση 34.
      
         (81)  Η μελέτη περιέχει και άλλα σφάλματα. Για παράδειγμα, δεν αιτιολογεί επαρκώς για ποιον λόγο λαμβάνεται υπόψη μόνον το 2,85 % του πληθυσμού της Καστίλλης-Λα Μάντσα. Η συγκεκριμένη παραδοχή έχει αντίκτυπο στην αποτελεσματικότητα κόστους των δύο πλατφορμών.
      
         (82)  Η καθαρή τρέχουσα αξία λαμβάνει υπόψη κατά πόσον οι πληρωμές πραγματοποιούνται στο παρόν ή στο μέλλον (προεξοφλήθηκαν μελλοντικά έσοδα/έξοδα). Η απλή χρήση ενός επαρκώς συντηρητικού προεξοφλητικού επιτοκίου 4 % μειώνει τη διαφορά μεταξύ του κόστους της επίγειας και της δορυφορικής τεχνολογίας.
      
         (83)  Εάν ληφθούν υπόψη οι τρέχουσες τιμές, σύμφωνα με τους υπολογισμούς της Επιτροπής, προκύπτουν αλλαγές σε αμφότερα τα σενάρια κόστους, με αισιόδοξη εκτίμηση 36 466 648 EUR για τη δορυφορική λύση και 60 542 411 EUR για την επίγεια λύση και απαισιόδοξη εκτίμηση 56 760 211 EUR για τη δορυφορική λύση και 65 155 166 EUR για την επίγεια λύση. Οι υπολογισμοί αυτοί βασίζονται σε τρία στοιχεία τα οποία συμπλήρωσαν τη μελέτη της Καστίλλης-Λα Μάντσα: 1) τη συνεκτίμηση της προσέγγισης καθαρής τρέχουσας αξίας του επαναλαμβανόμενου κόστους σε δεκαετή περίοδο, 2) το πλήθος των νέων κέντρων εκπομπής για την εξασφάλιση της προσδοκώμενης πρόσθετης κάλυψης και 3) το διορθωμένο επίπεδο εξόδων εκμετάλλευσης και συντήρησης. Η διάκριση μεταξύ «αισιόδοξων» και «απαισιόδοξων» σεναρίων προκύπτει από τη μελέτη της Καστίλλης-Λα Μάντσα.
      
         (84)  Περιλαμβάνει 15 % επίγειας μετάδοσης, συμπεριλαμβανομένου πρόσθετου εξοπλισμού για την εξάλειψη της ηχούς, και 15 % επίγειας μετάδοσης με ηχώ (σ. 34 της μελέτης).
      
         (85)  Για παράδειγμα, Γαλλία, Ηνωμένο Βασίλειο, Ιταλία, Σλοβακία.
      
         (86)  Όπως υπογραμμίζεται στην απόφαση του εθνικού δικαστηρίου. Βλέπε υποσημείωση 5.
      
         (87)  Βλέπε υποσημείωση 11.
      
         (88)  http://stakeholders.ofcom.org.uk/consultations/second-coexistence-consultation/
      
         (89)  Σύμφωνα με τις εκτιμήσεις της Astra, ο συνολικός αριθμός των τοπικών καναλιών που μεταδίδονται επί του παρόντος δεν υπερβαίνει τα 415.
      
         (90)  Γενικός νόμος 11/1998, της 24ης Απριλίου, περί τηλεπικοινωνιών.
      
         (91)  Μεταξύ αυτών περιλαμβάνονται οι υπηρεσίες που σχετίζονται με τη δημόσια άμυνα και την πολιτική προστασία, καθώς και με τη διαχείριση του τηλεφωνικού δικτύου.
      
         (92)  Γενικός νόμος 32/2003, της 3ης Νοεμβρίου, περί τηλεπικοινωνιών.
      
         (93)  Στο άρθρο 2 παράγραφος 1 αυτού του νόμου προβλέπεται: Οι τηλεπικοινωνίες είναι υπηρεσίες κοινής ωφελείας που παρέχονται υπό καθεστώς ελεύθερου ανταγωνισμού.
      
         (94)  Το παράρτημα II του νόμου 32/2003 περιλαμβάνει ακριβείς και τεχνολογικά ουδέτερους ορισμούς των «τηλεπικοινωνιών» και του «δικτύου ηλεκτρονικών επικοινωνιών». «Τηλεπικοινωνίες: κάθε μετάδοση, εκπομπή ή λήψη σημάτων, κειμένων, εικόνων, ήχων ή πληροφοριών οποιασδήποτε φύσεως, ενσύρματα, ασύρματα, με οπτικά ή άλλα ηλεκτρομαγνητικά συστήματα». «Δίκτυο ηλεκτρονικών επικοινωνιών: τα συστήματα μετάδοσης και, κατά περίπτωση, ο εξοπλισμός μεταγωγής ή δρομολόγησης και οι λοιποί πόροι, περιλαμβανομένων μη ενεργών στοιχείων δικτύου, που επιτρέπουν τη μεταφορά σημάτων, με τη χρήση καλωδίου, ραδιοσημάτων, οπτικού ή άλλου ηλεκτρομαγνητικού μέσου, περιλαμβανομένων των δορυφορικών δικτύων, των σταθερών (μεταγωγής δεδομένων μέσω κυκλωμάτων και πακετομεταγωγής, περιλαμβανομένου του διαδικτύου) και κινητών επίγειων δικτύων, των συστημάτων ηλεκτρικών καλωδίων, εφόσον χρησιμοποιούνται για τη μετάδοση σημάτων, των δικτύων που χρησιμοποιούνται για ραδιοτηλεοπτικές εκπομπές, καθώς και των δικτύων καλωδιακής τηλεόρασης, ανεξάρτητα από το είδος των μεταφερόμενων πληροφοριών».
      
         (95)  Υποθέσεις T-195/01 και T-207/01, Gibraltar, Συλλογή 2002, σ. II-2309, σκέψεις 109-111.
      
         (96)  Υπόθεση C-70/72, Επιτροπή κατά Γερμανίας, Συλλογή 1973, σ. 813, σκέψη 13.
      
         (97)  Συνεκδικασθείσες υποθέσεις C-278/92, C-279/92 και C-280/92, Ισπανία κατά Επιτροπής, Συλλογή 1994, σ. I-4103, σκέψη 75.
      
         (98)  Υπόθεση C-75/97, Βέλγιο κατά Επιτροπής, Συλλογή 1999, σ. I-030671, σκέψεις 64-65.
      
         (99)  Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 83 της 27.3.1999, σ. 1).
      
         (100)  Εάν, σε μεμονωμένες περιπτώσεις, η Ισπανία μπορεί να αποδείξει ότι διεξήχθη δημόσιος διαγωνισμός για την προμήθεια εξοπλισμού, τα οικεία ποσά θα εξαιρεθούν από την ανάκτηση.
      
         (101)  Κανονισμός (ΕΚ) αριθ. 1998/2006 της Επιτροπής, της 15ης Δεκεμβρίου 2006, για την εφαρμογή των άρθρων 87 και 88 της συνθήκης στις ενισχύσεις ήσσονος σημασίας (ΕΕ L 379 της 28.12.2006, σ. 5).
      
         (102)  Κανονισμός (ΕΚ) αριθ. 994/98 του Συμβουλίου της 7ης Μαΐου 1998 για την εφαρμογή των άρθρων 107 και 108 της Συνθήκης για τη λειτουργία της ΕΕ για την ίδρυση της Ευρωπαϊκής Κοινότητας σε ορισμένες κατηγορίες οριζόντιων κρατικών ενισχύσεων (ΕΕ L 142 της 14.5.1998, σ. 1).
      
         (103)  Κανονισμός (ΕΚ) αριθ. 794/2004 της Επιτροπής, της 21ης Απριλίου 2004, σχετικά με την εφαρμογή του κανονισμού (ΕΕ) 2015/1589 του Συμβουλίου περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 140 της 30.4.2004, σ. 1).
      
         ΠΑΡΑΡΤΗΜΑ
         
            Πληροφορίες σχετικά με τα εισπραχθέντα ποσά ενισχύσεων, τα προς ανάκτηση και τα ήδη ανακτηθέντα
         
         
                     Ταυτότητα του δικαιούχου
                  
                  
                     Συνολικό ποσό ενίσχυσης που έχει ληφθεί σύμφωνα με το καθεστώς (*)
                     
                  
                  
                     Συνολικό ποσό των ενισχύσεων προς ανάκτηση (*)
                     
                     (Βασικό κεφάλαιο)
                  
                  
                     Ήδη ανακτηθέν συνολικό ποσό (*)
                     
                  
               
                     Βασικό κεφάλαιο
                  
                  
                     Τόκοι ανάκτησης
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
            (*)  Εκατ. εθνικού νομίσματος.